
УВОД
Образованието и възпитанието на съвременните деца налагат по-ефективно учене, креативно мислене, иновативно и ангажирано поведение, за да могат да отговорят на предизвикателствата на съвремието. Настъпилите промени отразяват тенденциите на развитие при децата днес. За да получи адекватно образование съвременното дете, то нормативно е регламентирано със Закон за предучилищно и училищно образование и Наредба №5, която е държавен образователен стандарт. Тези два документа поставят във фокус насърчаването и подкрепата на детската личност – нейния светоглед, морално ориентиране и ценности.

Проблемът за ценностите е един от значимите за съвременното образование. Ценностите са ключови в човешкото поведение, затова те трябва да се формират още в първите години на детството, защото нашето съвремие предлага на децата противоречиви модели на поведение. Хуманистичният подход изисква у децата да се формират и развиват положителни качества като отзивчивост, взаимопомощ, честност… От друга страна ставаме свидетели на конфликти, лъжи и измами, които са предпоставка за отрицателни прояви като грубост, агресивност и насилие.
Ценността е важен структурен елемент на поведението. Активирането на дадена ценност е първият етап по пътя към превръщането ѝ в поведение. Това е процес, при който тя излиза на преден план и се превръща в обект на обработка на информация в психиката. Затова възниква въпроса необходимо ли е да се формират у съвременното дете добродетели, които ежедневно да присъстват  в неговите постъпки и поведение?

Детето овладява ценностите в общуването с възрастните, връстниците, семейната среда, детската градина, изкуството, медиите, литературата. Едно от ефективните средства за приобщаване на детето от предучилищна възраст към общочовешки нравствени ценности е приказката. Чрез достъпното съдържание, поднесено с подходяща интонационна изразителност, детето лесно и непринудено разбира човешките добродетели.
Честността, уважението, хуманизмът, разумът, справедливостта, нравствеността, солидарността, толерантността са „царството на ценностите“ - неделими и универсални общочовешки добродетели, които художествената литературата за деца възпитава чрез своите герои и техните постъпки.
Самият факт, че приказката е оцеляла през толкова хилядолетия от историята на човечеството, говори, че има нещо много сериозно, което да обуславя нейното съществуване. Нещо, което решително надхвърля обичайните представи за приятно допълнение към сивотата на всекидневието, доставящо специфична наслада. Това, че насладата от съпреживяването на художествената творба е важен фактор и без нея хората едва ли ще пристъпват с такава радост към изкуството.
Запазила своето очарование и неповторимост, приказката си остава незаменима и обичана от децата. Те я търсят, слушат, преразказват, рисуват нейните герои и се стремят да им подражават. Приказката дава неизчерпаеми възможности. Тя задоволява емоционалната им жажда, приповдига духа им, разпалва чувствата. Общуването с приказката активизира детето и му носи радост.
Не би могло да се отрече въздействието, което притежава приказката над човека, особено над детето. Тя допълва неговия реален свят, като удовлетворява потребността му да фантазира. Утолява емоционалната жажда на детето за знания, вълшебства и чудеса. Никъде другаде, освен в приказките, няма толкова много човешки надежди, толкова вяра и любов, толкова много загадки, неизвестност, неочаквани промени.
Приказката е привлекателна, желана и необходима за съвременното дете, защото тя оказва положително влияние върху неговото развитие. То я слуша и чете с интерес, заживява с мислите и постъпките на героите, вълнува се от магията на неизвестното и загадъчното, в които го потапя приказният свят. Чрез умело направлявания процес на активна мисловна и емоционална дейност, у него се развиват естетически чувства и възприятия, формират се редица нравствени ценности, оценка за добро и зло.
Приказката е свободна, непринудена и непосредствена игра на детското въображение, в която то безспирно пътешества в приказния свят.
Със силата си на въздействие и с ценните си качества  тя е незаменимо средство в педагогическата дейност на всеки учител. Възпитателната роля на приказката се корени в нейната жизнена убедителност и емоционално въздействие. Тя се използва при възпитанието на детето от предучилищна възраст за осъществяването на редица възпитателни задачи. Тя е сериозно средство за духовно и възпитателно въздействие. Приказката използва образи и средства, произтичащи от естествения, живия живот – отразява ги, оглежда се в него, тя представя  смислови светове, създадени от нейния автор. Детето само извлича поуки от приказките, които носят послание за вярата в доброто, за силата на приятелството, за любовта към родината и близките.
Чрез художественото произведение детето научава много за света. По този начин то е подложено на изпитание и проверка за това, което вече знае, както и собственото му поведение в различни житейски ситуации. От друга страна, с помощта на приказките то възприема съществуващите морални и обществени принципи за поведение и отношения между хората към обществото като цяло. И същевременно художествената творба, въвлича детето в пресъздадената от нея сложни житейски ситуации, подтиква го към усвояване на общочовешките ценности. Базисни ценности за възрастта са например честността, приятелството,  доброто и злото и т.н.
Като се позоваваме на промените, които настъпват в обществото и законите, които са налице днес, и отчитайки възможностите на приказките, се насочваме към проучване как приказките могат да повлияят върху ценностното формиране на 5 – 7-годишното дете.
Цел на настоящото изследване е да се проучи ролята на приказките за формиране на ценности при децата от предучилищна възраст чрез обогатяване и разширяване на детските представи за доброто, свързващи се с нравствените качества: добросърдечен, учтив, скромен, честен и умен.
За постигането ѝ са конкретизирани следните изследователски задачи:

1. С теоретико-изследователски характер:

- Да се проучат, систематизират и анализират основни литературни източници за ценностите, като се откроят спецификите на тяхното проявление в педагогическото взаимодействие с децата от предучилищна възраст.

- Да се очертаят основни ценности и да се конкретизира съдържанието им  при 5 – 7-годишните деца.
- Да се установи отношението на децата към приказката и ролята ѝ в живота на съвременното дете.
- Да се изследват възможностите на приказките за формиране на ценности при децата от предучилищна възраст.
2. С експериментално-приложнен характер:

- Експериментално да се изследва формирането на ценности (добросърдечен, честен, скромен, учтив и умен) при децата от предучилищна възраст.

- Да се проучи мнението на учители за мястото и ролята на приказките и тяхното прилагане в педагогическата практика за формиране на ценности при децата.

- Да се изследва отношението на родителите относно актуални въпроси за формиране на ценности при децата от предучилищна възраст.

- Да се подберат приказки с подходящо съдържание за възпитаване на конкретни добродетели при 5 – 7-годишните деца.
- Да се създаде и експериментира модел за формиране на ценности при 5 – 7-годишните деца и неговото прилагане.
Обект на настоящото изследване са педагогическите възможности на приказките за формиране на ценности (добросърдечен, честен, скромен, учтив и умен) при 5 – 7-годишни деца. 

Предмет на изследването са ценностите, които 5 – 7-годишни деца формират чрез модела от приказки.

Етапите на настоящото изследване се съотнасят към три основни нива:

· дескриптивно – събиране и систематизиране на емпиричната база данни, обвързани с целта и задачите на научното изследване;

· интерпретативно – формализирано описание на работната хипотеза;

· конструктивно – разработване и изпробване на модел от приказки за формиране на ценности при 5 – 7-годишните деца.
Хронологията на провеждане на изследването включва три периода:

1. Първи период (2013 – 2014 г.). Проучване на литературни източници по темата и анализ на състоянието на изследвания проблем в педагогическата, методическата и психологическата литература. Определени са целите, задачите, обектът и предметът на изследването. Фиксирани са параметрите на емпиричното проучване. Проведено е експериментално наблюдение и натрупване на първична емпирична информация от учебната реалност, свързани пряко с целта на научното изследване.

2. Втори период (2014 – 2015 г.). На базата на натрупаната информация са изведени емпирични зависимости, които са подложени на научно обяснение. На основата на теоретични обобщения е разработен модел за формиране на ценности при децата чрез приказките. Определени са методическите условия за приложението му. Апробацията е реализирана в 6 предучилищни групи. Включени са 136 деца, 50 учители от Великотърновска област, както и 134 родители. На база на получените резултати са изведени заключения за ролята на приказките за формиране на ценности при 5 – 7-годишните деца. Обучителният експеримент е проведен с 72 деца от Великотърновска област.

3. Трети период (2015 – 2016 г.). Проведено е теоретично обобщение на резултатите, получени в хода на диагностичното изследване. Обобщени са резултатите от: анализ на наблюдение с деца в игрова среда;  анкети, проведени с децата, учителите и родителите, въз основа на които са формулирани изводи. Изведени са зависимости при систематизацията и оформянето на резултатите от изследването.

Важността на настоящото изследване е продиктувана от съвременните условия, в които растат децата днес.  В този свят на глобализация, изискванията за възпитаване на съвременното дете се увеличават и придобиват все по-голяма значимост. Ето защо основна задача е да се разгърне максимално детския характер като се изградят определени ценности. За да се постигне това, избрахме едно от най-достъпните и ефективни средства, а именно – приказките. Те заемат основно място в живота на детето, незаменима част от неговото ежедневие. Детето в тази възраст проявява силно впечатление и любопитство, то е водено от естествен стремеж да научи повече, да разбере всичко. А психическите и емоционалните изменения на възрастта са условие за ефективно формиране на добродетели у съвременното дете чрез приказките. Затова познавайки развитието на детето от 5 до 7-годишна възраст, се счита, че този период благоприятства за формиране на добродетели. 
ГЛАВА ПЪРВА: ОБЩОТЕОРЕТИЧНИ ОСНОВИ НА ПРОБЛЕМА ЗА ФОРМИРАНЕ НА ЦЕННОСТИТЕ ПРИ ДЕЦАТА ОТ ПРЕДУЧИЛИЩНА ВЪЗРАСТ

1. ТЕОРИИ ЗА ЦЕННОСТИТЕ И ЦЕННОСТНАТА СИСТЕМА
Животът на човека се ръководи от неговата ценностна система. Тя е ключът при всеки избор, при всяка проява на воля. Ценностите на човека носят съществена информация за него, тъй като чрез тях могат да бъдат разбрани неговите нагласите и мотиви. Те налагат свой отпечатък върху поведението, моделират по свой индивидуален начин енергийния и информационния поток, протичащ двупосочно между индивида и неговата среда.
В днешното общество, където съществува дезорганизация на „конкретната нормативна структура, повечето от членовете на групата са изтръгнати от адаптацията със значими характеристики на тяхното социално обкръжение. Старата мрежа от социални и културни норми е подкопана, а очакванията са фрустрирани.“ (Lewis Coser, 1968, с. 383).  Това налага да се разгледат и преосмислят понятията ценност, ценностна система, ценностна ориентация и нагласа, както и някои основни концепции за ценностите на личността и на тази основа да се изведе ценностен модел на ранното детско развитие. 
Понятията „ценност“, „ценностна система“ и „ценностна ориентация“ присъстват в предметната област на различни социални и хуманитарни науки – психология, социология, културология, политология, педагогика, философия, антропология, психология на личността и др. От една страна, ценностите се приемат като обективни норми и регулатори на социалното поведение, а от друга, са субективни концепции за нещо желано от индивида или групата.
В Съвременен тълковен речник понятието ценност се определя като 1. Стойност, значимост. 3. Материална или духовна придобивка. Културни ценности“ (Буров, Ст., Бонджолова, В., 1994, с. 991). 
Психологическите теории интерпретират ценностите като черти, мотиви, нагласи, жизнени цели, каузални атрибуции, убеждения, очаквания, намерения, модели на поведение, насоченост на интересите и желанията и т.н. Макгир ги определя като еквивалентни на много общи нагласи (McGuire, 1969), а Кембъл (Cammbell, 1963) – като валентност на обектите (Cammbell, 1963).

В руската психологическа литература системата от ценностни ориентации е разделена на ценности-цели и ценности-средства. Те включват приблизително същите ценностни характеристики.
Във философския речник понятието „ценност“ е въведено за пръв път от немския философ Р. Лотц през втората половина на XIX век. С него се означава всяко нещо, което носи удоволствие на човека и което само се утвърждава като ценност с активната роля на емоционалните нагласи на субекта по отношение на обекта. Ценността се определя като „нещо, което чувствата диктуват да бъде признато за по-висше, отношението ни към което може да е съзерцание, признание, обожание, както и стремеж към него. 
Проблемът за ценностите се разглежда от много автори, както във философски, така и в психологически и педагогически план. Затова при дефинирането на това понятие съществува голямо многообразие. Изследователи от най-различни научни области се опитват да изяснят тази проблематика. 
Според П. Рикьор „ценността е полуемпирично, полуаприорно, полуисторично, полутрансцендентно квазипонятие, в което се съчетават претенциите за всеобщността и универсалността на някои задължения, както и признанието за тяхната релативност и историчност“ (П. Рикьор, 2004, с. 457).
Под ценности Хофстеде разбира „склонността да се предпочита определено състояние на нещата пред друго“. Според него ценностите се формират до 10-годишна възраст и трудно се променят, защото много от тях функционират подсъзнателно като безусловни рефлекси. Те са взаимосвързани, притежават определен интензитет и формират ценностни системи или йерархии. „Обратно, символите, героите и ритуалите изграждат периферните равнища на културата и се определят като практики. В хода на социалната еволюция те се променят сравнително лесно.“ (М. Гарванова, 2013, с. 19).
 Според И. Иванов ценността акцентира върху особеното значение за човека или обществото на някакви обекти, отношения или явления. Ценностите са характеристики на реалността, относно които съществува нагласа за приемане, сбъдване.    
 Според В. П. Тугаринов „ценността“ разкрива един от съществените моменти в универсалната взаимовръзка на явленията, а именно значимостта на едно явление за съществуването на друго. Ценностните представи ориентират човека в действителността, направляват и координират неговата дейност (В. П. Тугаринов, 1960, с. 156).                                                                  
Ценностите са относителни и променливи – това, което е ценно за един човек, за друг може да е безразлично или даже неприятно. Често хората имат различни ценности. Според Козер това е „борба на ценности или претенции за статус, власт и ресурси, при което конфликтуващите страни се стремят не само до достъп на желаните ценности, но също така да неутрализират, наранят или елиминират своите съперници“ (Coser, 1968, с. 232).
Днес понятието за ценността се свързва с представата за определен  образец в обществената действителност, характерен начин на поведение,  оценка за процеси, явления и проблеми. Ценностите се различават в зависимост от сферата на обществения живот. Тяхната съвкупност образува ценностна система на дадена общност.

По същество всички ценности са социални. Те възникват, функционират и се развиват единствено в социума. В него се изграждат  нагласи и начини на поведение на отделните индивиди и социалните групи в процесите на социално взаимодействие. Разглеждат се като духовни, материални, културни, морални, политически, цивилизационни и др.

„Духовните ценности са водещи оценъчни представи за поведение и

действия за утвърждаване на дадено принципно отношение, позиция, за постигането на определен резултат, който може да бъде също така и материален. Те фиксират пътя, начина и метода, понякога и подбора на средства, подходи, смятани за „правилни“ и „добри“ за постигането на резултата. Вторите са вече „овеществени“, „материализирани“ варианти на първите, т. е. след момента, в който те са се превърнали в реални, физически осезаеми факти, предмети, артефакти. С което стават „стойности“ по простата причина, че в тях има вложени не само духовни усилия, но и социално-практически действия, труд. Като артефакти вторите често се третират като стока и са обект на размяна, в т.ч. на пазар и търговия“ (И. Велев, 2012, с.104-105).


Цивилизационните ценности се делят на духовни и материални. „В тази връзка е прието също да се прави разграничение между културата като предимно духовни ценности, и цивилизацията като включваща по-скоро материалните ценности, артефактите“ (пак там).
Под морални ценности се разбира нравственото значение на личността, нейните постъпки, нравствените характеристики,  моралното съзнание – морални норми, принципи, идеали, понятията за добро, зло, справедливост, щастие и др.
Всеки човек е ориентиран към определена система от ценности, които са важни само и единствено за него и обуславят поведението му. Ценностната ориентация има характер на относително устойчиво, избирателно отношение на личността към определени аспекти на нейното социално обкръжение, на устойчива ориентация на поведението при всички случаи, когато човек влиза в  контакт с определени материални или духовни явления. Тя насочва стремежите и желанията, служи като основа на избора и самооценката на действията, очертава линията на бъдещото поведение.  Тя направлява действията ни, всички наши разсъждения, определя избора ни. „В нея ценностните ориентири намират отражение всички личностни свойства, черти на характера, тенденции и способности на човека. Тя е определена нагласа на личността към ценностите  на материалната и духовната култура на обществото“ (Ст. Ангелов, В. Момов, П. Данев, 1975, с. 62-63).

Фактори, които оказват особено въздействие върху ценностните приоритети, са възрастта, полът и образованието. (Kohn, M.L., & Schooler, 1996, pp.1-24). Тези три фактора в голяма степен детерминират житейските обстоятелства, в които живее индивидът, включително опитът му в социализацията, социалните роли, очакванията и санкциите, с които се сблъсква и др.

Ценностите на хората придават различна тежест на потребностите им в определен момент и съответно – различна значимост на всяко от възможните поведения в съответната ситуация (Feather, N. T1988, pp. 105-124).

Индивидуалната система от ценности на всеки човек е важна подсистема на неговата личност. Тя се формира от жизнения опит на човека и се ръководи от на неговите преживявания. Тази система осигурява устойчивост на личността, утвърждава поведението, определя насочеността на неговите потребности и интереси. Целостността, устойчивостта на системата от ценности определя зрелостта на личността.
 „По-важните за личността ценности се активират по-лесно, т.е. те са по-достъпни за превръщането им в мoтиви, което донякъде обяснява защо приоритетните ценности са по-видими в поведенията“ (Bardi, A., 2000).

Ценностите имат комплексен характер. В живота на индивида те се намират в един взаимно обуславящ се процес, в резултат на който се структурира ценностната система. В нейните рамки ценностите си влияят взаимно и така формират ценностните нагласи и ориентации на човека.  Оттук се определят убежденията му за начините на поведение, т.е. те се осъществяват под влиянието на ценностната система като цяло, а не под въздействието само на една отделна ценност.
Когато е изградена ценностната ориентация на личността, се формира и отношение към околните, към действителността, към света въобще. „Ценностното отношение възниква при сравняване, съпоставяне на явленията с обществения идеал. Идеалът е това, към което човек се стреми, което иска да осъществи, а в най-широкия смисъл на думата това е животът, който той би искал да види“ (Ст. Ангелов, В. Момов, П. Данев, 1975, с. 60). Изхождайки от това, може да се предположи, че именно ценностите са тези идеали, към които трябва да научим децата от предучилищна възраст да се стремят да постигнат. Това са добродетели, които всяко съвременно дете трябва да притежава, за да се развие пълноценно.

Ценностната промяна е някакъв вид социална промяна. За да е налице реална ценностна промяна е необходимо да настъпят принципни промени в социалната база: променят се основни потребности, от които тръгва всяка ценност, както и възможностите за тяхната реализация; променя се социалният опит, което поражда и социалната промяна, а чрез него и социализационните процеси, възходящо формиращи интереси, желания, мотиви, оценки и оценъчни нагласи и ориентации за реализацията им (начина от самите потребности), за да се стигне до ценностната промяна. Промяната на определени ценности още не означава ценностна промяна. За такава говорим обикновено когато настъпи промяна на ценностната система като такава или на преобладаващата част от съставящите я основни ценности, които формират нейния облик и характер“ (И. Велев, 2012, с. 106). 
Позовавайки се на теоретичните постановки, стигаме до извода, че ценностната промяна в начина на живот на децата от предучилищна възраст може да настъпи чрез съответни принципни промени. Достъпен начин за приобщаване към ценностите са приказките. При добър подбор на художествената литература, където се акцентира върху всяка една ценност, може да се постигне и изгради ценностна ориентация на детето.
Мнозина учени изследват ценностите и техните зависимости и представят различни концепции за ценностната система.
Според социоцентрично-колективистичната теория, представител на която е Джон Дюи, природата на човека е социоцентрична и колективистична, т.е. „детето се ражда егоистично и асоциално, затова задачата на колективното възпитание е да го направи обществено същество“ (И. Иванов, 2004, с. 32). Тази природа обуславя необходимостта от обществен живот. Счита се, че е водеща колективната борба за по-добро съществуване, че стремежът към лично щастие е недостижим извън човешкото общество.
Джон Дюи определя ценностите като средство за постигане на определена цел в конкретна ситуация. Счита ги за важни в процеса на възпитателната практика за формиране съзнанието на личността (Дж. Дюи, 1922).

„Социоцентричната концепция служи за основа на колективната педагогика. Нейна цел е формиране на социални качества на личността, умения за колективистични действия и социално дисциплинарно поведение. Основно е разбирането, че личността не се развива спонтанно – отвътре на вън, а се формира под действието на преки и косвени външни въздействия на колектива“ (И. Иванов, 2004, с. 33).
Според И. Иванов Джон Дюи свързва развитието на детето със социалните и психологическите проблеми на живота. Той смята, че основния стимул на общественото развитие е развитието на моралния опит на хората. Дюи счита, че „образованието е социална функция, то пряко зависи от характера на дадено общество“ (И. Иванов, 2004, с. 22). Според Дюи изграждането на стремежите, възгледите и приоритетите на човек е повлияно от средата. Именно средата заставя човек да мисли и чувства в дадено направление, тя укрепва едни възгледи и изменя други. Моралът се възприема и усвоява само затова, защото отговаря на характера на средата“ (И. Иванов, 2004, с. 22).
Индивидуалната психология на Адолф Адлер за формиране на ценности също изяснява ролята на ценностите. „Идеите на А. Адлер оказват мощно влияние върху съвременните изследвания в клиничната и индивидуалната психология. Акцентът, направен в неговата теория за социалния интерес като критерий на психичното здраве, способства за появяването на концепции за ценностните ориентации в психотерапията. 
Концепцията на А. Адлер за съществената роля на социалния стил в развитието на личността се открива в много по-късните работи на Ерих Фром, Карен Хорни и Хари Съливан. Особеното подчертаване на волевите и творческите аспекти на личността оказва пряко или косвено влияние върху научните произведения на такива забележителни психолози като: Гордон Олпорт, Абрахам Маслоу, Роло Мей, Виктор Франкл, Алберт Елис“ (Ж. Стойкова, 2013, с. 8).

„А. Адлер изхожда от презумпцията, че нито една проява на жизнена активност не трябва да се разглежда изолирано, а само съотнесена с личността като цяло. Индивидът представлява неделимо цяло както по отношение на взаимовръзката между мозъка и тялото, така и по отношение на психическия живот.
„Според А. Адлер главното изискване към индивидуалната психология се състои в доказването на това единство у всеки индивид: в неговите мисли, чувства, действия, в така нареченото съзнателно и безсъзнателно, във всяка проява на личността. Структурата на единната и саморегулираща се личност той определя като стил на живот. Тази концепция повече от всяка друга отразява опита му да разглежда човека

като единно цяло. 

А. Адлер счита, че утвърждавайки се, човек се стреми към съвършенство, движи се към личностно значими жизнени цели. 
„Целите, които хората поставят пред себе си, а също така и индивидуалният път за тяхното постигане, дават ключа към разбирането на това, какво значение те придават на своя живот. По мнението на Адлер, тези значими цели в голяма степен се избират индивидуално. В постоянния стремеж към съвършенство човекът е способен да планира своите действия и да определя собствената си съдба. Достигайки набелязаните цели, хората не само повишават самооценка си, но и намират своето място в живота“ (Ж. Стойкова, 2013, с. 8). 
Според А. Адлер формирането на личността е продукт от наследствеността и обкръжаващата среда. Той смята, че хората притежават  творчески сили, които осигуряват възможността те да се разпореждат със своя живот. Свободната, осъзнатата активност е определяща черта на човека. Тази творческа сила влияе върху всяка черта на човека - възприятие, памет, въображение, фантазия и мечти. Тя прави всеки човек самоопределящ се индивид, архитект на своя собствен живот. Именно убедеността в творческата природа свободата на човека повече от всичко друго кара много психолози да считат А. Адлер за предвестник на съвременната хуманистическа психология“ (Ж. Стойкова, 2013, с. 8).

Според индивидуалната психология човека е не само цялостна система от взаимовръзки, но и съставна част от големи системи – семейства, съобщества. Тази психология представя и изследва индивида, включен в обществото. Ние отказваме да разглеждаме и изучаваме човека, изолиран от него” (А. Адлер, 1995, с. 2).

А. Адлер е воден от презумцията, че цялото поведение на човека може да се постигне само чрез разбирането на социалните отношения. Тоест, според него у всеки човек има чувство на общност или социален интерес, вроден стремеж за влизане в социални отношения на взаимодействие и сътрудничество.

Адлер смята, че чувството за непълноценност се заражда в детството. Това се дължи на обстоятелството, че детето преживява дълъг период на зависимост, през който то е напълно безпомощно, и е длъжно да се опира на родителите си. Този опит предизвиква у него дълбоко преживяване на непълноценността в сравнение с другите хора в семейната среда, които са много по-силни и могъщи.

Появата на ранна непълноценност означава начало на дълга борба за достигане на превъзходство над обкръжението, а също така стремеж към съвършенство и безупречност. Стремежът към превъзходство е основната мотивационна сила в живота на човека, според индивидуалната психология“ (Ж. Стойкова, 2013, с. 9). С други думи съгласно теорията на индивидуалната психология, ако искаме да реализираме своя човешки потенциал, трябва да развиваме и възпитаваме това чувство.
Според Адлер на всеки от нас е отсъдено сам да осъществи тази възможност по свой собствен път. Той допуска, че този процес започва от петата година на живота, когато се формира жизнената цел, като фокус на нашия стремеж към превъзходство. В началото на своето формиране в детските години тя е неосъзнавана, но с течение на времето става източник на мотивация, сила, която организира нашия живот и му придава смисъл.
Теорията на Адлер показва, че предучилищната възраст е особено подходяща за формирането на ценности. Макар и в началото неосъзнати от децата, с целенасочено и постоянно обучение, ценностите могат да се превърнат трайни личностни характеристики. 
Олпорт, Върнън и Линдзи разглеждат ценностите като определен критерий за типология на личността. Те конструират през 30-те години на миналия век една от първите психологически скали за тяхното измерване. Интерпретират ценностите повече като интереси или мотиви, отколкото като желани цели. Възприемат концепцията на Спренгър, че съществуват определени типове хора, които могат да бъдат идентифицирани посредством установяване на доминиращите интереси (Spranger, 1919, цит. по Hermans&Oles, 1993). Скалата измерва шест основни типа ценности или интереси: теоретически, икономически, естетически, социални, политически и религиозни (Allport, Vernon, &Lindzey, 1960).
Началото на съвременната концептуализация и измерване на ценностите в психологията поставя Милтън Рокич, който пръв защитава правото им на автономно съществуване и ги разграничава от нагласите. Неговият подход към структурата на ценностната система може да бъде определен като структурно-енергетичен. От позицията на Милтън Рокич ценностите са позитивни или негативни абстрактни идеали; те са личностни вярвания за идеалните начини на поведение или идеалните крайни цели. Това означава, че ценностите нямат еднакво значение и са подредени в индивидуално-специфична йерархия. „Примери за идеални начини на поведение са търсенето на истина и красота, поддържането на ред и чистота, поведение, което е искрено, справедливо, състрадателно и т.н.“ (М. Rokeach,1973, с. 124). Ценностите и нагласите са психични детерминанти, които регулират социалното поведение на хората, но между двете понятия не трябва да се поставя знак за равенство. Нагласите са вид интенционално състояние, насочено към конкретен обект или ситуация. За разлика от тях ценностите са по-абстрактни, но и по-съществени в живота на индивидите. Те имат определено съдържание (характеристики); притежават интензивност (колко силно се предпочитат пред други ценности); разкриват социалната желателност или нормативност на нещата (как трябва да се действа); тясно свързани са с Аз- концепцията и чувството за идентичност (централност за личността)“ (М. Rokeach, 1969, с.11). 
Специфичните особености на ценностите, в частност техният желателен или нормативен характер, също ги отличава от нагласите (Rokeach, 1973, 1979). Подобно е виждането на Кр. Байчинска, която ги дефинира като оценъчни стандарти или критерии, описващи индивидуално или социално желателно качество на жизнедейност. Според нея „ценностната система е психична структура, която регулира не само индивидуалното, но също така и социалното поведение на индивидите. Ценностите са своеобразен предавателен механизъм, свързващ индивидите и обществото.“ (Кр. Байчинска, 2011, с.18).
М. Рокич пръв структурира ценностите като система, в която те са подредени по значимост. В нея той включва 36 ценности (Таблица 1). И до днес това е най-използваният метод в изследванията на ценностната йерархия. Той определя два типа ценности: терминални и инструментални. Терминалните ценности представляват предпочитани крайни цели на съществуването. В тази категория влизат такива ценности като свобода, равенство, мир и др. Терминалните ценности се обособяват в две подгрупи – социални и личностни. Инструменталните ценности се отнасят до идеални стандарти за начините на поведение като например: честен, амбициозен, отговорен и др. Те също се разделят на два вида: морални и ценности за компетентност (Rokeach, 1973, 1979). Рокич е един от първите изследователи, който разглежда структурата на ценностната система именно като система от свързани помежду си  ценности и поставя този проблем в теоретичен и методичен план. Конструираният от него метод (the Rokeach Value Survey) се състои от два набора ценности: 18 терминални и 18 инструментални, предложени в азбучен ред. Изследваното лице трябва да подреди обектите и в двата списъка, като започне от най-важните за него и стигне до най-маловажните. На всяка ценност се приписва съответен ранг, като ранг 1 означава, че това е най-значимата, а ранг 18 – най-незначимата за даден човек ценност. Според Рокич ценностният избор е по-скоро резултат от процес на ранжиране, отколкото на скалиране. Само по този начин всяка ценност се оценява не сама за себе си, а в съотношение с другите ценности, т.е. като единица от едно взаимосвързано цяло. Ценностния избор се извършва на основата на единен критерий и това е критерият на значимостта.
Таблица № 1 
Терминални и инструментални ценности според Милтън Рокич
	Терминални ценности
	№
	Инструментални ценности

	Активен живот (пълнота и емоционална наситеност в живота, изпълнен с вълнения; проспериращ живот)
	1
	Акуратен

(чист, спретнат, подреден)

	Истинско приятелство (близко общуване с други хора,добри и верни приятели)
	2
	Високи изисквания (амбициозен, с претенции, упорито работещ)

	Жизнена мъдрост (зряло разбиране за

живота, зрялост в разсъжденията)
	3
	Възпитан (учтив, любезен, с добри маниери)

	Здраве (физическа и психическа устойчивост на организма)
	4
	Ефективен в делата (способен, дръзновен, творчески, продуктивен в делата)

	Равенство (братство, равни възможности за всички)
	5
	Жизнерадостен (с широко сърце, весел,

чувство за намалена умора)

	Национална сигурност (предпазване от външни посегателства)
	6
	Изпълнителен (спазващ задълженията си, уважаващ другите, дисциплиниран)

	Красота (красота на природата и изкуството, преживяване на прекрасното)
	7
	Независим (самостоятелен в делата и действията си)

	Пълноценна любов

(сексуална и духовна интимност)
	8
	Непримирим (защищаващ собствените

си възгледи, куражлия)

	Материално обезпечен живот (живот

лишен от материални затруднения)
	9
	Образован (интелигентен,

интелектуален, рефлективен)

	Обществено признание (уважение, възхищение от другите хора в обществото)
	10
	Отговорен (надежден, на когото може да се разчита, имащ чувство за дълг)

	Продуктивен живот

(усещане за постижение, ефективна

дейност, максимално използване на

собствените възможности)
	11
	Самоконтролиращ се (умерен, самодисциплиниран, сдържан)

	Развитие (постоянно усъвършенстване на себе си)
	12
	Смел (решителен, отстояващ мнението

си)

	Удоволствия (приятен и спокоен живот, приятно прекарване на времето)
	13
	Рационален (последователен, логичен)

	Свобода (независимост, свободен избор, самостоятелност)
	14
	Волеви (отстояване на собственото мнение, упоритост в постигането на целите)

	Творчество (възможности за творческа дейност и изява)
	15
	Проявяващ търпимост (великодушен, готов да приеме извинението на другите)

	Увереност в себе си (удовлетвореност от собствената съдба, вътрешна хармония и непротиворечивост на идеите)
	16
	Честен (искрен, истинен, правдивост)

	Сигурност в семейството (щастлив семеен живот, грижа за близките)
	17
	Чувствителен (любящ, нежен, загрижен, сензитивен)

	Щастие за другите (близко общуване с

другите хора, алтруизъм)
	18
	Имащ широки възгледи (непредубеден, без предразсъдъци)


Най-същественият въпрос, на който американският изследовател дава отговор, е как всъщност се променя ценностната система, след като традиционно ценностите се разглеждат като най-устойчивата психична структура. Той анализира проблемите за изменението и стабилността на ценностите на макро - и микро равнище. Данните от изследванията като цяло свидетелстват за изменение от колективно морално ориентирани ценности към ценности, свързани с личностната компетентност (Rokeach&Ball-Rokeach,1989, с. 44).

На микро равнище на анализ Рокич допуска, че базисните индивидуални ценности чрез процеса на социализация се формират през детството (юношеството) и трудно търпят по-нататъшни изменения през периода на зрелостта. Въпросът, който повдига, е как въпреки относителната си стабилност ценностите могат да се променят, а оттам и нагласите и съответстващото им социално поведение (Rokeach, 1973). За целта е необходимо човек да осъзнае обективно съществуващите противоречия между определени ценности, т.е. да бъде поставен в състояние на себеконфронтация, за да настъпят промени в йерархичните места на тези ценности. Бол-Рокич, Рокич и Грубе провеждат серия от т.нар. „себеконфронтиращи експерименти” (self-confrontative experiments), с които доказват възможностите за манипулиране на ранга на ценностите чрез средствата за масова комуникация (Ball-Rokeach, Rokeach, &Grube, 1984).
Рокич смята, че основният човешки мотив, който води до ценностна промяна, е чувството на неудовлетвореност или удовлетвореност от себе си. Ценностна промяна се осъществява тогава, когато осъзнаването на несъгласуваността между две ценности провокира неудовлетвореността на личността от себе си като морално и компетентно човешко същество. Ценностната стабилност е резултат от преживяването на удовлетвореност от себе си и от потвърждението за съгласуваност на системата от убеждения на личността (Rokeach, 1973; Rokeach&Ball-Rokeach,1989, с. 775, 784). Следователно ценностната система с следствие от неравенството на ценностните обекти, а нейното изменение се разглежда като стремеж към постигане на ценностен баланс.

Като се позоваваме на ценностите в модела за ценностно формиране на 5 – 7-годишните деца, систематизирани от Рокич, беше избрана  инструменталната ценност възпитан или учтив, любезен, с добри маниери. Тази ценност е добра предпоставка за овладяване на всички морални норми, с които ще живее детето. Друга добродетел, включена в проведения експеримент е честен (искрен, истинен, правдивост) – също инструментална ценност, според Рокич. В съвременния свят, в който растат и се развиват децата, формирането на честността е базисно качество, чрез което могат да се изграждат добри взаимоотношения с околнитe. Една от терминалните ценности на Милтън Рокич е жизнена мъдрост (зряло разбиране за живота, зрялост в разсъжденията), която може да бъде представена като ценността умен (разумен).
Позовавайки се на авторовата позиция, се приема, че формирането на тази добродетел трябва да започне още през периода на предучилищното детство. Ако се създават условия за развиване интелекта на децата и да се насърчава тяхното мислене, се създават предпоставки за разгръщане на техния умствен потенциал. Но ако тези знания не бъдат формирани навреме, биха могли да се подтиснат умствените възможности на децата.
Друг автор, който изследва трансформацията на ценностите през последните десетилетия, е американският социолог Роналд Инглехарт. За разлика от Рокич, той не анализира механизмите на промяна в личностната ценностна система поради нейната относителна устойчивост през зрелостта, а проследява икономическото и технологично развитие на обществото, както и процеса на модернизация и демократизация чрез две ключови биполярни дименсии на културата – оцеляване срещу себеизразяване (survival/self-expression) и традиционен срещу светско-рационален авторитет (traditional/secular-rationalauthority).
Централен компонент на първото измерение е алтернативата материални–постматериални ценности. Материалистичните общества акцентират върху потребността от оцеляване, физическо съхраняване, сигурност и материално благополучие, а в постматериалистичните се наблюдава нарастващ стремеж към самостоятелност, себеизразяване, постигане на благополучие, доверие и толерантност в междуличностното общуване, групова принадлежност, подобряване качеството на живота и опазване на околната среда (М. Гарванова, 2013, с.17).
„Втората дименсия за измерване на кроскултурното многообразие изразява отношението към авторитета. В традиционните общества силно присъстват духовните и религиозни вярвания, доминират убежденията за водещата роля на мъжа в икономическия и политически живот и съществува относително слаба толерантност към абортите и разводите. Секуларистичните социуми имат противоположни характеристики“ (М. Гарванова, 2013, с.17).
Инглехарт и Бейкър правят сравнителен анализ на данни от национални представителни проучвания, събрани чрез the World Values Survey (WVS: 1981-1982 г.; 1990-1991 г. и 1995-1998 г.) и установяват, че в глобален аспект се извършва културна промяна към увеличаване значимостта на ценностите на рационалността, толерантността, доверието и участието на гражданите във вземането на решения в политическия и икономически живот. Едновременно с това се запазва относителната важност на някои традиционни ценности като религиозните, например, и то в редица икономически развити общества. В посткомунистическите държави дори се отчита нарастване на религиозните и на духовните убеждения. Това, според тези автори, налага частична ревизия на модернизационната теория (Inglehart& Baker, 2000). Процесите на културната ценностна трансформация вървят ръка за ръка с тези на културната приемственост, стабилност и тъждественост“ (М. Гарванова, 2013, с.17).
До подобни изводи достига и Ейбрахам Маслоу, който счита, че потенциалът се крие в битийните ценности на преживяването (Б-ценности по неговата терминология). Е. Маслоу извежда ценностите, характерни за себеактуализиращите се хора, не с единични термини, а с разгръщане на прототипи чрез асоциативни редове. Представени по този начин, ценностите дават представа и за битийните потребности, мотивация и крайни цели на хората. Битийните ценности по Е. Маслоу изразяват с голяма точност същността на познанието и творчеството като ценности (Таблица 2).
Таблица № 2 
Някои основни битийни ценности по Е. Маслоу и техните характеристики
	№
	Ценност
	Характеристики

	1
	Цялостност
	Единство, интеграция, тенденция към тъждественост, взаимосвързаност, простота, организация, структура,

трансцендентност на дихотомии, ред

	2
	Съвършенство
	Необходимост, правилност, точност, неизбежност, уместност, правда, завършеност, дължимост

	3
	Завършеност
	Свършване, финалност, справедливост, „вече приключило“, изпълненост, крайна причина и цел, съдба, предопределеност

	4
	Справедливост
	Честност, подреденост, законност, дължимост

	5
	Живост
	Процес, жизненост, спонтанност, саморегулация, пълно

функциониране

	6
	Изобилие
	Диференциация, сложност; комплицираност

	7
	Простота
	Прямота; откритост; същественост; абстрактна, същностна, основна структура

	8
	Красота
	Правилност, форма, живост, простота, изобилие, цялостност, съвършенство, завършеност, уникалност, благородство

	9
	Доброта
	Правилност, желателност, правда, благосклонност, почтеност

	10
	Уникалност
	Своеобразност, индивидуалност, несравнимост, новост

	11
	Лекота
	Непринуденост; без напрежение, усилие или затруднение;

изящество; съвършено и елегантно функциониране

	12
	Игривост
	Забавление, радост, удоволствие, веселие, шега, изобилие, лекота

	13
	Истина

Прямота

Реалност
	Откритост; простота; изобилие; дължимост; чиста и

неподправена красота; завършеност; същност

	14
	Само-

достатъчност
	Автономия, независимост, липса на нужда от общуване с другите, за да си самият себе си, самоопределяне, надхвърляне на средата, отделност, живот по свои правила


Е. Маслоу отрежда значимо място на честността в системата от ценности. Той я дефинира като справедливост, разглежда я и като истина. Това ни дава основание, че тази основна ценност е важна за хармоничното детско развитие, затова трябва да насърчаваме нейното формиране и утвърждаване.

Хуманистичното разбиране на Е. Маслоу за детето се основава на няколко основни постулата: битието на детето е уникално и заслужава уважение; то притежава свобода на избор, за да покаже своите възможности; изправено е пред отговорността да пълни своя живот със смисъл; у него е заложено творчество като стремеж към съвършенство.
Съдържателен анализ на структурата на ценностната система в съвременната психология прави и Хеерт Хофстеде. Той е родоначалник на структурно-съдържателния подход. Според него ценностите са ядрото на културата. В неговото внушително изследване се сравняват ценностите на 70 000 чиновници, работещи в международни търговски корпорации, разположени в 40 страни на света. 

Този подход акцентира най-вече върху универсалните измерения, чрез които отделните култури могат да бъдат сравнени и подредени по интензитета на тези характеристики. Това обаче не изключва гледната точка на културния релативизъм, защото чрез постигане на една общокултурна компетентност се оценява уникалността и многообразието на социокултурните явления.
 Според холандския изследовател ценностите могат да бъдат желани (desired) или желателни (desirable). Желаните са тези, които са важни/ неважни, предпочитани/ непредпочитани или привлекателни/ непривлекателни за човека и се свързват с неговото действително поведение, а желателните се отнасят до нормативните изисквания на обществото (Hofstede, 1980; Хофстеде, 2001). Хофстеде разделя ценностите на 3 типа: ценности по отношение на другите хора, ценности по отношение на обектите и явленията и ценности по отношение на вътрешното ни Аз и Бога“ (М. Гарванова, 2013, с. 19).
Той извежда следните основни съдържателни дименсии, по които доминиращите в различните страни ценности могат да бъдат  анализирани (Hofstede, 1983, с. 336-337):

1) Отдалеченост от властта – „Степента, в която членовете на обществото приемат (като законно), че властта в институциите и организациите е разпределена неравномерно.“

2) Избягване на неопределеността – „Степента, в която членовете на обществото преживяват неудоволствие от неопределеността и двусмислеността, от което следва тяхната подкрепа на вярвания, обещаващи стабилност и поддържане на институциите, които подкрепят конформността“.

3) Мъжественост/Женственост – „Предпочитание към достижение, геройство, утвърждаване и материален успех като противоположно на предпочитание към взаимосвързаност, скромност, защита на слабия и високо качество на живота“.

4) Индивидуализъм/Колективизъм – „Предпочитания към достатъчно разхлабена социална мрежа, в която се счита, че индивидите се грижат сами за себе си и своите семейства, което е противоположно на предпочитание към силна социална мрежа, в която индивидите очакват, че техните роднини, кланът или другите групи, в които са включени, ще се грижат за тях, в замяна на тяхната безспорна лоялност“ (Кр. Байчинска, 1994, с. 26).

„Петата дименсия „дългосрочна срещу краткосрочна ориентация“ отразява отношението към времето. Хофстеде я обособява значително по-късно в резултат от кроскултурните сравнения на източния и западния модел на мислене, проведени през 80-те години на миналия век от Бонд (Bond, 1988). Ценностите на единия полюс са насочени в по-голяма степен към бъдещето, те са по-динамични и с дългосрочна ориентация и са водещи за азиатските култури. Ценностите на противоположния полюс са насочени най-вече към миналото и настоящето, те са по-статични и с краткосрочна ориентация, типична за обществата от западен тип (пак там).

Хофстеде приема предложението на българския изследовател Михаил Минков, който на базата на анализ на данни от WVS въвежда нова, шеста дименсия на националните култури – снизхождение срещу ограничение (Indulgencevs. Restraint). Индулгенцията означава едно общество да позволява относително свободно задоволяване на основни и естествени човешки потребности, свързани с радост от живота, забавление и доставяне на удоволствие. И обратно, „ограничаващо“ e онова общество, като българското, например, което потиска и регулира задоволяването на подобни нужди с помощта на строги социални правила и норми“ (М. Гарванова, 2013, с. 21).

Във въпросника си Values Survey Module – VSM холандският учен включва още една неизследвана до този момент от него дименсия, формулирана от Минков - „монументалност срещу скромност“ (Monumentalism vs. Self-effacement). „Гордите“ култури насърчават чувството за превъзходство над другите, демонстрацията на лично достойнство, получаването на почести, публично уважение и устойчивост на Аз-а. На противоположния полюс застават нации, които толерират смирение, скромност и гъвкавост на личността“ (М. Гарванова, 2013, с. 21). Ето защо базирайки се на това нововъведение на холандския учен, смятаме, че е необходимо скромността да се формира като ценност при възпитанието на децата от предучилищна възраст.

Следователно освен съдържателния анализ, който прави Хофстеде, той за първи път предлага емпирична проверка и потвърждение на дименсиите на различните култури и то по нова методологична парадигма.
Друг изследовател, който допринася за изясняване на  ценностите, е израелският психолог Шалом Шварц. Неговото теоретично допускане е, че ценностите представят три универсални човешки потребности – потребностите на индивидите като биологични организми, потребностите от координация на социалното взаимодействие и потребностите от съхранение и добруване на социалната група. „Методиката, която Шварц използва включва 56 ценности, 28 от тях инструментални и 28 – терминални“ (Кр. Байчинска, 1994, с. 35). Шварц посочва 9 двойки ценностни категории, които определя като съвместими. Той смята, че ценностите са взаимно допълващи или съвместими, когато чрез тях се преследват общи цели. Това са: 1) Власт и достижение, 2) Достижение и хедонизъм, 3) Хедонизъм и стимулация, 4) Стимулация и себенасоченост, 5) Себенасоченост и универсализъм, 6) Универсализъм и доброжелателност, 7) Традиция и комфортност, 8) Комфортност и безопасност, 9) Безопастност и власт.

Шварц предлага собствената дефиниция на ценностите, която се

доближава до тази на Клъкхон (Kluckhohn, 1951) и Рокич (Rokeach, 1973), а именно, че ценностите са човешки цели, които се променят по значимост, ръководени от принципите в живота на отделния човек. Тоест всяка ценност е израз на определен мотив, тенденция или цел.
Според Шварц днес съществува известен консенсус относно основните характеристики на ценностите. Той смята, че културата представлява съвкупност от значения, убеждения, практики, символи, норми и ценности, споделяни от хората в едно общество. Доминиращите ценности изразяват общественото мнение за това кое е добро и желателно. А Шварц счита, че всяка култура се сблъсква с три основни проблема, които се отразяват върху човешките ценности. „Първата ценностна алтернатива, с която се сблъсква всяка култура, се отнася до характера на отношенията между индивида и групата.“ (Кр. Байчинска, 2011, с. 26). Тук попадат две групи, в зависимост до каква степен индивидите са автономни или са включени в група и доколко индивида се преживява като част от групата за тези, които се определят като част от групата запазват ценности като: семейна и национална сигурност, зачитане на традициите, социален ред, учтивост, изпълнителност, набожност, самодисциплина, умереност, почитателност. Тази категория е наречена от Шварц „включеност“. На другия полюс са тези, които държат на своята автономност. Техните ценности могат да бъдат наречени „ценности на автономността“. Те се отнасят до идеите и мислите им (интелектуална автономност) и до чувствата и емоциите им (афективна автономност). Интелектуалната автономност включва ценности като: творчество, любопитство, толерантност, а афективната автономност се базира на ценностите като: разнообразен живот, вълнуващ живот, удоволствие, наслаждение от живота. 

„Втората ценностна алтернатива е как да накара своите членове да координират действията си и да зачитат правото на другия.“ (Кр. Байчинска, 2011, с. 27). Тук Шварц предлага два начина за разрешаване на проблема. Първият е хората да се поставят в йерархичен ред като изпълняват социални роли, съобразно тяхната власт и влияние, като се осигурява подчинение на правилата. Към техните ценности спадат: социална власт, богатство, авторитет, влиятелност. Вторият вариант за разрешаване на проблема за отговорно социално поведение е да се признаят общите интереси между индивидите, което да доведе до равенство помежду им. Тук могат да бъдат отнесени следните ценности: социална справедливост, свобода, равенство, мир в света, отзивчивост, отговорност, честност, преданост.

Третата ценностна алтернатива се отнася до връзката между човека и природната и социалната среда. „Единият отговор, който Шварц предлага е да се приспособим към света и да го приемем такъв, какъвто е, като се опитваме на го съхраним“ (Кр. Байчинска, 2011, с. 28). Според Шварц тук „ценности на хармонията“ като: единство с природата, красота, опазване на околната среда. Втория отговор е „активно покоряване и изменение на света, привеждането му в съответствие с човешката воля и непрекъснатия контрол върху неговите параметри“ (Кр. Байчинска, 2011, с. 28). В тази среда попадат ценности, които Шварц нарича „контрол върху средата“, а именно: независимост, успех, самостоятелност, амбициозност, безстрашност. 
 Шварц посочва 12 двойки ценностни категории, които могат да бъдат определени теоретично като съвместими: 1) власт и постижение – акцентират върху социалното превъзходство и оценка; 2) постижение и хедонизъм – свързани са със себеудовлетвореността; 3) хедонизъм и стимулация – насочени са към получаването на приятна емоционална възбуда; 4) стимулация и себенасоченост – изразяват вътрешната мотивация за отвореност към новости и майсторство; 5) себенасоченост и универсализъм – основани са върху индивидуалната мисъл и приемане на разнообразието в света; 6) универсализъм и доброжелателност – свързани са с подпомагане и грижа за другите; 7) доброжелателност и комфортност – подкрепят нормативното поведение за създаване на близки отношения; 8) доброжелателност и традиция – утвърждават предаността към членовете на вътрешната група; 9) комфортност и традиция – подчертават себеограничението и подчинеността в името на социално утвърдените очаквания; 10) традиция и сигурност – насочени са към запазването на съществуващия социален ред, който гарантира сигурност в живота; 11) комфортност и сигурност – акцентират върху съхраняването на реда и хармония в отношенията, и 12) сигурност и власт – изразяват избягването или преодоляването на заплахата от неконтролирани отношения и ресурси.
Шварц представя модел на ценностната система на индивидуално ниво, в която включва 10 основни ценностни категории. Всяка една от тях е с еднаква мотивационна цел. Резултатите показват, че съдържанието и структурата на ценностната система е относително независима и не се влияе от културни фактори.

„Сигурност – ценности, насочени към сигурност, хармония и стабилност в обществото, във взаимоотношенията и в самата личност: чувство за свързаност с другите, социален ред, семейна сигурност, умереност. 

Комфортност – ценности, насочени към ограничаване на действията, които могат да наранят другите и да нарушат социалните очаквания или норми: изпълнителност, самодисциплинираност, учтивост, почтителност (почитащ родителите и по-възрастните). 

Традиция – ценности, изразяващи уважение и приемане на обичаите и идеите, които дадена култура или религия налагат на личността: зачитане на традициите, скромност, набожност, приемане на житейската участ.

Доброжелателност – ценности, насочени към запазване и поддържане на благополучието на хората, с които имаме често лични контакти: отзивчивост, преданост, великодушие, честност, отговорност, искрено приятелство, истинска любов. 

Универсализъм – ценности, изразяващи стремеж към разбиране, толерантност и запазване на благополучието на всички хора и на природата: широки възгледи, социална справедливост (отстраняване на неправдите, грижи за слабите), равенство (еднакви възможности за всички), мир в света, красота, единение с природата, мъдрост, опазване на околната среда.

Себенасоченост – ценности, изразяващи стремеж към независимост на мисленето и действието: творчество, свобода, самостоятелност, любопитство, независимост. 

Стимулация – ценности, свързани с поемането на риск: безстрашие, разнообразен живот, вълнуващ живот.

Хедонизъм – ценности, обединени от стремеж към удовлетворяване на потребностите: удоволствие и наслаждение от живота (радост от храна, секс, развлечения).
Постижение – ценности, изразяващи стремеж към личен успех, който се определя като демонстриране на компетентност според социалните, а не според личните вътрешни стандарти: успешен, амбициозен, способен, влиятелен.

Власт – ценности, изразяващи стремеж към социален статус и престиж, контрол върху хората и ресурсите: власт, авторитет, богатство, достойнство, обществено признание (М. Гарванова, 2013, с. 28-29).

Тези структурни отношения Шварц представя в кръгова диаграма, която отразява идеята за интегралния характер на ценностната система (фиг.1).

Фигура 1 
Теоретичен модел на ценностната система на индивидуално ниво

От предложения модел на Шварц за експерименталното проучване е използвана ценността доброжелателността, трансформирана като ценността добросърдечен. 

Друг модел, който извежда е „Модел на ценностната система на културно ниво. Според Шварц културата представлява богат комплекс от значения, убеждения, практики, символи, норми и ценности, широко разпространени между хората в едно общество. Доминиращите ценности изразяват общо споделени концепции за това кое е добро и желателно, т.e. се отнасят до културните идеали (Schwartz, 1999, 2004, 2006). Водещите ценностни ориентации се разглеждат като централна черта на културата и тяхното изучаване е особено ефективен начин за изследване и характеризиране на различните нейни аспекти (фиг. 2).
Фигура 2 
Теоретичен модел на ценностната система на културно ниво

Според Шварц съществуват 4 основни процеса, които свързват ценностите и съответстващото им поведение (Schwartz, 2005b, 2006a, b):
1) Aктивизиране на ценностите – ценностно-релевантните аспекти на ситуацията чрез средствата на фокусираното внимание могат да активизират ценностите, които са централни за Аз-концепцията (Verplanken&Holland, 2002). Този информационен процес често протича извън обсега на знанието и съзнателната психична регулация;

2) Ценностите като източник на мотивация – потребностите и ценностите на хората определят субективната привлекателност на дадена цел и силата на действието за нейното постигане. Ценностите ръководят всекидневното поведение на хората чрез механизми, които невинаги изискват съзнателни решения като навиците, например;
3) Влияние на ценностите върху вниманието, възприятието и интерпретацията на ситуацията – високо приоритетните ценности представляват постоянни цели, които подбуждат индивидите да търсят и

обръщат внимание на релевантните на тях аспекти на ситуацията;

4) Влияние на ценностите върху планиране на действието – колкото по-важни са определени ценности, толкова по-активно е планирането на средствата и начините за тяхното изразяване. Това засилва връзката между ценностите и поведението, което предизвикват.

Изследванията на Шварц констатират, че структурните отношения между ценностите в ценностната система в значителна степен предсказват характера на връзките им с конкретните поведенчески прояви. Осъществяването на дадено поведение повишава реализацията на определен набор от ценности, но за сметка на техните противоположности в кръговата ценностна структура. С други думи, за да се предскаже поведението успешно, трябва да се отчете значимостта на ценностите, които съдействат, но и които възпрепятстват неговата изява, поради интегралния характер на ценностната система“ (М. Гарванова, 2013, с. 44-45).

Тези констатации много точно обясняват нуждата от формиране на ценности при децата, тъй като те се отразяват и играят водеща роля върху поведението, общуване с околните и развитието в живота им.
Според Кр. Байчинска ценностната система е личностна характеристика, която определя съзнанието и поведението на индивида. Между ценностите и дейността съществува двустранна взаимовръзка – от една страна ценността оказва влияние върху протичането и резултатите от дейността (практическа или когнитивна), а от друга – дейността влияе върху структурата на ценностната система.
„Конкретизация на идеята за ценностната система като диалектична

структура и възможностите за синтез на основните теоретични допускания на структурно-енергетичния и структурно-съдържателния подход представлява хоризонтално-вертикалният модел, предложен от Красимира Байчинска (Байчинска, 1989, 1994). Авторката дефинира ценностите като проект за качеството на самата жизнедейност, а също така проект за качеството на нейния субект (Байчинска, 1994). Според нея структурата на ценностната система включва няколко вертикални равнища, които се различават от гледна точка на своята значимост. Едновременно с това всяко равнище се състои от определен брой ценности, които имат еднакъв интензитет. Те диференцират ценностната система по хоризонтала. Така йерархията на ценностните обекти се основава на принципа за единство на неравенството и равенството в техните значимости“ (М. Гарванова, 2013, с. 39-40).

Според Байчинска структурата на ценностната система има относително устойчив характер, но в екстремални ситуации може да претърпи различни изменения: 1) смяна на местата на определени ценности в йерархията (едни ценности повишават, а други – понижават значимостта си); 2) регресивни или прогресивни изменения – опростяване или когнитивно усложняване на структурата на ценностната система; 3) увеличаване на интензитета на най-важните ценности или тяхното „втвърдяване“; 4) поява на нови, противоположни на функциониращите до този момент ценности (Байчинска, 1994). Нови възможности за анализ на енергетичните и съдържателните отношения между ценностите предлага т.нар. планетарен модел (Байчинска, 1994; Baytchinska, 1996). Той представлява определена модификация на хоризонтално-вертикалния модел като съхранява неговите обяснителни възможности, но едновременно с това ги и разширява. Основните теоретични съображения в планетарния модел относно енергетичните взаимоотношения между ценностите са следните: 1) най-голяма е значимостта на идеологемите, т.е. на ценностите, изграждащи идеологичния Аз или ядрото на ценностната система; интензитетът на ценностите намалява в посока от центъра към периферните слоеве на ценностната система; 2) понижаването на вертикалния ранг на ценностите се съпровожда с отделяне на психична енергия, а повишаването – с поглъщане; 3) идеологемите са по-малко чувствителни към измененията в значимостта, отколкото периферните ценности (пак там).

„Хоризонтално-вертикалният модел, който предлага Байчинска, отчита не само феноменологично-структурния аспект на ценностната йерархия, но и динамиката на ценностните изменения. Евристичен инструмент за изследване на трансформацията на ценностите, както посочва авторката, е анализът на основните ценностни конфликти. Ценностният конфликт може да бъде определен като мотивационна несъвместимост между две ценности – реализацията на едната пречи на реализацията на другата. Затова ценностните конфликти определят динамичната тенденция в ценностната система, а начините за тяхното разрешаване – посоката на нейното изменение“ (М. Гарванова, 2013, с. 41).

С други думи ценностният конфликт е фактор, който променя структурата на ценностната система. „Процесът на субординация регулира енергетичния аспект на ценностите и се свързва с промяната в тяхната значимост. Процесът на координация акцентира върху смислово-съдържателния аспект на ценностите и тенденцията към стабилност в интензитета им. Както посочва Байчинска, тези две функции на ценностната система имат динамичен и относително противоположен характер. Може да се каже, че хоризонтално-вертикалният модел е опит за: 1) интегриране на енергетичния и съдържателен аспект на ценностите; 2) разкриване на гъвкавостта на ценностната система чрез диалектическото единство на изменчивост и стабилност; 3) изследване на механизмите на функциониране на ценностната система чрез начините за разрешаване на ценностните конфликти (субординация и координация), заради което се означава като енергетично-съдържателен или диалектичен подход“ (пак там).

От представените три подхода - структурно-енергетичен, структурно-съдържателен и енергетично-съдържателен се вижда голямото многообразие в моделите на ценностната система. „Всеки един от тях има своето място в зависимост от акцента в психологическия анализ – енергетично-динамичен, съдържателно-семантичен или диалектичен“ (пак там).


„Според Байчинска през стабилните жизнени периоди се наблюдава

устойчивост на ценностите, дори когато тяхната реализация е затруднена. Това психично състояние авторката обозначава като „ценностен стрес“.

Противоположно на него, ценностната криза диференцира един особен момент във функционирането на ценностната система, когато най-съществените ценности се „изпразват“ от съдържание и престават да регулират жизнедейността. Това състояние най-често се наблюдава през транзитивните жизнени периоди и има две различни форми – идеологичен дефицит и идеологичен конфликт. Идеологичният дефицит представлява преди всичко загуба на жизнен смисъл, а идеологичният конфликт се характеризира с наличието на две или повече несъвместими по своето мотивационно съдържание идеологеми или ценностни приоритети“ (М. Гарванова, 2013, с. 50).

Всичко това обяснява не само необходимостта от изграждане на ценностна система при децата от предучилищна възраст, а и устойчивост на всяка една добродетел, трайно формирана в характера им.
Карл Роджърс обяснява, че в самия живот се съдържа стремежа да се съхрани и развие всичко, което е заложено, за да се изявяват най-добрите качества на индивида. Той вярва, че безусловното внимание, което се изразява в приемане на другия, осигурява приемането на самия себе си.

Според И. Кант има две групи нравствени свойства. Едните отразяват гражданската нравствена позиция на личността, другите изразяват социалните отношения на личността с другите хора.

Това е комплексът от свойства, които са включени в понятието „хуманизъм“ – доброта, човеколюбие, милосърдие, великодушие, доброжелателност и др. Затова Кант съветва „да се отнасяме и постъпваме с другите, така както към себе си“ (Д. Генова, 2010, с. 91).
Ясно е, че формирането на ценностите става чрез контролиране на действията и постъпките на децата, а също и проява от тяхна страна да имат морални изисквания към другите. Всичко това се осъществява чрез хуманизиране на възпитателно-образователния процес в интелектуално, нравствено, естетическо и физическо отношение.
Доно Василев определя няколко основни морални качества на личността: дисциплинираност, трудолюбие, честност, колективизъм, патриотизъм, интернационализъм (Д. Василев, 1994, с. 121).

Още веднъж се вижда, че честността се определя като основно нравствено качество на личността.
Пенка Костова представя ценностите като феномени от два различни рода: ценностни характеристики на предметите и ценностни представи в съзнанието на човека. От морална гледна точка ценността обхваща системата от представи за добро и зло, справедливост и чест, нравствени достойнства и постъпки. Ценностите служат  като морални ориентири  в поведението на личността, като механизми за регулиране и стимулиране  на социалното поведение“ (П. Костова, 2009, с. 14).

Ценността се тълкува и като свойство на предмета, като значение на този предмет за човека, като отношение на човека към предмета. Под ценности се разбират определени феномени на общественото съзнание: социално-политически, правови, морални, естетически, религиозни, нормативни, принципни, идеали, оценки и техните критерии. Често всички тези явления се наричат „духовни ценности“, тъй като се явяват не просто представи за нещо, а такива явления на съзнанието, които съдържат в себе си оценъчно (положително или отрицателно, одобрително или неодобрително) отношение към действителността и оказват непосредствено влияние върху действията и поведението на хората (П. Костова, 2009, с. 12).

„Формиране на ценности се извършва под влияние и на социализиращи фактори, и на организиран възпитателен процес. Сложността на процеса на формиране на ценностите в голяма степен произтича от тяхната динамика и преходност, свързани с промените в социума“ (П. Костова, 2009, с. 35).

„Духовните ценности са „производни от съотношението свят и човек, изразявайки онова, което е в света, включвайки и онова, което създава човекът в историческото развитие и което е значимо за човека“ (П. Костова, 2009, с.19).

Съществени особености на ценностите са (Паунов 2010):

1. Убеждения (идеи, преплетени с емоции);

2. Мотив за определено поведение (в т.ч. девиантно) за постигане на желани, атрактивни цели;

3. Имат абстрактен характер, а не са контекстуално обвързани (с действия, хора и събития) като нормите;

4. Често са противоположни в рамките на ценностната система.

Индивидуално-специфичната ценностна система е изградена в зависимост от:

• Относителната значимост за личността на всяка от ценностите;

• Личностните критерии за оценка;

• Индивидуалните критерии за избор.
Сред основните ценности за развитие на личностния потенциал при децата са умен, честен, добросърдечен, скромен, учтив. Тази система от личностни качества е изградена, позовавайки се на концепциите за формиране на ценности на М. Рокич, Е. Маслоу, А. Адлер. Учтивостта като израз на вежливост, почтителност, любезност характеризира културата на личността, доброто разположение и вниманието към хората. Тази ценност ще определи добрия тон във взаимоотношенията на детето с околните, ще създаде спокойствие и отзивчивост у него.  Тя се усвоява  лесно и става трайна черта на поведението. 
Друга ценностна категория е честността. Тя е основна в настоящия експеримент, тъй като откровеността и прямотата са особено важни във изграждане поведението на детето. Тази морална човешка черта определя бъдещите постъпки на детето.
След разглеждане на различни концепции за дефиниране на интелекта, е включена и ценността „умен“. Макар че съществуват много критерии за нейното определяне, основното, което е застъпено и в настоящия експеримент е възприемчив, разумен, съобразителен. В психологически аспект разумността, това е интелектът, разбиран като познание, ум, способност за мислене и рационално познание в отличие от такива особености на психиката като чувства, воля, интуиция, въображение и т.н. Интелектът е особено важна личностна характеристика, свързана със способността за „трансфер“ – пренос на знания от една ситуация в нова. Без него е немислимо възприемането и усвояването на всякакви знания и умения от детето.
Друга добродетел, включена в създадения комплекс е добросърдечен. 
 Тя е подбрана със значение на добродушен, с добро сърце, с любов към хората. Тази ценност е особено важна, тъй като е насочена към запазване и поддържане на благополучието на хората, с които общуваме.

Още една значима ценност от формирания комплекс е скромен. Това е добродетел, която днес е малко позабравена. Дефинирайки я като смирен, съобразен с обществения морал, който не натрапва своите достойнства на другите, тя беше включена с цел детето да се приучи да води живот, съобразен с околните. 
Изхождайки от теоретичните постановки по проблема, считаме, че именно тези добродетели са базисни за настъпване на ценностна промяна в начина на живот при децата още в предучилищна възраст.
Формирането на детската личност е дълъг и продължителен процес, който трябва да започне още в този период. Бързото развитие, възприемане и любопитство на детето в тази възраст благоприятстват за възпитаване на ценности. Целенасоченото обучение ще превърне тези ценности в трайни личностни качества и убеждения. 
2. ФАКТОРИ, ВЛИЯЕЩИ ВЪРХУ ЛИЧНОСТНОТО ФОРМИРАНЕ В ПРЕДУЧИЛИЩНА ВЪЗРАСТ 

Предучилищната възраст е период, в който се поставят основни личностни качества. Преди детето да се научи да различава доброто и злото, то изработва в себе си чувство за доброто и лошото. „Неговите ценностни съждения се образуват в резултат на приятелски или неприятелски отговори на неговото поведение от страна на хората, които играят първостепенна роля в неговия живот. Имайки предвид пълната зависимост на детето от грижите и любовта на възрастния човек, не е изненадващ фактът, че лицевото изражение на одобрение или неодобрение от страна на майката се явява достатъчно, за да „научи“ детето да отличава доброто от лошото. В училище и в обществото действат подобни фактори. „Добро“ е това, за което те хвалят; „лошо“ е това, за което ти се сърдят или те наказват“ (Ерих Фром, 2005, с. 7). За формирането на ценностите при детето от предучилищна възраст значение оказват редица фактори: наследствеността, природната среда, социалната среда, образованието, дейността, общуването.
2.1. БИОЛОГИЧНИ (НАСЛЕДСТВЕНИ) ФАКТОРИ
Формирането на личностната система е биосоциален процес. Според Г. Пирьов личността на всеки човек се изгражда в неговото онтогенетично развитие. Наистина всеки носи някои наследствени предразположения, обаче те не са определящи за  цялостното му формиране. Обществената обусловеност се изразява в това, че още от първите дни на живота си човешкото същество се ползва от продуктите на общественото развитие и изпитва влиянията на обществената среда. В целия свой живот човек продължава процеса на усвояване на обществения опит и същевременно допринася за неговото обогатяване (Г. Пирьов, Ст. Жеков, 1970, с. 225).
„Изграждането на човешката личност е сложен, продължителен и противоречие процес, обусловен от биологически и социални фактори“ (П. Костова, 2003, с.17).
„Голямата роля на социалното онаследяване за развитието на личността не означава да се пренебрегва биологичното. То включва, макар и в много по-ограничена степен, прости и сложни инстинкти (за бозаене, страхови реакции, за собственост, за отбрана и др.). По биологичен път се предават типа на нервната система, особености на сетива, на други органи и системи. Така, че развитието следва да се разглежда като единство и взаимодействие на биологичното и социалното, при водеща функция на последното. Днес вече са преодолени двете крайности в разбирането за развитието на личността. Едната, която приема, че както природата е предопределила какво ще израсте от всяко семе, стига да му се създадат подходящи условия, така и в детето тя е заложила неговото бъдеще и условията благоприятстват или пречат за осъществяването му. И другата, която утвърждава, че всичко в развитието зависи от обучението и възпитанието, от социалната среда. Истината е, че всяка личност е неповторима, поради невъзможността от пълно съвпадение на биологично особеното и социално придобитото. Взаимните им връзки и зависимости обуславят във всички случаи определени различия“ (Л. Георгиев, 2005, с. 8).
Според биологията съвкупността от гени е носител на особен език за предаване на наследствена информация. Чрез него са кодирани телесни, поведенчески и психични свойства, които се отключват в определена последователност в жизнения цикъл на човека, като това става или автономно, или под влияние на дадени фактори от жизнената среда на индивида. Част от гените носят психо-поведенчески свойства, затова можем да ги наречем „психогенни“.
Знае се определено, че т. нар. психодинамични фактори (темпераментът) са в много голяма степен генетично обусловени. Те твърде малко се променят под въздействието на възпитанието и социалната среда. Ето защо от нещата, които знаем днес, можем да заключим, че гените оказват значителни ефекти върху развитието на човека.
Доказано е, че развитието на индивида във вътреутробния период е важно за бъдещото формиране на личността. Утробният период от живота на детето не се включва в периодите на детството. Но от условията, при които протича развитието на плода, зависи в голяма степен и бъдещото развитие  след раждането. Установено е, че през този период се зараждат някои от предпоставките за цялото по-нататъшно развитие. Това са вродени качества, с които детето се ражда и които се различават от наследствените по това, че не се дължат на механизма на биологическата наследственост, а се обуславят от условията на живота на майката през време на бременността. Затова важно условие за пълноценното развитие на детето е правилният начин на живот на майката. 

 Новороденото е биосоциално същество с определена генетична информация, която предопределя неговите способности, наклонности, характер. Установено е, че това се дължи на броят на гените, участващи в предаването на наследствените свойства. За развитието на детето голямо значение имат заложбите като компонент на нервно-физиологическата база. При раждането детето наследява генетична програма, основа за развитие на неговите общочовешки и индивидуални заложби“ (П. Костова, 2003, с. 17).
Началото на онтогенетичното развитие на човека е начало на дълъг и сложен процес.  Всяко дете наследява както анатомични особености и функции на човешкото тяло, така и  свойства на висшата нервна дейност: сила, подвижност и уравновесеност на нервните процеси, редица психофизични свойства, които в индивидуалния живот на детето при подходящи условия се развиват и се включват в структурата на бъдещите му способности.
„Биологическата наследственост е само основата за развитие на детето, тя не предопределя напълно неговото по-нататъшно физическо и психическо развитие. Въздействията на околната среда при активното участие на самото дете формират неговата психическа структура“ (П. Костова, 2003, с. 19).
„Когато у новороденото започнат да действат анализаторите и да се образуват условни рефлекси, у него се заражда психичен живот. Първите условни рефлекси свидетелстват за елементарни процеси на учене“ (Г. Пирьов, Ст. Желев, 1970, с. 58).
Наследственият генотип е фактор на човешкото развитие. Той обуславя типологични особености на нервната система. Анатомо-физиологичната структура се определя от наследствеността. Унаследяват се нервно-физиологични механизми (заложби). Биологичните свойства на човека се развиват и изменят.
Още с раждането се слага началото на правилното психично развитие на детето. Главното условие за пълноценно възпитание е да се установи и следва рационален режим, който е условие и за физическото, и за психическото развитие на детето (Г. Пирьов, Ст. Желев, 1970, с. 59).
Доказано е, че ако средата за отглеждане и възпитание на детето е благоприятна, то развитието на детето ще се реализира в правилна посока. На първо място това зависи от взаимоотношенията в семейството и отношението към самото дете и между членовете на семейството. Възпитанието, което усвои в семейната среда е основополагащо за формирането на личностните му качества. 

„Емоционалното положително общуване с детето още от първите месеци е благоприятно, сензитивно условие за формиране и развитие у него на благородство, доброта. Обратно, припряността, нервността, рязкостта в обръщенията при различни взаимодействия обуславят агресивност, непослушание в бъдеще. И това е така, защото положителните или отрицателните емоции се натрупват и диктуват поведението“ (Л. Георгиев, 2005, с. 22).
Става ясно, че „всеки период на детството си има свои ценности, които са неповторимо негово богатство. Затова всяко съкращаване на периодите лишава детето от възможността за пълноценно развитие“ (Г. Пирьов, Ст. Желев, 1970, с. 53). Ето защо възрастните, и въобще цялото общество трябва да осигури хармонично развитие на нашите деца. Ако не предоставим на всяко дете възможност цялостно да изживее своето детство, следователно ние го лишаваме и от възможност за пълноценно развитие.

2.2. ПОЛОВИ, ВЪЗРАСТОВИ И КУЛТУРНИ ФАКТОРИ
Съществуват мнения, според които полът е фактор, оказващ влияние върху ценностната система на индивида. „Първите прояви на половата идентичност се отнасят към предучилищна възраст и са под формата на „придобивани полово типизирани реакции“ (Л. Бърк, 2012, с. 260). Крайг ги нарича полово ролеви стереотипи – „устойчиви представи за това, какво трябва да бъде поведението на мъжете и жените“ (Г. Крайг, 2002, с. 145). Децата са вътрешно мотивирани „да придобиват ценности, интереси и модели на поведение, които съответстват на пола“ (Г. Крайг, 2002, с. 434). 

„Основополагащ механизъм в половото самосъзнание е половата идентификация. Към 5-тата година у индивида се формира устойчива полова идентичност, проявяваща се в представата за константността на пола“ (Р. Христова, 2005, с. 43-44).
„Децата организират преживяванията си в полови схеми, или мъжки и женски категории, които използват, за да интерпретират света” (Л. Бърк, 2012, с. 261). С други думи – те приемат определени роли, характерни за двата пола. 
Психосексуалното развитие и половата социализация са важен фактор за цялостното формиране на личността. „Психосексуалното развитие е съществен компонент в структурата на личността, обуславящ нейното пълноценно развитие“ (Р. Христова, 2005, с. 41).

„Хофстеде нарича едно от измеренията на националните култури „мъжественост–женственост“, защото в почти всички изследвани от него страни (50 от 53) мъжете показват по-голямо предпочитание към самоутвърждаването и конкурентноспособността, отколкото жените, които са ориентирани в по-голяма степен към човешките отношения, толерантността и качеството на живота. Независимо от някои културни вариации традиционно момчетата се насърчават да бъдат мъжествени – независими, самоконтролиращи се, стремящи се към постижения, самоуверени, съревнователни, рационални и т.н., докато от момичетата се очаква да бъдат женствени – привлекателни, емоционални, чувствителни, състрадателни, да проявяват по-голямо послушание и зависимост и т.н“ (М. Гарванова, 2013, с. 57).


Кроскултурно изследване на Принс-Гибсън и Шварц с извадки от 47 държави разкрива, че жените приписват по-голяма значимост на ценностните категории сигурност и доброжелателност, а мъжете – на себенасочеността, стимулацията, хедонизма, постиженията и властта.

Идентичността се разглежда като продукт на социалните отношения. Създавайки свой собствен образ човек приема набор от езикови конструкти, които съществуват в неговата култура. Те определят неговите действия в контекста на социалните отношения с другите хора. Социалната идентичност се определя като „съзнанието на човека за това, че принадлежи към различни социални групи и изпълнява различни социални роли” (М. Дилова, 2008, с. 56). Тук се включват всички роли, които личността изпълнява и всички групи, към които принадлежи. Ето защо ценностната система на всеки човек донякъде се подчинява на нормите на неговата култура.


Културната среда е фактор, влияещ на развитието на децата. „Пространството на културното развитие на децата в детската общност включва отношения, ценности, символи, вещи, предмети“ (И. Иванов, 2004, с. 50).

2.3. СОЦИАЛНО – ИКОНОМИЧЕСКИ ФАКТОРИ
2.3.1. СОЦИАЛНОТО ОНАСЛЕДЯВАНЕ
Детето е обект и субект на социални отношения. Развитието на съвременното общество е белязано от дълбоки промени, настъпващи както в самата социална структура, така и в характера на социалните отношения.

Историята на човечеството показва, че човекът се отличава от останалата жива природа със социалния начин на живот и с произтичащите от това особености – мислене, труд, култура и т.н. Неговата човешка същност се заражда, развива и проявява едновременно с появата на социума.
„Едно от следствията на факта, че човекът е „социално животно”, е това, че той живее в състояние на напрежение, разпънат между ценностите, свързани с неговата индивидуалност, и ценностите, свързани с конформизма“ (Елиът Арънсън, 2009, с. 34).
Социалното онаследяване играе голяма роля за развитието на личността, но това не означава да се пренебрегва биологичното. То включва, макар и в много по-ограничена степен, прости и сложни инстинкти (за бозаене, страхови реакции, за собственост, за отбрана и др.). По биологичен път се предават типа на нервната система, особености на сетива, на други органи и системи. Така, че развитието следва да се разглежда като единство и взаимодействие на биологичното и социалното, при водеща функция на последното.

„Социалното онаследяване в основата си е целенасочен и организиран процес. Възрастните чрез общуване с децата и включването им в изпълняването на достъпни изисквания ги обогатяват със знания и опит, допринасят за развитието на психическите им сили и способности и така ги приобщават към постиженията на времето, в което живеят“ (Л. Георгиев, 2005, с. 8). 
Целта на социалното развитие е индивидът да осъзнае ролите, които трябва да играе, да бъде това, което трябва да бъде. А чрез социализацията индивидът осъзнава съществуващата си роля в обществото.
2.3.2. ВЛИЯНИЕ НА СЕМЕЙСТВОТО ВЪРХУ ЦЕННОСТНОТО ФОРМИРАНЕ НА ДЕТЕТО
Семейната общност е с най-дълготрайно присъствие в досегашната история на човешката цивилизация. Тя продължава да изпълнява изключително широк спектър от функции по възпроизводството на рода, по отглеждането и възпитанието на децата. 
В съвременните педагогически изследвания семейството се разглежда като първо социално обкръжение на детето, като първи модел на съвременния свят, като микросреда за първична социализация, като основен възпитателен фактор. То предава начина за усвояване на живота на родителите, на еталони на човешко поведение.
Родителите са първите и постоянни учители на детето. Те играят съществена роля за хармоничното развитие на децата си. Според Делор „Всяко образование започва вкъщи. Семейството осигурява връзката между емоциите и интелекта и възпитава ценностите и правилата“ (Ж. Делор, 1998, с. 20-21). Точно поради това, семейната среда има голям потенциал да влияе, да контролира и да формира разнообразие от ценности у децата. Но неслучайно семейството същевременно е и средата, в която се развихрят най-дълбоки ценностни конфликти, с дълбоки и трайни негативни последици.
„Социалното взаимодействие на детето и семейството (майката) е основание за формиране на социални отношения. Начинът на формирането им е различен при различните култури, но има едно общо правило – съзряването на детето е свързано с усложняването на тези отношения, така че връзката с другите членове на културната общност да става все по-ефективна. Поведението на възрастните обезпечава модел за подражание на детето, който е културно ценен“ (И. Иванов, 2004, с. 46).

Пълноценното възпитание се предава от примера на възрастните и  общуването им с децата. По този начин те се приобщават към новото, възприемат го, изпитват потребност да го следват и придобиват необходимите качества и умения.
Според психоаналитиците още в ранното детство у хората се изграждат определени модели на поведение и общуване, които по-нататък определят междуличностните връзки и контакти.
Чертите на характера не се предават по наследство, а се изграждат в индивидуалния живот на човека. Понякога децата приличат на родителите си или на други близки, но това не значи, че са  придобили характера си чрез биологическа наследственост. Те са били повлияни от условията на живот, по-специално от примера на околните и у тях са се формирали определени черти на характера.
 Формирането на човешката личност се обуславя от много и различни фактори, но неотменно най-важните от тях са установените условия на живот в семейството, навиците и привичките на самите родители чертите, техните характери, общите им възгледи за живота, техните идеали и т.н. Те дават най-ярко отражение върху възпитанието и развитието на детето.
Специфичната роля на семейството е толкова значима, че тя не може да бъде изпълнена от нито един друг фактор. Позицията на семейството в социалната структура, образователното равнище на родителите, професията, социалният статус, материалното състояние, духовните интереси, начинът на живот, детерминират в най-голяма степен формирането на детето като личност. Семейството формира нравствена позиция, помага на детето да осъзнае своите ценности. 
Възпитателният потенциал на семейството включва широк кръг особености, показатели, характеристики, фактори и условия, способстващи за развитието на детето. Той включва: условия от психологически характер – вътрешно – семейни връзки, статус и авторитет на родителите; гражданско съзнание, отношение на семейството към обществото и труда; култура на семейството – в бита, взаимоотношенията, духовната сфера; структура на семейството – брой на членовете, образованост, професия, материална обезпеченост, стадий на развитието му.
Семейството като био-социално обединение е съществен елемент на социалния организъм, специфична социална единица. Градивен елемент на социума. В семейната среда преминава по-голяма част от развитието на човек, там протича процесът на биологично, психично и социално съзряване на детето. Чрез семейството се реализира непрекъсната смяна и приемственост на поколенията, предаване на социални норми, ценности и поведение. Семейното възпитание се основава на сърдечни връзки, в естествени условия, непрекъснато и продължително, едновременно обхваща всички страни на развиващата се личност. „Основно изискване за семейното общество е взаимната вежливост между членовете на семейството“ (Ж. Атанасов, 1990, с. 12). Позовавайки се на тази констатация, може да се счита, че е необходимо формирането и утвърждаването на учтивостта (вежливостта) като ценност при децата от предучилищна възраст. Възпитавайки тази добродетел, засвидетелстваме обич, почит и уважение към родителите и близките.

Формирането на децата в семейството като личности  и граждани на обществото е един от важните аспекти за усъвършенстването им в социален, икономически, нравствен и културен план. 
В центъра на процеса на възпитание е личността на детето. Родителите следва да познават закономерностите на детското развитие, възрастовите особености, индивидуалните особености и способности, за да създават необходимите условия и да прилага ефективни методи на възпитание. Семейството формира нравствена позиция, помага на детето да осъзнае ценностите си. 
„Именно майката, контактът с която е първи в живота на детето и му оказва най-голямо влияние, полага огромни усилия за развитие на социалния интерес. Тъй като социалният интерес възниква в отношенията на детето с майката, нейната задача се състои в това да възпитава у него чувство за сътрудничество, стремеж към установяване на взаимовръзка и другарски отношения – качества, които Адлер счита за тясно преплетени“ (Ж. Стойкова, 2013, с. 11).
Адлер отрежда много важна роля на майката а отглеждане и възпитаване на детето. „Вероятно ние дължим най-голямата част от човешкото общностно чувство, а по този начин и същността на човешката култура, на контакта с майката“ (Адлер, А., 1995, с.152).
„Майката трябва стъпка по стъпка да създава у детето интерес към останалите хора и към заобикалящия го свят. Тогава тя ще види как у детето ѝ се развива чувството за общност, самостоятелност и смелост. Така и детето ще открие своята собствена цел – да бъде събрат и приятел, добър сътрудник и истински партньор в любовта“ (А. Адлер, 2010, с. 50).

В статията „За нуждите на детето от нежност“ Адлер пише: „Те са щастливи от една прегръдка, от една целувка, от приятелско лице, от любезна дума“ (А. Адлер, 2004, с. 20). По-късно тази нужда от нежност се насочва към любезни отношения, от където произтичат и любовта към роднините, приятелството, чувството за общност и любовта.

„А. Адлер счита бащата като втори по важност източник на влияние за развитие на социалния интерес у детето. Бащата трябва да има позитивно отношение към жената, работата и обществото. Идеалният баща е този, който се отнася към своите деца като към равни и взема активно участие, наред с жената, в тяхното възпитание. Бащата трябва да избягва две грешки: емоционалната отчужденост и родителския авторитаризъм. Децата, които чувстват родителска отчужденост, обикновено преследват по-скоро достигане до лично превъзходство, отколкото превъзходство, основано на социалния интерес. Децата на деспотичните бащи също се научават да се борят за власт и за лично, а не за социално превъзходство“ (Ж. Стойкова, 2013, с. 11).
„Със своите оценки родителите развиват самооценката на детето и усещането за самоконтрол върху собственото поведение. Физическите наказания, заплахите, демонстрирането на сила и превъзходство могат да създадат у детето чувство за безпомощност или за недостойност. Използването за физическите наказания за ограничаване на определени поведения, които са неприемливи за родителите, може да породи у детето гняв, враждебност, омраза и заедно с това да възприеме използването на силата като модел за постигането на собствените желания“ (Р. Стаматов, 2000, с. 394).

С майка си и баща си до себе си, детето ще има много по-малка нужда от тяхното реално присъствие, за да се държи приемливо и да запази така сигурността си. Така се установява неговото „морално съзнание“, чийто „глас“ то чува, като този глас не е друг, а тъкмо на родителите. Няма съмнение, че тази важна придобивка има огромна стойност, тъй като тя позволява на детето да се съобрази с изискванията на социалната рамка; тя всъщност полага основите на бъдещия му морал“ (П. Остерийт, 2007, с. 136).

Основно средство за възпитаване на детето в семейството е общуването. Силно въздействие има и личния пример на родителите. Родителският авторитет изисква умение да се преценяват внимателно, обективно и самокритично. Възпитателният стил на родителите следва да изгради адекватна самооценка у детето, която му помага да се адаптира по-успешно в различни ситуации и да изгражда успешни социални отношения с другите. „Възпитателната сила на родителите е в пряка зависимост от възможността им да бъдат положителен пример за своите деца“ (Д. Василев, 1994, с. 173).

Когато са нарушени хармоничните взаимоотношения в семейството, това оказва негативно въздействие върху ценностното формиране на детето. 

„Създаването на подходяща обстановка на радост и обич, на доверие и подкрепа, поставянето на разумно ограничения, използването на несилови методи, осигуряването на лично пространство и време, насърчаването на самостоятелността, независимостта и инициативността на детето спомагат за изграждане на добра ценностна система, за израстването му като уверен, способен и щастлив човек“ (П. Костова, 2003, с. 133).

През семейството се пречупва влиянието на другите социално – педагогически фактори. Най-голям успех може да се постигне, ако се хармонизират трите главни формиращи фактора – социална среда и взаимодействие с елементите на микро и макро равнище; организирано обучение и възпитание; социална активност, дейност и самодейност на индивида, включително и самовъзпитанието като висше равнище на човешката самодейност и творчество.
В семейството се формира поведенчески модел, включващ сложна система от добродетели. Ценностите, подбрани в настоящия експеримент, се възпитават и в семейството. От ранна възраст родителите учат децата си да бъдат честни, открити и откровени с възрастни и врътници. Възпитават в тях уважение и почит към околните. Опитват се да развият техния интелект, да ги научат на определи знания  и умения. Чрез личния пример показват на децата кое е добро и кое зло, за да формират у тях добросърдечност и добронамереност. Да бъдат по-смирени и скромни е също приоритет, който се възпитава в семейни условия.
2.3.3. ВРЪСТНИЦИТЕ И ОКОЛНИТЕ
Предучилищната възраст се характеризира с възникването на нова социална ситуация, на нови форми на взаимодействие с възрастните. „Още от най-ранна възраст детето се учи чрез взаимодействие с другите хора. То даже теоретично не може да живее изолирано. То не е независим индивид, а живее общ живот с другите хора в мрежа от взаимоотношения“ (И. Иванов, 2004, с. 150).

В предучилищна възраст у децата възниква потребност да се изказват, да изразяват своите впечатления с думи, появява се необходимост от общуване, общуване с възрастните, общуване с връстници. Съществена особеност е възникването на определени взаимоотношения между децата връстници, създава се „детско общество“.
Връстниците влияят върху развитието на детето чрез подкрепа и сравнение. Подкреплението от връстниците се открива още при 5-6 годишните и се изразява като внимание и одобрение. Детето оценява своите качества, способности и ценности по своите връстници. Това е един от механизмите за изграждане на самооценка. Изгражда се и усещане за принадлежност, чрез въвличане в съвместни дейности.

Израстването на детето разширява възможностите му за взаимодействие с по-голям кръг хора и по-разнообразни роли. От характера на тези взаимодействия, от това доколко са пълноценни те, зависи „съдбата на детските идентификации” (Л. Бърк, 2012, с. 209).
„Общуването с околните е интерактивен, творчески процес на взаимна промяна и познание, чрез който се проявяват механизмите на въздействие на социалната среда върху детето“ (Н. Витанова, 1994, с. 98).

Общуването се отразява върху биологичното и психичното равнище на детското развитие, тъй като то е една от първите прояви на еволюционно наследство на човека. Освен това общуването обуславя възприемане на обективното, създава удовлетвореност от социалните ресурси“ (Н. Витанова, 1994, с. 98).
Социално-нравственото поведение е свързано с овладяването на определени норми, социални и морални правила. За това в голяма степен влияние оказват личностните взаимоотношения с връстниците.

Взаимната оценка между децата, която зависи от степента на осмисленост в отношенията между тях , е свързана до голяма степен и с образуването на обобщения у детето-оценката предполага някакъв критерий, от гледна точка на който се преценяват постъпките и поведението на околните. Това значи, че субектът на оценка ще види в обекта такива черти и прояви, които вече са му познати от неговия досегашен опит на общуване и които в момента успява да забележи в конкретния си другар при конкретни условия. Колкото е по - тясна сферата на обобщенията, формирани въз основа на впечатленията на детето за заобикалящите го хора, толкова по - малка част от присъщите качества на оценявания обект отразява и преценява познаващия субект.

Според Румен Стаматов връстниците влияят върху поведението на детето чрез подкреплението, моделите, сравнението и осигуряването на възможности за учене. „Подкреплението на поведението от връстниците се открива още при 5 – 6-годишните и то се изразява във формата на внимание и одобрение. Връстниците могат да бъдат мяра, с която детето оценява своите качества, способности, ценности“ (Р. Стаматов, 2000, с. 368).

2.3.4. ОБРАЗОВАТЕЛНИТЕ ИНСТИТУЦИИ
Средата оказва влияние върху човека, респектира върху детето, в ежедневието му чрез нравствените и правните норми на обществото и на отделни микро групи, чрез трудовата дейност, в свободното общуване,под влияние на литературата, на масмедиите и др.
Институциите също имат огромно значение за изграждането на детето като личност. Те имат за цел да развият, да обогатят, да усъвършенстват знанията и качествата на детето. Обкръжаващата го среда – материална и природна също помага на детето да добие представа за света, в който живее.
В този период на морална социализация на подрастващите свое отговорно място заема детската градина. Тя предоставя възможности на детето да приложи усвоеното от възрастните в детско общество, в конкретни отношения и постъпки. В детската градина се създават педагогически условия за обогатяване социалния опит на децата и за обогатяване на детската душевност. Предучилищната образователна институция е част от цялостната педагогическа система и същевременно е водещ компонент по силата на основните си функции, структура и състав. В педагогическата институция водещ фактор е формирането на личността чрез различни функции – възпитателна, педагогическа, комуникативна, коригираща, регулираща, информационна, контролираща. 

Разглеждано в рамките на детското заведение възпитанието е „дейност, която включва усвояване на знания, умения, навици, отношения и формиране на ценности. Ценностите са както целите на възпитанието, така и начините за тяхното постигане от учителя и децата в различните видове ситуации“ (Д. Генова, 2010, с. 89).

Детската градина и училището са център за развитие на личността и на общността. Те развиват добрите начала у детето и позитивното у него, утвърждават ценностите на съвременната цивилизация, приемат и ценят различието.

„Изключително важно място има възпитанието в ценности за развитието на хармонична личност, на която се осигуряват условия за пълноценно разкриване и реализиране на творческите сили и способности на всяко дете. Затова е необходимо хуманистичните идеи да проникват във възпитателно-образователния процес и в междуличностните отношения. Така постепенно се формира нравствения характер на личността по отношение на неговото поведение“ (Д. Генова, 2010, с. 89).

„Процесът на възпитание зависи от обществено-социалните условия и промените, които стават в тях. Кризата в ценностите на обществото разрушава вярата и стремежите на човека към доброто, справедливостта и хуманността. В педагогическата среда се преплитат разнообразни взаимодействия и взаимоотношения, които пораждат познавателно, социално и културно поведение на всички нива на общуващите групи. Позитивният диалог в педагогическата среда стимулира творческото мислене на деца и възрастни, дава им усещане за близост, за избор, за инициативност и самостоятелност. Всичко това довежда до зачитане интересите на другите, толерантност, партньорство и градивна добронамереност“ (Д. Генова, 2010, с. 88).

Възпитанието в ценности е процес на приемственост на културните ценности между семейството и детската градина. Затова в детската градина трябва да се създадат условия за формиране на ценности. 

Друг фактор, оказващ влияние върху развитието на децата от предучилищна възраст, са средствата за масова информация (вестници, радио, телевизия, компютри). „Чрез средствата за масова информация не само се представя на широката аудитория огромна многостранна информация, но се влияе на нейните чувства и възгледи, формира се определено равнище на масово съзнание и поведение“ (Д. Василев, 1994, с.176).

Съществуват изследвания, в които се констатира, че хората с висше образование ценят в по-висока степен екзистенциални и глобални ценности като чувството, че си живял пълноценно, достойнство, себеуважение, равни възможности за всички, свобода на словото и действието, спасяване на природата и т.н. Докато за по-слабо образованите по-важни са ценностите, свързани със семейното щастие, сигурността в утрешния ден и материалното благополучие.
„С увеличаване на образователното равнище от начално/основно към

средно и висше нараства значимостта на ценности, акцентиращи върху личните качества (себеизява, постижения, активност, амбициозност и др.), които изразяват индивидуалното утвърждаване, професионалната реализация и междуличностните отношения не само в тесния кръг на семейството. Образователното равнище оказва значимо влияние върху редица ценности: с неговото увеличаване нараства интензитетът на себенасочеността, стимулацията и универсализма, а намалява този на властта, традицията и конформността“ (М. Гарванова, 2013, с. 60).

„Нагласата към непрекъснато учене се възприема като висша ценност, смисъл и качество на живота и заема едно от челните места в йерархията на ценностната система“ (М. Гарванова, 2013, с. 60).

Детската градина заема важно място за познавателното, моралното и културното развитие на децата.  Възпитаването на ценности помага на децата да се приобщят още в ранна възраст към културното богатство и ценности на своя народ. Нравствените ценности сa своеобразна оценка на моралните норми, принципи и правила. Те се проявяват както в  поведението на детето, така и във взаимоотношенията му и общуването с околните.
2.4. ЛИЧНОСТНИ ФАКТОРИ
Личността на човека е съвкупност от ценности и качества, които обуславят неговия характер, диктуват неговото поведение. Затова е важно и необходимо от в годините на предучилищната възраст да бъдат формиране такива добродетели, които ще изградят детето като личност.
„Нарастването на психичните функции и съдържания постепенно се съсредоточава и интегрира в целостността „личност“. Развитието на личността като система на по-високо ниво на организация е свързано със специфични човешки видове активност – общуване, обучение, познание. Човешката личност се развива в сложно многомерно културно поле, под действието на разнопосочни влияния“ (И. Иванов, 2004, с. 48-49).

„Правото на личността да проявява самостоятелност, инициативи, да взима решения я прави субект на дейността и тази ѝ позиция е от съществено значение за нейното развитие. Извън субектността не е възможно да се изгражда личността и да се говори за личност. Тя се извисява тогава и дотолкова, доколкото е субект, доколкото ѝ се предоставят възможности да се саморъководи. Разпадането на личността при психически заболявания се изразява именно в неспособност да организира, направлява и контролира своите дейност и поведение или в неадекватно тяхно проявяване. Колкото повече и по-дълго се отнема субектната позиция на млади хора, толкова по-трудно и по-късно се постига тяхното социализиране. Неправомерно се удължава детството и в крайна сметка са незадоволителни резултатите в изграждането на личността. Ето защо руският психолог П. Я. Галперин настойчиво подчертава, че „за да си личност е необходимо да си субект, съзнателен, обществено отговорен субект“ И по-нататък: „Човекът е субект само в такива действия, които той управлява“ (А. Любинска, 1978, с. 17). 

Детето разкрива своята психика и личност в действията, делата, обноските и постъпките си, в продукта на дейността и творчеството си. Основната характеристика на детето е неговата социална същност. Тя определя начина му на живот.

Ядрото на процеса на личностното развитие Ерик Ериксон открива в „природния стремеж към търсене на собствената цялост, ценност и перспектива...” (Х. Силгиджиян, 1996, с. 17). Личността е открита система, отворена за външната адаптация и свят, която постоянно приема, преработва, предава социална информация, като благодарение на това се постига социална адаптация и съзнателна регулация на поведението, благоприятства за приобщаване на човека към съществуващите условия на живот, за формиране и усъвършенстване на личността му.

Детето е личност. То е съзнателно същество и заема определено място в обществото, макар че изпълнява все още своеобразна обществена функция. Следователно на фона на общото развитие на детето, би могло да се отдели личностното му развитие. А това развитие е детерминирано както от външни, така и от вътрешни закономерности.

Поведението у човека не може да се идентифицира с инстинктивните реакции. То винаги е израз на вътрешното психофизическо състояние. „В основата на поведението на детето стои една причина и това е стремежът към пълната самореализация“ (Р. Стаматов, 2000, с. 82). 
Известно е, че децата пресъздават моделите на поведение на възрастните, но „не всичко, което детето наблюдава, се пресъздава“. Ако детето наблюдава поведението на модела и ако резултатите от поведението са значими за самия модел (дали моделът е бил награждаван или наказван за това) – то ще го възпроизведе… Когато постиженията водят до успех, до ценни резултати, стремежът към повторение би бил по-силен, без да изисква допълнителни подкрепления“ (Р. Стаматов, 2000, с. 60-61).
Друга личностна характеристика е емоционалността на детето. Според Г. Пирьов повишената емоционалност през предучилищния период определя до голяма степен очарованието на детската личност. 

Във връзка с емоционалността на детето се проявява една друга негова черта – повишената мечтателност. Децата живеят в света на своите мечти, където осъществяват желанията си. Те са ненадминати творци. Вживяват се до толкова в своята приказка, че могат да загубят границата с реалността. И това ги прави щастливи.

Други характерни черти на детето през периода на предучилищна възраст са искреността, неподправеността, наблюдателността, неговата оригиналност и творчески дух, любознателност.

„Вътрешният свят на детето е уникален. Реалното е това, което е включено в границите на този вътрешен свят (различните вярвания, мисли, преживявания). Всичките мисли и преживявания не просто съставят вътрешния свят, но те са и основата за изграждането на действията. Отношението към света се определя от това как детето възприема този свят, от неговия субективен опит“ (Р. Стаматов, 2000, с. 78).
Изграждането и усъвършенстването на човека е резултат от комплексни фактори, природни и обществени, обективни и субективни, материални и духовни. Личността променя себе си и отношението към себе си по модела на отношение на другите към нея. Това не е обикновен единичен акт, а сложен процес, със своята вътрешна структура – как човек избира мярка за сравнение и идентификация на себе си, съпоставяйки се с околните.
Н. Витанова подчертава, че „движещите сили на детското развитие са вътрешните противоречия“ (Н. Витанова, 2001, с. 23).
„Обстоятелството, че детето се развива чрез усвояване на знания и опит в обществото – от възрастните, от книгите, от други източници на информация – радио, телевизия, преса, от общуване с произведения на изкуството, в които са вградени познания, преживявания, мечти на хората, не изчерпва условията за пълноценното му изграждане като личност. Много зависи от това какво е количеството на усвоявания опит или с други думи, неговото богатство и какви са постиженията в това отношение през всяка възраст т.е. темповете на напредване в познанията и опита. Колкото тези постижения са по-изразени, толкова и психическото развитие е по- ускорено, по-плодотворно“ (Л. Георгиев, 2005, с. 17).
Възпитаването на личност, която да може да мисли, да действа и да живее правилно е трудна задача. Това зависи от сложният комплекс от компоненти, които определят бъдещото развитие на детето. Биологичните, социалните, личностните фактори са основни за формиране на детето като личност. Ролята им е от първостепенно значение за хармоничното физическо и психическо развитие на детето. От тях зависи неговото израстване и ценностно развитие. 
Характерните особености на 5 – 7-годишното дете показват наличие на обективни предпоставки за формиране на ценности. Чрез създаването на социални условия за добро развитие на детето, се допринася за самоизграждане на личността му. Не възрастните развиват детето, а то се развива. То само твори своята личност в зависимост от създаваната благоприятна материална, образователна и възпитателна среда.
ГЛАВА ВТОРА: НАУЧНИ ОСНОВИ ЗА ФОРМИРАНЕ НА ЦЕННОСТИ ПРИ ДЕЦАТА ОТ ПРЕДУЧИЛИЩНА ВЪЗРАСТ

1. ХАРАКТЕРИСТИКА НА ПРЕДУЧИЛИЩНИЯ ПЕРИОД С ОГЛЕД ФОРМИРАНЕ НА ЦЕННОСТИ     
В началото на миналия век Джон Дюи изучава развитието на детето като се опитва да очертае ясна концепция за неговото възпитание. Той твърди, че „детето не трябва да се възпитава отвън. То трябва да се развива отвътре. Детето трябва да се формира, а не да получава отпечатък отвън. То трябва да се образова, а не да се пълни с готови знания. С една дума детето трябва да се развива“ (Д. Дюи, 1934, с. 9).

Факт е, че детството не е нещо монолитно, то е наниз от непрекъснато сменящи се промени, които очертават особеностите на детето през различните стадии на развитието. Затова редица учени правят периодизация на детското развитие като търсят правилен критерий, по който да структурират периодите на детството. Освен възрастовите особености, „тук трябва да се види и активната роля на самото дете, която е различна през различните периоди и при различните индивиди. Разкриването на тези сложни взаимоотношения между средата и детското развитие е една от важните задачи на детската психология. Поставя се въпросът за индивидуалните особености на децата. Наистина първостепенната страна от задачата на психологията на възрастите е да се

разкрият именно възрастовите особености, обаче нито за момент не трябва да се забравя, че с това не се изчерпва задачата и че непременно трябва да се има предвид неразривната свързаност на възрастовите и индивидуалните особености. Това е важно да се знае при изграждане на науката за детето, за да се използват правилно както отделните факти, така и обобщенията“ (Г. Пирьов, 1959, с. 12).

Периодизацията на детството има своите исторически корени. Древногръцкият философ Аристотел „приема като критерии за периодизиране на детството физическото развитие, половото съзряване и умственото развитие. На тази основа разграничава три възрастови периода всеки по седем години: – до 7 години – детство, през което се осъществява физическо развитие; от 7 до14 г. – полово съзряване – пубертет. Постига се емоционално и нравствено възпитание на личността и от 14 до 21 г. – юношество. Отличава се с разцвет на умствените сили и способности.

Основоположникът на педагогиката Ян А. Коменски извършва възрастово деление като взима предвид развитието на сетивата и на психиката. Разделя детството на четири периоди по шест години: Детство от раждането до 6 г.; Отрочество – от 6 до 12 г.; Младост – от 12 до 18 г. и Възмъжалост – от 18 до 24 г.“ (Л. Георгиев, 2005, с. 32). Основната цел, която той формулира, е всестранно развитие на човешката личност.

„Ж. Ж. Русо като излиза от критериите за физическо и психическо развитие, внася някои диференцировки в продължителността и особеностите на различните възрастови периоди. От раждането до 2 г. се осъществява главно физическо развитие на детето. Възрастта от 2 до 12 г. я нарича период на съня. Детето, според него, още не може да разсъждава. От значение е да се развиват сетивата му, да натрупва сили. От 12 до 15 г. се извършва ускорено развитие на ума. Възрастта определя като период на въпроси на детето. От 15 г. до зрелостта (съвършенстволетието) животът на младия човек се отличава с бури и страсти. Необходими са грижи за нравственото усъвършенстване.

 „В. Щерн основава съставената от него периодизация на биологическия, генетическия и историческия принципи. Така през първите месеци от живота си детето е в периода или стадия на бозайниците (двете понятия се разглеждат като синоними, но някои приемат периода като по общо понятие, който включва повече или по- малко стадии ). През второто полугодие, когато се развиват уменията за хващане и подражаване, то достига до стадия на висшите бозайници – маймуните. През втората година като овладява възможността да се движи изправено и да говори навлиза в стадия на човека. По – нататък – до 5 години детето се намира на стадия на първобитното общество, а с постъпване в училище се извисява на стадия на културата“ (Л. Георгиев, 2005, с. 33).
„Човешкият живот може да се изобрази като вектор, на който отделните възрасти и периоди са наложени във вид на отсечки. Поради хетерогенността на различните аспекти на развитието всяка периодизация носи известна доза условност. На фиг. 3 е представена типичната европейска периодизация. Възрастите и периодите след детството и детството като цяло са дадени в закръглени величини до 5 и 0 с оглед на това да се помнят по-лесно“ (Б. Минчев, 2005, с. 26).
Фигура 3

1.1. ТЕОРИЯ НА ЖАН ПИАЖЕ ЗА РАЗВИТИЕТО НА ДЕТЕТО 
Една от основните концепции за развитието на детето е теорията на Жан Пиаже. В нея се открояват две идеи: идеята за развитието и идеята за интелекта. Пиаже излиза от разбирането, че интелектът допринася за адаптиране на хората към усложнените условия на съвременния живот. Той смята, че се развива във взаимодействието с тях. „Обективните условия задължават личността да бъде любознателна, активна, изобретателна, да си обяснява (интерпретира) възприеманото. Средата чрез обясненията за нейните влияния, които си дава всеки, влияе върху психическото му развитие“ (Л. Георгиев, 2005, с. 34).
Пиаже разкрива, че чрез взаимодействието си с действителността, личността постоянно се изменя, допълва и обогатява. Това  се основава на натрупване на знанията и опита. „Основно понятие в теорията на Ж. Пиаже е мисловното действие или операцията. Тя е обратима т.е. притежава възможност да се връща към началото и този процес е известен като рефлексия. Съществено в умственото развитие на детето е да овладява операции. Като ги осъществява с помощта на знания и опит, детето преминава от един стадий (период) на развитието към друг“ (пак там).

 Интелектуалното развитие на детето се основава на знания и опит, затова то може да се определи и като когнитивно развитие. „Процеси, които го опосредстват са асимилацията (интерпретиране на възприеманото в съответствие със своите знания и опит и вграждането му в усвоените структури – разширяване, изменение, усъвършенстване на опита), акомодацията (е в стремежът да се измени личността с оглед на обективните потребности чрез допитване до възрастните, четене на литература или творческо преодоляване на срещани трудности) и равновесието (постигане на потребната хармония между знанията, опита и изискванията на средата)“ (пак там). 
Интелектуалните способности се допълват и усъвършенстват като преминават през различни стадии на детството. Това е основание на Ж. Пиаже да предложи своя периодизация, в която водещи са стадиите на умственото развитие.
„Жан Пиаже утвърждава гледната точка, че интелектът е адаптивно средство, висша психична организация, сложно структурно и функционално образувание със специфична възрастова еволюция, със свои стадии и критерии“ (И. Иванов, 2004, с. 82). Той показва, че светът на детето е много по-различен от света на възрастния. Пиаже обособява следните етапи в развитието на детето:
· Сензомоторен стадий, който обхваща развитието от раждането до около 2-годишна възраст. Той е наречен така, защото през това време децата се научават да координират визуалната и тактилна информация със своите моторни умения. Децата научават, че предметите продължават своето съществуване дори и когато те не ги виждат, че действията имат своите последствия, научават се да използват механизмът на „проба и грешка“, да имитират другите и по този начин, с всеки изминал ден, те научават все повече и повече за света.
· Предоперационален стадий – започва в периода от около втората година и се простира до 6-тата година на развитие. Децата на тази възраст се сблъскват със сериозни затруднения да видят света от различна от своята гледна точка (егоцентризъм). В този етап децата срещат трудности в разбирането и осъзнаването на чуждата гледна точка. Те разбират света, така, както го виждат през собствените си очи и не осъзнават, че другите имат други мисли и идеи.
Пиаже разглежда още два стадия – стадий на конкретните операции – обхваща възрастта между 7 и 12 година и стадий на формалните операции – този период започва след около 12-годишна възраст. Тъй като тези периоди не са обект на изследването не се разглеждат подробно. 
„Процесът на нравствено формиране преминава през две фази. Първата – стихийно натрупване на нравствен опит чрез подражание и втората – съзнателно усвояване на морални норми с превръщането им в мотиви на поведение. Ж. Ж. Пиаже смята, че в първия стадий детето приема за добро и лошо всичко, което правят неговите близки хора. През втория стадий вече детето попада в среда, в която има възможност да общува с други деца, но и да се съобразява с тях. По този начин то трупа нравствен опит и се опитва да го прилага в отношенията си с другите“ (Д. Генова, 2010, с. 91).

Пиаже се опитва да открие качественото своеобразие на детското мислене откъм положителната му страна. „Грешките, които детето допуска в мисленето си, са необходим етап от неговото интелектуално развитие. Всеки човек минава през него. Ето защо те трябва да се тълкуват позитивно, за да се оценяват и безболезнено да се преодоляват. Пиаже поставя идеята за нови интерпретации на грешките. Трябва да се подчертаят успехите, а не неуспехите в дейността на детето“ (Ж. Томс, 1996, с. 102). А познавателната зрялост е добра предпоставка за нравственото развитие на детето. Интелектуалната стабилност на детето ще доведе до емоционален баланс и развиване на положителна ценностна система. Това потвърждава идеята, че е нужно формирането на умен като ценност, без която трудно би могло да се стигне до нравствено развитие на личността. 
1. 2. РАЗВИТИЕТО НА ДЕТЕТО СПОРЕД КУЛТУРНО-ИСТОРИЧЕСКАТА ТЕОРИЯ НА ЛЕВ СИМЕОНОВИЧ ВИГОТСКИ

Друга теория за развитието на детето е културно-историческата, автор на която е Лев Виготски. Той е критик на теорията на Пиаже за развитието на детето. Културно-историческата идея може да се определи чрез развитието на паметта. Виготски анализира състоянието на детската психика в предучилищна възраст, с оглед на възможностите ѝ да бъде обект на въздействие на един целенасочен образователен процес.
„Основен момент в неговата теория са когнитивните инструменти (определящи разбирането) и формите на посредничество, достъпни в културата, в която човек живее“ (И. Иванов, 2004, с. 47). Виготски прави следните обобщения:

- детските възприятия преминават от непосредствен към опосредствен характер, а това спомага за развитието на детското мислене, което става все по-склонно да прави обобщения;
- нараства силно и значението на паметта, която дава основите за тези психически функции;

- изменят се интересите и потребностите на детето, като водещ става смисъла, който то влага в ситуациите в които изпада, а не самата ситуация; и като цяло детето преминава към творчески тип действия. 

Според Виготски „психическите процеси се изменят. В предучилищната възраст мисленето е във функционална зависимост от паметта. В подрастващата възраст се осъществява вътре във възприятието – да възприема значи да мисли за възприеманото с понятия“ (С. Жечева, 1996, с. 108).

Виготски представя резултатите от своите изследвания върху естетическото въздействие на литературни произведения в дисертационния си труд „Психология на изкуството“. Той „прокарва идеята за влиянието на литературата върху емоционалния живот на човека. Възприема художественото произведение като „съвкупност от естетически знаци“, които създават съответните емоции. За него човешката емоция е много интимно, лично, индивидуално преживяване. Изкуството променя емоциите и създава особена индивидуална сфера, защото всяка човешка психическа функция чрез интериоризация се превръща в индивидуална интрапсихична. Той изучава внимателно афектите им и връзките им с интелекта“ (С. Жечева, 1996, с.108).


„Виготски доказва социално-историческия характер на човешката психика. Чрез се овладява ситуацията не непосредствено, а като се встъпва в отношение с друго лице. Човекът въвежда изкуствени стимули, които сигнализират поведението. Те с помощта на знаците създават нови връзки в мозъка, като се въздейства навън.  Психическите функции като форма на социални отношения стават причина за възникването на самите нови функции у човека. Така се прокарва нов подход към съзнанието“ (С. Жечева, 1996, с. 109).

1.3. ЖИВОТЪТ НА ЛИЧНОСТТА ПРЕЗ СТАДИИТЕ НА ЕРИК ЕРИКСОН
Един от видните представители на неофройдизма е американският учен Ерик Ериксон. Според него личностното развитие е развитие на идентичността (индивидуализацията). „Идентичността е психо-социално формирование с две страни – външна и вътрешна (Его-идентичност). Външната идентичност е представата за особеност и непрекъснатост на съществуването на индивида, който въпреки промените си остава един и същ. Его-идентичността съхранява координацията и логиката на поведението чрез съотнасяне на представите за себе си с представите за значимите други хора и мястото сред тях“ (И. Иванов, 2004, с. 63).

Той изтъква, че развитието на човека е следствие от взаимодействието на три съществени процеси – соматични или биологични, психични и социални. Приема за основен закон на развитието енергитичния принцип изразен във възходящи новообразувания. Преходите от един стадии към друг протичат във вид на нормативни кризи (трудности на израстването). Те се осъществяват чрез разрешаване на противоречието между преобладаващото старо и потребното ново. Неразрешаването му се отразява неблагоприятно на развитието. 
Ериксън обособява осем психосоциални стадия в развитието на индивида. Всеки стадий се появява в определено време. Всеки отделен стадий се придружава също и от криза – това са повратните моменти, които индивидът достига в резултат на своята зрялост и изискванията, отправени към него от другите. Всеки стадий поставя определени изисквания към индивида, определени жизнени задачи, които не е задължително да бъдат разрешени.

- Младенчество (Базално доверие срещу базално недоверие) – Развитието на детето започва с изграждането на „чувство за доверие“, което е едно дълбоко проникващо отношение към света, другите и себе си, основано на опита, оформен през първата година. Детето, което изпитва тази емоция, ще усеща света като безопасно място, а отношението на другите – като топло и грижовно. При срещата със света детето е „отворено“, но то може да бъде и уязвено. Детето се нуждае от грижи и обич, за да реализира своята жизненост и да преодолее възможната скръб, която би се появила от недоверието и страха от раздялата с майката. Изграденото доверие включва не само доверие към другите, че може да се разчита на тях, но и доверие в себе си, че може да се справя с възникналите нужди, да не преживява страх и да не се изпълва с безнадеждност, когато тези, които се грижат за него, временно се отдалечат. През този период доверието е основа за развитието.
- Ранното детство u волята да бъдеш себе си (Автономия срещу срам и съмнение – Чувството на базално доверие подготвя възникването на автономията и самоконтрола и избягването на чувството на срам, съмнение и унижение. Този период обхваща 2-3-ата година от живота на детето. Според Ериксън развитието на автономията укрепва и чувството на доверие, което може да подпомогне развитието на детето.

- Детството u играта (Инициатива срещу вина) – Развитието на самостоятелността и доверието през този (доучилищен) период – от 4-ата до 6-ата година – се обогатява с още едно образувание – инициативата. Основното жизнено отношение се реализира с един способ, който Ериксън обозначава като „нахълтващ“.  Детето разширява социалното пространство и формите на взаимодействие с другите, започва да извършва различни дейности, „да нахълтва в непознатото с всепоглъщащо любопитство“.
В теорията на Ерик Ериксон развитието на детето е подчинено на процеса на идентификация, при който личностният растеж е обвързан със социалната среда. Идентичността е представата за реализираната йерархия от очаквания, която е изградена в детството по пътя на идентификация с голям брой хора и в много отношения. На различните етапи от своето развитие, детето се идентифицира не изобщо с хората, с техните роли и отношения, а само с най-близките за него – майка, баща, братя и сестри. Израстването на детето разширява възможностите му за взаимодействие с по-голям кръг хора и по-разнообразни роли. От характера на тези взаимодействия, от това доколко са пълноценни те, зависи съдбата на детските идентификации. Чрез идентификацията културните постижения на човечеството (разбрани като етически ценности) навлизат в индивидуалния свят на детето. Идентифицирайки се с ролите, изпълнявани от близките, значими за него хора, то формира йерархия от очаквания за това „какво“ (какъв) ще стане като възрастен.

Това обяснява необходимостта от овладяване на нравствени добродетели още в периода на предучилищното детство. Откривайки ги в околните, детето ще ги инициира и в собственото си поведение. Ценности като добросърдечен, честен, скромен и учтив ще изградят у него стабилност във взаимоотношенията му с другите. 
Основавайки се на теорията на Ериксън за развитието на детето, може да се твърди, че предучилищната възраст благоприятства възможността за формиране на ценности. Люпопиството, инициативата на детето, желанието у да разшири своето социално пространство и взаимоотношенията си с околните, са преимущества, които способстват формирането на нравствени качества.
1.4. ХУМАНИСТИЧНАТА ИДЕЯ ЗА РАЗВИТИЕТО НА ДЕТЕТО НА ЕЙБРАХАМ МАСЛОУ И КАРЛ РОДЖЪРС

Още една теория представя света на детето и неговото развитие. Тази хуманистичната идея е свързана с имената на Ейбръхам Маслоу и Карл Роджърс. Хуманистичното разбиране на детето се основава на няколко основни постулата:

- битието на детето е уникално и заслужава уважение;

- детето притежава свобода да направи избор между предоставените му възможности, при това този избор трябва да се направи отговорно;

- детето е изправено пред отговорността да напълни своя живот със смисъл;

- съществуването на детето е непрекъснато ставане;

- у детето е заложено творчеството, разбрано като универсална форма за самоизразяване, като стремеж към съвършенство.
Авторите на идеята вярват, че в индивида се съдържа неограничен потенциал за самоусъвършенстване. Тази теория потвърждава, че именно в този период трябва да започне ценностното изграждане на детето, за да се разгърне неговият потенциал. За да направи правилния избор в живота си, трябва да бъдат изградени у него  определени ценности, които ще му гарантират неговата отговорност. Възпитавайки го в добросърдечност и честност, ние утвърждаваме в него морално поведение и благородни постъпки. Учтивостта ще се прояви в общуването с околните и ще изгради стабилни отношения и приятелства. Скромността ще го предпази от неуспехи като го научи да вярва в себе си и да цени това, което има. А развивайки неговия интелект, ние го научваме, че да си умен – това е ключът към неговото психическо, духовно и емоционално израстване.
„К. Роджърс обяснява, че в самия живот се съдържа стремежа да се съхрани и развие всичко, което е заложено, за да се изявяват най-добрите качества на индивида“ (Д. Генова, 2010, с. 90).

„Формирането на нравствена култура става чрез натрупване на нравствени знания за изграждане на нравствената ценностна система на детето, развиване на нравствените чувства и нравствения опит. Нравствените свойства се възпитават не само чрез знания за морала и ценностната ориентация, но и чрез практическата дейност на децата“ (Д. Генова, 2010, с. 90). Тези констатации потвърждават идеята, че чрез приказките и тяхното разиграване биха могли да бъдат формирани добродетели у децата. По този начин децата ще усвоят ценности, които ще пренесат в своето поведение и в общуването с околните.

Според К. Роджърс „колкото по-голямо е съответствието между нравствено съзнание и поведение, толкова е по-висока степента на изграждане на нравствените качества. Показатели на нравствената възпитаност са нравствените отношения, изразени чрез знанията, уменията, навиците, привичките, действията. Нравствената възпитаност на детето се определя от неговия морален облик и възприетите морални ценности на обществото“ (Д. Генова, 2010, с. 90).

2. ПСИХОЛОГИЧЕСКИ ПРЕДПОСТАВКИ НА ПРЕДУЧИЛИЩНИЯ ПЕРИОД ЗА ФОРМИРАНЕ НА ЦЕННОСТИ
Предучилищният период е сензитивен период за формиране на ценности при децата. Той обхваща възрастта от 3 до 6–7 години. Периодът осигурява физическа и психическа готовност на детето за училище.
Психологическото развитие на детето през предучилищната възраст се характеризира с това, че всички психически процеси стават по-съзнателни и волеви и влизат в по-сложни взаимоотношения помежду си. През този период се наблюдава значително подобряване на зрението и слуха, усъвършенства се цветоусещането, повишава се слуховата усетливост. Развиват се двигателните действия, които имат голямо  познавателно и жизнено значение. „В неразривна връзка с усещанията се развиват и възприятията. С това, че детето осъзнава и вербализира усещанията, те  преминават към по-сложното отражение на действителността, осъществявано чрез възприятиетo.“ (Г. Пирьов, 1959, с. 33). 
В разбирането на Монтесори за детето и ученето, първите 6 години на детето са периодът за натрупване на всички основни характеристики на интелекта и характера, с други думи на психическия живот на човека. „Тези години са вълшебни за всеки човек, тогава той се намира най-близо до творческия източник, който го е създал и на който не можем да диктуваме, а на който можем само да се възхищаваме. Това е периодът на оформяне на чудото на човешката интелигентност – нашият дар, който ни отличава от всички други същества с жива мисия на Земята.“ (П. Видас, с. 5).

„Възприятието е психичен процес, чрез който се отразяват цялостно и многостранно предметите и явленията, когато те въздействат непосредствено върху сетивата“ (Ст. Жекова, 1977, с. 28). Следователно децата се научават целенасочено, организирано и по-продължително да възприемат интересуващи ги обекти, което е показател за възможността на възприятията да прерастват в наблюдение. То им позволява избирателно по-пълно да обхващат цялото и подробности, а така също да разказват за наблюдаваното все по-самостоятелно без насочващи ги въпроси. 
През ранните възрасти има известни ограничения във възприятията и познавателната дейност на децата. Възприятията на децата са често несъвършени, поради неточност, непълнота и малкия опит, които имат. Това се дължи на по-значителната роля на чувствата и въображението им в този етап от живота им. „Ролята на въображението не се изразява само при възприемането на действителността, но в цялото поведение, което най-ярко се проявява в игрите“ (Г. Пирьов, 1998, с. 162).

Според Г. Пирьов представите на детето от предучилищна възраст са все още неясни, непълни, ограничени – те са свързани с техните възприятия. Паметта на децата през този период също не е достигнала своето съвършенство. Запомнянето в предучилищна възраст е непреднамерено, детето запомня това, което му е направило силно впечатление. Затова и задачата на възпитателя е да засили устойчивото внимание на детето, с което ще се развие трайната памет на детето. И все пак се увеличава нейния обем (количеството на съхраненото), изменя се съдържанието ѝ. Наред с нагледните образи многократно се увеличават словесните. Това е основание паметта да започне да се определя като словесно-логична. Словесният материал вече се запомня по-лесно от нагледния. Обективните потребности от прибягване до придобити знания и опит правят паметта по-трайна и услужлива. Увеличават се средствата за заучаване. Освен повторенията на помощ идват целесъобразни прегрупирвания на материала, използват минал опит, осъществяват запомнянето като се ползват от свои думи.

Въображението играе голяма роля в живота на детето, който е изпълнен с игри и приказки. А. Айнщайн съвсем простичко казва: „Въображението е по-важно от знанието“. В периода на предучилищна възраст въображението доминира над другите психически процеси. То е силно развито и не е трудно всяка детска представа да добие фантастичен характер. „Детето живее не толкова с мислите си или спомените си, които са още ограничени и слаби, колкото с образите на своето въображение… Това голямо място, което въображението има в живота на детето от предучилищната възраст, се изразява на първо място в голямото значение на играта в неговия живот… На същата основа се намира и очарованието, което има приказката през целия период. И това стои в хармония със споменатата характеристика на детското въображение.“ (Г. Пирьов, 1959, с. 240 - 241). 
През предучилищния период съществува два вида въображение – възпроизвеждащото (репродуциращото) и творческото. Първото се проявява при разказването, обясняването; улеснява се от нагледни образи на придобития опит. Възпроизвеждащото въображение прави споделяното от децата по-пълно и точно. Високо развитие бележи творческото въображение, за което допринасят игрите,  рисуването, приказките, драматизациите, апликациите, дейностите за конструиране и др. В тях и чрез тях, в зависимост от подхода на възрастните, децата дават простор на творческото си въображение. В тази възраст то се отличава с това, че децата лесно измислят богати на образи и действия приключения, сюжети в рисунки и драматизации и др., но сътворяваните  „технически устройства“ не носят в себе си белези за практическо осъществяване, поради малкото знания и опит на децата, и в този смисъл не са реалистични. Това се разглежда като слабост на детското въображение. Тя обаче, не бива да се подценява. Въображението е като снега. Колкото повече вали, толкова натрупването е по голямо или колкото предоставяните възможности на децата да дават простор на своето въображение са по-целенасочено и редовно осигурявани, толкова условията за израстването им като творци са по-големи. Сензитивността на периода за разцвет на въображението трябва да се оползотворява, защото премине ли, не се ли формират през него значими достойнства на личността, по-нататък каквито и грижи да се полагат, размахът и резултатите на въображението не могат да бъдат желаните.


„В игрите и приказките личи особено много тясната връзка между въображението и мисленето на децата. През тази възраст те повече от друг път образуват единство. Едно от особеностите на детското мислене е  децата обикновено пренасят по аналогия своите преживявания върху нещата и съществата от приказките или, обратно, това, което разказват, вземат върху себе си“ (Г. Пирьов, 1959, с. 241).

Мисленето през периода се развива  на същата основа, но сега детето овладява в значителна степен говора, което му осигурява още по-здрава основа за развитието на мисленето му. „Основната линия на това развитие се характеризира с движение от равнището на нагледно-действеното мислене през образното мислене към елементарните прояви на абстрактното мислене“ (Г. Пирьов,1959, с. 243).

Интелектуалното развитие на детето също се развива с бързи темпове. В предучилищния период се развиват редица качества на ума като: гъвкавост, комбинативност, бързина и др. „Умственото развитие е непрекъснат процес на динамични промени, настъпващи между компонентите на интелекта. Развитието на интелекта се обуславя не само от познавателния, но от цялостния социален опит на индивида. Така че усъвършенстването на умственото развитие се отразява върху общото личностно формиране на човека“ (Р. Христова, 2006, с. 49).
„Висшите психически функции са резултат от биологическите индивидуални предпоставки, културните посреднически артефакти и културно структурираната социална и физическа среда, от която хората са част“ (И. Иванов, 2004, с. 151). Това означава, че освен генетическите предразположения, които носи в себе си детето, освен от културната среда, към която принадлежи, влияние върху умственото му формиране оказват хората, които определят начина му на живот. Вземайки под внимание това твърдение, можем да сме сигурни, че при целенасочена работа с децата от предучилищна възраст, могат да се постигнат добри резултати в умственото им развитие.
През предучилищния период речта претърпява бурно развитие. Чрез нея децата се научават да правят съобщения, да оценяват, да обсъждат чутото и видяното.  Постиженията в речта позволяват на децата да проявяват критично отношение към изразяването на събеседници. Все още децата не знаят някои понятия, а са им потребни при общуването, в игрите. Много са думите, на които децата знаят съдържанието и ги ползват правилно. Трудно им е обаче, все още да разбират преносното значение на понятия.
Индивидуалните ценностни различия при децата на 5 – 6-годишна  възраст са значително по-ярко изявени. Непрекъснато трябва да се задоволява естественият им интерес към речевата изява, а тя е проявление, което идва от дълбините на детското въображение.
Наблюдава се бързо развитие на психическите процеси, развива се абстрактното мислене. „Детето все още не може да разбира алегоричното значение на думите, все още дава буквално значение на метафоричните изрази“ (Г. Пирьов, 1959, с. 251). Въпреки това детето се старае да осмисли думите и изразите, а не само да ги възпроизвежда. Характерно през периода е и преобразуването на думите, което се получава в следствие на желанието на детето на овладее езика, да обогати речника си, т.е. -  проявяване на детско словотворчество.
„Същевременно в това обстоятелство наблюдаваме ролята на езика за развитието на мисленето. По силата на единството между мисъл и реч не само мисълта се явява предпоставка за появата на речта, но и обратното, наличността на известни словесни формулировки води към изясняване на съответните мисловни съдържания у детето“ (Г. Пирьов, 1959, с. 252). Мисловната активност на децата през този период се разгръща вече до няколко насоки: обобщеност – седемгодишните обобщават, абстрактност (използване и разбиране съдържанието на понятия с все по-широко съдържание – инструменти, превозни средства, мебели и др.), сравняване, доказване, разкриване на причини и следствия, изказване на съждения, на умозаключения, откриване на закономерности и др.

Предучилищната възраст е сензитивна и за развитието на чувствата. Те се обогатяват по съдържание, свързват се с взаимоотношенията, с успехи в ученето, с възприемането на красиво в природата и изкуствата и в създаване, според силите си, на красиви неща, с което се обособяват и трите основни групи чувства – нравствени, познавателни и естетически. Те все повече започват да се отличават с важни качества. Стават по-устойчиви и по-обобщени, превръщат се в нравствени оценки (добро е например всичко, с което не се прави лошо на другите). 
„Около шестата – седмата година децата започват да изпитват не само по-дълбоко разбиране на чувствата, но и да разбират, че обсъждането на чувствата може да накара  другия да се почувства по-добре. Детето все по-отчетливо започва да долавя различията между собствените и чуждите преживявания“ (Р. Стаматов, 2004, с. 41).
Волевите изяви се характеризират с проявява на самоконтрол, изпълняват поръчка, вниманието е лабилно. Детето от предучилищна възраст умее да определи собствените и чуждите емоции, проявява емпатийност, но все още е незряло.

Чувствата вече не се пораждат само под външни внушения, а се свързват със собствените отношения, т.е. пречупват се през личните критерии. Това прави внушаемостта по-ограничена. За развитието на чувствата допринасят както познанията и практическият опит на децата, така и общуването с различните видове изкуства. Децата ярко изразяват своите чувства при слушане на приказки. Те прекъсват разказващия, задават въпроси, намесват се със свои спомени, изразяване на отношения и др. Обичат приказките и пиесите, които имат добър край. Емоционалната възбудимост е все още голяма. Не са изключени афектни състояния, които често са следствие от несправедливост, умора, неформирани умения да отстъпват, да се отнасят внимателно към другарчетата си и др.
В предучилищния период детето вече може или по-скоро се опитва да контролира чувствата си. „Според психолозите в предучилищна възраст чувствата в по-голяма степен, отколкото разсъжденията влияят  върху поведението на детето (А. Н. Леонтиев), а към 6-7-годишна възраст поведението започва да се подчинява на разума (Е. А. Аркин). В края на предучилищния период, нравствените представи придобиват относителна пълнота, точност и обобщеност, но те биха могли да останат непълни и неточни без обоснованата педагогическа подкрепа на възрастните (педагози и родители). Нравствените представи придават на чувствата осъзнатост, устойчивост и дълбочина. Неправилните представи оказват отрицателно влияние върху формирането на нравствените чувства, затормозяват този процес. Тази зависимост се дължи на съществуващата взаимовръзка и взаимозависимост между емоционалните и познавателните процеси“ (Р. Христова, 2006, с. 82-83).
Дейностите, в които участва детето, спазването на правила в поведението, увеличаването на самостоятелността и отговорностите, са условия за укрепване и развитие на волята. То се осъществява в няколко посоки: умения за старателно изпълнение на възложени цели и на съзнателно, самостоятелно поставени; изпълняване по система от правила, изисквания; ръководене от социални и нравствени мотиви; увеличаване дела на вътрешния самоконтрол; нарастваща настойчивост при преодоляване на трудности. За осъществяването на волевата активност допринася регулиращата роля на речта. Децата се самонасърчават, напомнят си за потребното, оценяват извършеното, предвиждат при необходимост корекции. Сравняват се с другите. Работят по-съсредоточено и организирано. Волята на децата зависи много от подхода на възрастните. Докато насърченията я укрепват, подценяването на детето я отслабва. Включването му в достъпни дейности, в които успява, осигурява волева готовност и мобилизация. Системните неуспехи раждат безволие. Волята започва да се мотивира не само от награди и похвали, но и от усвоени морални ценности, от желания за социални проявления и добри дела.

 „В нравственото развитие на детето особено място се отрежда на опита за нравствено поведение. Той е свързващ елемент между нравствените знания и нравствените постъпки. Заедно с придобиването на нравствен опит се развиват и нравствените чувства и нравствените представи на подрастващите. Детето формира нравствен опит като наблюдава различни модели на нравствено поведение и чрез реални нравствени  постъпки в житейски и практически ситуации. Формирането на положителен нравствен опит се постига в педагогическото общуване и взаимодействие. В противен случай неблагоприятно въздействие на заобикалящата среда може да формира отрицателен нравствен опит“ (Р. Христова, 2006,  с. 83). 
Детето разширява и разнообразява социалните си контакти. Влиза в по-сложни взаимоотношения с връстниците си, в които учи да потиска собствените си емоции и желания, ако са в противоречие с тези на другите. Освен това се появяват и чувства като дружба, съпричастие, сътрудничество, ревност, солидарност, нужда да помага,  изпитва силна привързаност към някое дете или възпитател. „От личната привързаност и симпатия детето преминава вече към по-широкото нравствено чувство на уважение, зачитане на чуждите права и любов към себеподобните. При неблагоприятни условия се развиват и отрицателни чувства на завист, злоба, омраза, но поради общата неустойчивост и преходност на чувствата и те са краткотрайни“ (Г. Пирьов, 1959, с. 257). Развиват се още интелектуалните и естетическите чувства.
Емоциите са водеща сила, влияещи на поведението на детето. „Емоцията на детето е тази, която обяснява смисъла на откривателството, защото вътрешния и външния свят се сливат в стихията на опознаването… Тя направлява придвижването на „далечното“ към неговия свят“ (Я. Тоцева, 2007, с. 172).
„Предучилищната възраст е период, в който се полагат основите на духовното изграждане на личността. Предучилищното детство има особено значение в процеса на приобщаване на човека към нравствените ценности. През този самоценен период детето проглежда в света на „доброто“ и „красотата“, научава какво „трябва“ и „не трябва“ да прави, т.е. това е периодът на въвеждане на детето в социалните отношения“ (Я. Тоцева, 2007, с. 259).
„Психическото развитие на детето се определя от единството между вътрешни и външни условия и закономерности, от единството между обществено и лично. Факторите на развитие като синтез от вътрешни и външни предпоставки пречупват своето влияние през дейността. Движещите сили на детското развитие са вътрешните противоречия, които също се проявяват и разширяват в дейността. Психичните новообразувания, които изграждат същността на всеки възрастов период се синтезират в условията на живот и дейност.“ (Н. Витанова, с. 23).

Важно е да знаем, че „качествените промени на детската личност не се извършват изведнъж. Те стават по пътя на постепенното и продължително натрупване на елементите на новото качество. Ние не забелязваме точно в кой момент е станала промяната, но виждаме, че детето на 7 години не е същото като детето на 5 години“ (Г. Пирьов, Ст. Желев, 1970, с. 53).
Позовавайки се на характерните особености на децата от предучилищна възраст, считаме че благоприятно и ефективно средство за възпитаване на ценности, са приказките. Детската емоционалност, потребността на детето от придобиване на нови знания и умения, неговото любопитство са основа, върху която могат да се градят ценностни промени. Тъй като детските чувства и емоции диктуват поведението на детето през предучилищния период, подбора от приказки, утвърждаващи конкретни добродетели, ще повлияе положително върху личностното му формиране.
3. ПРИКАЗНИЯТ ЖАНР И ФОРМИРАНЕ НА ЦЕННОСТИ ПРИ ДЕЦАТА ОТ ПРЕДУЧИЛИЩНА ВЪЗРАСТ

3. 1. СЪЩНОСТ И ЗНАЧЕНИЕ НА НАРОДНАТА ПРИКАЗКА КАТО ЛИТЕРАТУРЕН ЖАНР

Едно от най-древните изкуства, които човекът е създал, е литературата. Изкуство, родено от словата – обикновени и познати, но с магическа сила и внушение, когато съюзени представят духа на homosapiens. Творбите на художествената литература съхраняват и предават народното познание, преодоляват историческата ограниченост на човешкото съзнание във времето и пространството.

Що е приказка? Много автори дават определение на този жанр. В Българската енциклопедия определението на понятието „приказка“ е малко по-различно: „Приказка – основен епичен жанр във фолклора, гл. в проза, с вълшебен, приключенски или битов сюжет, съдържащ основна поука. Приказки създават и много автори – Х. Андерсен, Ш. Перо, Братя Грим и др.“ (Българска енциклопедия, 1999, с. 863).
В Голямата руска енциклопедия тя е обяснена по следния начин: „Приказка, един от основните жанрове на устното народно поетическо творчество, епическо, преимуществено прозаическо художествено произведение с вълшебен, авантюрен или битов характер с нагласа за измислица“ (Большая советская энциклопедия 1976: 489). 
„Още 1680 г. французинът Ришле се опитва да определи приказката като  „шеговито и остроумно разказно приключение“, а Дидро в своята „Енциклопедия“ (издадена в 18 в.) подчертава, че тя е „повествование, което не почива на истината“. Братя Грим затвърдяват това становище, но и те не стигат до изчерпателна характеристика на този жанр“ (Ив. Ковачева, 1985, с. 7).

Йоханес Болте я дефинира като разказ, надхвърлян с поетическа фантазия, особено в областта на вълшебния свят. Според него тя е една чудесна история, която не е свързана с условията на действителния живот и която и от просветените, и от непросветените хора се слуша с удоволствие, дори и когато я считат за невероятна.
Една от най-известните изследователки на народната приказка в съветската фолклористика Е. В. Померанцева определя приказката като един от основните жанрове на устното народно-поетическо творчество, епическо, предимно прозаическо, художествено произведение с вълшебен, авантюристичен или битов характер, с ориентация към измислицата.

Друг  изследовател на приказката – Вл. Я. Проп пише: „Приказката е основана на съзнателно търсена измислица и този признак не е вторичен и не е случаен – той в значителна степен определя цялата поетика на приказката… Приказката е нарочно търсена поетическа фикция. Тя никога не се представя за действителност. Приказката привлича не с изобразяването на самата действителност, а с необичайността на своето повествование. Несъответствието с действителността, измислицата доставят особено наслаждение“ (Ив. Ковачева, 1985, с. 8).

С. Н. Азбелев, Л. Рьохир, Ж. Ламперт, Н. Гьоние, К. Вагнер, М. Бютор и др. определят приказката като устно създаден епически прозаически разказ, основаващ се на измислицата, без да претендира за достоверност.

М. Аранудов подчертава, че: „нереалното, фантастичното, дошло в угода на блянове, надежди, неудовлетворени от живота около нас е същинското съдържание на голям брой приказки…“ (Ив. Ковачева, 1985, с. 9). Според П. Динеков приказката е „устно, повествователно, епическо народно произведение, с вълшебен, приключенски или битов характер, с възпитателна или развлекателна цел“ (пак там).
„Така приказката, попаднала в лоното на литературата, все още не е намерила задълбочено и всестранно научно изследване като специфична повествователна жанрова форма, наследила основните черти на своята прародителка – фолклорната приказка, но същевременно отдалечила се от нея и поела свой път на развитие, модифицирайки основните съдържателно-формални белези на фолклорния приказен жанр“ (Ив. Ковачева, 1985, с. 6).

Всички тези мнения за приказния жанр са само част от неизчерпаемите определения, с които може да характеризира приказката. Тя е важна част от световното културно богатство. Приказката играе незаменима роля в детския живот. „Общуването на детето с детската художествена литература спомага за изграждане на неговото човешко достойнство и национално самосъзнание, обогатява се духовността и мисленето на детето… Колкото повече децата общуват с литературата, толкова по-богат става техния жизнен и художествен стил“ (Н. Николова, 2004, с. 3).
Пенка Костова изтъква ефективността, която приказките имат за формиране на детската личност. „Образите от литературата и изкуствата, от народните приказки, предания и легенди въздействат емоционално, показват нравствени образци за подражание, насочват поведението на малкото дете“ (П. Костова, 2003, с.132).

„Достъпният, естествен изказ, нагледно-образното действие, гъвкавият рисунък във взаимоотношенията на героите, иносказалната форма, стройната логика на действието, липсата на обстоятелствена описателност дават възможност на детето лесно да приема идеите и внушенията, закодирани в словесната тъкан на приказките. Това е така, защото приказките са с богата образност и достъпен сюжет, имат лесна за разгадаване нишка и ярки запомнящи се герои. Това стимулира детските емоционални преживявания и формира естетическо отношение към литературните образи у всяко дете“ (Р. Клисурова, 2010, с. 42-43).
„Като преплитат желаното и реалното, фантастичното и националното, приказките допринасят в голяма степен за формиране  на позитивно отношение към литературата, към книгата въобще… Децата ги приемат като случаи от живота, вярват в действията, одобряват и отхвърлят персонажи и неусетно у тях се формират критерии за добро и за зло, за човешки добродетели и слабости“ (В. Учукова, К. Събева, 2010, с. 31).

Приказката, адресирана до децата от предучилищна възраст, е един от основните жанрове в днешната детска литература. В „Методика на обучението по роден език“ Фидана Даскалова извежда няколко задачи на работата по запознаване с художествена литература. Първата по значение задача е децата да се научат на слушат произведението. Само така те ще усвоят нормите на литературната реч. Друга важна задача е децата да разберат и усвоят съдържанието на произведението, като по този начин преживяват чувствата и настроенията. Децата се учат да определят мотивите в поведението на героите и да осъзнаят нравствените им качества (добър, лош, работлив, мързелив, смел и т.н.). Освен това една част от произведенията децата трябва да наизустят, а друга – да умеят да преразкажат. Изразителното изпълняване на произведението е също главна задача при запознаването с художествената литература.
Възприемането на приказка е сложна психическа дейност. Под влияние на художествения текст у детето възникват емоции, стимулира се паметта, въображението и представите, активизира се мисленето.
При 5 – 7-годишните деца се формира вече и елементарно умение за анализ на литературно произведение. „Преди постъпване в училище детето трябва да умее: да определя главните герои в произведението (За кого се говори?); да изкаже свое отношение към героите и техните постъпки (Кой ти харесва и защо?, Кой не ти харесва и защо?); да определя формата на произведението (разказ, приказка, стихотворение, басня и т.н.); да долови и да посочи най-ярките примери на образна художествена реч (сравнения, епитети, художествени определения и др.) (Ф. Даскалова, 1994, с. 203).
Художествената литература е изправена пред няколко възпитателни някои възпитателни задачи. „Преди всичко трябва да се формира правилно отношение към книгата и към четеното на книги. Децата трябва да се научат съвместно да слушат четенето на художествена литература, организирано да отговарят на въпроси си за прочетеното произведение, внимателно и продължител​но да разглеждат илюстрациите и да ги съотнасят към познатия текст („четене по илюстрации“), да пазят книгата чиста и здрава. У децата трябва да се възпитава интерес към книгата и към четенето на книги. „Тази задача е особено важна, като се има предвид фактът, че по-късно почти всички хора се научават да четат, но само малка част от тях обичат да четат книги. Затова отрано, независимо че децата не знаят още да четат, върху благоприятната основа на присъщите им любопитство и любознателност много полезно е да се формира интерес към книгите и към четенето на книги. Решаването на тези възпитателни задачи има определено зна​чение и в подготовката на децата за училище“ (Ф. Даскалова, 1994, с. 204).
Приказката дава неизчерпаеми възможности, тя е подходяща за читатели от ранна детска до зряла възраст. Но всяка приказка трябва да бъде съобразена с възрастовите възможности на читателя или слушателя. „И Андерсен, и Каралийчев са творци, чиито творби се четат цял живот. Важно е първият досег на малкото дете до техните мъдри приказки да бъде с подходяща за възрастта му творба. За да може детето да приеме и почувства привлекателността на сюжета, яснотата на идеята, да бъде провокирано и към по-сложни разсъждения, но все пак да е в състояние да осмисли предлаганата художествена творба. В противен случай ранната среща на детето с големите писатели или ще го разочарова, или просто ще бъде излишна“ (Б. Константинова, 1996, с. 5).
Чрез възприемането и анализирането на литературни произведения у децата се формира поетичен слух, което е свързано и с формирането на самостоятелност и творчество. Затова е важно на децата да се поставят творчески задачи, решаването, на които ще доведе до общото усъвършенстване на всички страни на речта – и на звуковата култура, и на синонимното богатство на речника, и на граматическата правилност на речта.

Особено важна задача е да се формира правилно отношение към книгата и интерес към четенето на книги. Днес голяма част от децата не обичат да четат книги, затова базирайки се на тяхното любопитство и любознателност трябва да се пробуди интерес към литературните творби. Затова е важен и подборът на литературните произведения, който се прави съобразно изискванията за художественост и достъпност по форма, както и възрастовите особености на децата. Важно е да се отбележи, че художествената литература трябва да проникне в цялото ежедневие на децата, да има повече емоционално въздействие върху децата, да се свързват художествените образи с реалния живот на децата.

„Детската художествена литература е едно от резултатните и емоционални средства за приобщаване на децата към общочовешките нравствени ценности. Тя е едно от изкуствата, с които те се срещат най-рано в своя живот. С литературните си творби големите писатели и поети неусетно водят децата в света на прекрасното, но не само като съзерцание или възхвала на красотата в природата и живота, а и като размисъл за красивото и доброто в човешките взаимоотношения“ (Я. Тоцева, 2007, с. 261).
„Сближаването на потребностите от работа с литературни творби подпомага преодоляването на възрастовата дистанция между членовете на социалните общности, превръща се в коректив на тяхното поведение, трайно внедрява основните ценностни ориентации във взаимоотношенията им, стимулира ги към духовно самоусъвършенстване“ (В. Петрова, Г. Данчева,  2005).
„Безспорен факт е, че интересните и разнообразни срещи с художественото слово внасят своя дял в цялостното развитие на детето, в неговото духовно израстване. Възпитателната сила на художествената литература се корени в нейната жизнена убедителност и емоционална действеност. Художественото слово като форма на отражение на действителността, чрез художествените литературни образи, помага на децата да опознаят живота, взаимоотношенията между хората и техните постъпки, възпитава морални и естетически чувства у тях. То съдейства за разширяване кръгозора на малките и в същото време им помага по новому да преживеят редица събития от обкръжаващата ги действителност, възпитава у тях определени отношения към това, което ги заобикаля. Тези отношения и морални оценки имат несравнимо по-голямо възпитателно влияние, отколкото оценките, които наготово се съобщават и усвояват.

Художествената литература дава възможност за вътрешно съучастие в такива ситуации, които излизат от границите на непосредствения жизнен опит на децата, т.е., разнообразява начините за задоволяване на тяхната потребност от активни действия и ги обогатява с нови нравствени понятия и представи“ (Я. Тоцева, 2007, с. 263).
Любознателността, жадният ум и будните сетива правят децата особено чувствителни към всичко, което ги заобикаля. Най-пълноценно детето от предучилищна възраст живее в света на фантазията и приказките – оня духовен климат, който благоприятства за развитието на благородни чувства, пориви и стремежи. В тях е синтезиран социалният опит на хората.
Чрез приказката децата за първи път научават и възприемат въздействието на художествено-изразните средства и спецификата на магията, на вълшебствата, на илюзията към съвършенство. „Тя е любим момент за децата и се свежда до техния избор и искане: „Прочети ми пак!“ (Т. Шопова, 2008, с.12).

Приказката е винаги едно преодоляване на действителността. Нейният разказ не е възможен без динамизъм – една действителна проекция на живота, на събития и на човешки вълнения. Надмогване на едни сили над други. И при всички случаи вътре в себе си приказката поставя началото на едно нравствено психологическо напрежение, което градира в хода на разказа, получава разрешение според естетическите закономерности на специфично изкуство, каквото представлява без съмнение приказката. Моментът на преодоляването е от порядъка на най-общото в характеристиката на приказката и посочва действието – резултат от стълкновения, от борба на противоположни сили – като безусловен признак на нейното битуване. Никъде другаде, освен в приказките, няма толкова много загадки, неизвестност, неочаквани промени за нови загадки и нова неизвестност, но и никъде другаде, няма толкова много човешки надежди, толкова вяра и любов… „Художествената творба с магията на изящното слово се превръща в мост между детското Аз и непознатия, различен, но притегателен свят на възрастните“ (К. Чичикова, 1996, с. 7).
Запознаването с художествената литература разширява кръгозора на детето, обогатява емоционално познавателната му дейност, развива способността да се откликва на ярката, образната реч. В процеса на художествено-речевите занятия се развиват творческите прояви на децата, самостоятелността на техните действия, възпитава се интерес към художественото слово. Следователно още в предучилищното детство художествената литература изпълнява важни задачи на естетическото възпитание на детето. Тя задълбочава познанията за действителността, разширява жизненият опит на децата, като ги извежда извън границите на личните наблюдения, обогатява с нови представи. Художествената литература учи децата да бъдат граждани, като им дава в образна, емоционална форма първите уроци по патриотизъм, развива естетическото възприемане, естетическите представи и чувства, приобщава децата към активната художествено-речева дейност, развива творческите способности, възпитава естетически вкус, който се изразява в оценка на достъпните за детето произведения на детската литература и явления от действителността.
Чрез приказката детето се учи на нравственост. Ценностите в приказките са разнообразни, какъвто е и самият живот – утвърждаващи мъдростта, трудолюбието, приятелството, любовта. Слушайки приказката, детето мечтае и си представя едно по-добро бъдеще, създава си илюзия за успех, за щастлив живот, за добри намерения, стремят се към хубавото и др.
 Със сигурност може да се твърди, че приказката оказва положително влияние върху развитието на детето в предучилищна възраст. Голяма е силата ѝ на въздействие върху детето. Със своята жизнена убедителност и емоционалност приказката, като форма на отражение на действителността чрез художествените образи, помага на подрастващите да опознаят живота, взаимоотношенията между хората и техните постъпки. Тя възпитава мисълта, обогатява и разширява жизнения опит, възпитава морални и естетически чувства у децата.
Литературният жанр е своеобразен и ефективен начин за възпитание на децата. Той е могъщо средство за умствено, нравствено и естетическо развитие. Ето защо е необходимо в предучилищна възраст децата да се запознават с много и различни приказки. Добрият художествен подбор, възпитаващ редица ценности, ще въздейства положително върху нравственото формиране на детската личност. 
3.2. ВИДОВЕ ПРИКАЗКИ
Съществува голямо многообразие от приказки. Както и днес, така и през вековете те са служили като своеобразна връзка между различните народи, като проводници на философски схващания, житейски опит и естетически виждания. Във времето те се претворяват и преосмислят според светоусещането и душевността на нашия народ, според особеностите на бита и обществения живот.
Приказката е тясно свързана с фолклора на всеки народ. Но „всички приказки имат единен корен, защото те започват от един всеобщ принцип – нарушената хармония, промененият естествен ред на нещата. Основният мотив в тях е нарушеното равновесие, което трябва да се възстанови: хармонията е нарушена – нужно е да стане нещо значително извън естествения ред на живота. Така знанието, кодирано по сакрален начин, става интуитивен източник за психологична промяна у слушателите. Тази е основната роля на приказката в света на обикновените хора“ (С. Мавров, 2009, с. 9).
Съществуват различни класификации на приказния жанр. Терминът „приказка“ е използван от П. Динеков в „Българска народна поезия“. Той разделя българските народни приказки на следните групи: вълшебни, приказки за животни и басни, битови приказки и анекдоти, легенди и предания. 

Съвременната българска фолклористика използва предложената от П. Динеков класификация, като вместо „народни приказки“ в смисъла, в който е употребен терминът в „Българска народна поезия“, се използва „устна народна проза“, в границите на която се набелязват два главни дяла – приказна народна проза и неприказна народна проза (предания, легенди, устни разкази) (Л. Парпулова, 1978, с. 15-16).

Според начина си на създаване приказките се делят на: народни, авторови и авторизирани. 

Ерна Василиевна Померанцева разделя приказките на: приказки за животни, вълшебни приказки, новелистични приказки и битови приказки.
Владимир Яковлевич Проп прави следната класификация: вълшебни приказки, акумулативни приказки, приказки за животни, битови приказки, измислици.

Според съдържанието си приказките се делят на: приказки за животни, вълшебни приказки, легенди и предания,    битови приказки.

„Многообразни са видовете приказки, но най-често срещани са: за животни, фантастични, битови и анекдотични. Класификацията крие малко или много условности, защото и в приказките за животни често присъства фантастичния елемент, и във фантастичните приказки има много битови елементи. Наблюдава се постоянно преплитане на белези от различни видове приказки“ (Ж. Атанасов, 1978, с. 13).

3.2.1. БИТОВИ НАРОДНИ ПРИКАЗКИ
Едни от най-широко разпространените са битовите народни приказки.  Непресъхващата привлекателна сила на народната приказка идва преди всичко от богатството на нейното съдържание. Тя е история на човека, свидетелство за неговия живот през векове и хилядолетия; тя поразява с богатството от детайли из живота и бита на народа, с яркостта и разнообразието на образите. Тя рисува живота на човека такъв, какъвто е, но същевременно и такъв, какъвто трябва да бъде. В нейните образи са въплътени мечтите на човечеството за по-добър, по-съвършен, по-щастлив свят, за победа на човека над злото и несправедливостта. Тези приказки представляват своеобразно народно повествователно белетристично творчество. В тях се включват вълшебните приказки, приказки за животни, и битови приказки и анекдоти.

Те възникват от естественото общуване между хората, в сюжета им се разказва за човешки социални и житейски конфликти затова тук е по-силно застъпен реалистичния елемент отколкото във вълшебните и в приказките за животни. Битовите приказки най-общо предлагат един общоприет идеал за достойното и съответно недостойното човешко поведение. Те отразяват проблеми от социалното неравенство - богатството и сиромашията, ума и глупостта, трудолюбието и ленивостта. Показват сложните взаимоотношения между различни обществени групи или между членове на семейството: богати и бедни; ратаи и чорбаджии; селяни и царе.

Като се има предвид, че българинът се прекланя пред честния трудолюбив човек, е обяснимо защо в най-много от битовите приказки срещаме мотива за различния тип отношение към работата, а именно към трудолюбието и мързела („Галена Богданка”, „Сливи за смет”). Това обяснява защо в битовите приказки основен похват за изграждане на образите е антитеза (идейно противопоставяне, смислов контраст). 
Най-интересната част от битовите приказки са хумористичните и особено тези за надлъгване, те представляват разказ за интелектуален двубой, в който борбата се води не с оръжие, а с думи. Основен похват в тях е хиперболизацията на негативните черти на някои от героите, техните пороци предизвикват по-хитрия и съобразителен човек да пожелае да накаже злосторника с хитрост и бърза мисъл. Обобщен герой, въплъщаващ качествата на хитроумния шегобиец в българския фолклор е Хитър Петър, а негов еквивалент в турски вариант е Настрадин Ходжа. Хитър Петър олицетворява образа на природно мъдрия човек, който няма аристократичен произход дори се подчертава, че е бедняк, но притежава друго богатство – съобразителната мисъл, той не търпи неправдата и с хитра шега наказва всяко злодейство.

Битовите български приказки представят един от най-интересните дялове на народното приказно творчество. За разлика от вълшебните приказки, битовите народни приказки не пренасят слушателя/читателя в един измислен свят, изпълнен с небивали истории и чудновати герои, а носят разнообразието и неподправената красота на самата действителност от бита и нравите на обикновения човек – неговото жизнелюбие и борбата му за оцеляване и запазване на личностна чест и национално достойнство. Чрез близки до душевността на народа, като че ли взети от самия живот, образи са показани в най-истинския си вид разнородните взаимоотношенията между хората – добри и лоши, честни и нечестни, истински и лъжливи; рисуват се характери, които със своите положителни или отрицателни качества напомнят на читателя за неговия съсед, съселянин, роднина, карат го да се смее или тъгува, да извлича поука от глупавата му постъпка или да се амбицира да стане по-умен, по-добър, по-човечен. На първо място битовите народни приказки отразяват житейските конфликти между хората, физически и морални трудности, които човекът трябва да преодолява в своя път. Добродетели и пороци, истина и лъжа, трудолюбие и мързел, мъдрост и глупост тук съжителстват едновременно, но не безпристрастно предадени от разказвача, а украсени и обогатени от житейската му мъдрост, от чувството му за хумор, от желанието му да накара читателя да се замисли и да стане по-добър. Затова в битовите народни приказки много често се използва сатирата, но тя носи пречистваща сила и вяра, че доброто ще победи злото. Ако народният творец иска да опише душевна или физическа красота, да похвали разума или добродетелта, той използва най-топли и сърдечни думи, най-нежни изрази, за да предаде тези нравствени качества, каквито са уважението, добротата, трудолюбието, честността и др.

Тук се описват случки от живота, при които проличават всекидневните, вечните прояви на темперамент и характер, на възгледите за добро и зло, честно и безчестно, умно и глупаво, трагично и комично, положително и отрица​телно. Но не всичко битово отразява тясната среда, в която се разказва приказ​ката. Най-често тук се касае за тематика с наблю​дения, възникнала далеч от новото си местно и на​родностно приложение. Правдата и духовитостта на изображението при склонност към шарж, към карикатурно пресилване създават по-голям или по-малък кредит на подска​заната от едно досетливо въображение фабула и така най-сполучливите разкази се радват на широк успех. „Тук съседстват добродетели с ярки пороци, благородството с пре​стъпността, правдата с лъжата, трудолюбието и енер​гията с безкрайната леност, сръчността с безпомощ​ната непохватност, мъдростта и остроумието с без​дънната глупост и невежество“ (М. Ярнищов, 1996, с.71).
В българските битови народни приказки почти не фигурират царе и царици. Тук битува селският момък със своята невяста, майката и бащата, свекъра и свекървата. Това е така, за да се представи обикновения човешки живот, изпълнен с много труд и грижи. В постъпките и действията на тези типажи, се открояват основни човешки ценности като скромността, уважението, трудолюбието, честността.
Друга тема, която намира широко място сред битовите приказки, е човешката глупост. Глупците са най-често невежи хора, несръчни и непохватни. На тях народният разказвач противопоставя досетливите, умните, умелите. Така, чрез контраста, се откроява това, което се осъжда, и това, което се утвърждава. Комичните ситуации, в които попада глупакът, карат читателя да се засмее от сърце, но и да се замисли. 

В голям брой приказки се говори за личните и обществени недъзи. Българинът, макар и беден, мрази кражбата и учи винаги децата си да бъдат честни и трудолюбиви. Затова той осъжда лъжата и кражбата като най-лоши качества, но не прощава и на алчността, скъперничеството, безчестието, на горделивостта и надменността, на този, който не проявява почит към по-възрастни и родители. Във всички тези приказки нравствено осакатеният герой винаги получава заслуженото си наказание. 

Към битовите народни приказки спадат също анекдотите и приказките за Хитър Петър и Настрадин Ходжа. Те са възникнали при взаимодействието на фолклора с литературата. Първоначално придобиват популярност анекдотите за средноазиатския хитрец Настрадин Ходжа. Негов противник у нас става Хитър Петър, който много често поставя своя съперник – Настрадин Ходжа, на мястото на излъгания. Дълбоко национален, Хитър Петър е рожба на народното въображение като обобщаване на народната мъдрост и житейски опит. Неслучайно той е беден селянин, слуга или ратай по чужди къщи, т.е. обикновен човек от народа, когото можем да срещнем във всяко село. Но със своя жив и пъргав ум, със своята духовитост и находчивост Хитър Петър изпъква сред своите съселяни, защото успява да се противопостави на алчните чорбаджии и съдии. Той се бори срещу обществените и лични пороци – мързел, скъперничество, лицемерие, нахалство, високомерие. В голяма част от приказките този образ събира у себе си вековната мъдрост, опит и знания на българския народ.
Сред битовите нарони приказки, добре познати на деца и възрастни  се нареждат: „Който не работи, не трябва да яде“, „Неволя“, „Сливи за смет“, „Дъщерята на говедаря“, „Седемцветния кон“ и др.
3.2.2. ВЪЛШЕБНИ ПРИКАЗКИ

Друг вид приказки, така любими и обичани от децата са вълшебните приказки. Вълшебните приказки са съществен дял и етап от развитието на народното творчество на всеки народ. Те отразяват желанието на хората за по-добър и по-справедлив живот. В тези приказки живее вечната мечта – стремеж към недостижимото наяве щастие, което обаче се оказва осъществимо и реално в прелестния свят на вълшебствата. За да достигне до жадуваното щастие, човек извървява дълъг път, осеян с безброй трудности. Героят на вълшебните приказки е силен, доблестен и изпълнен с вяра в доброто. Той води трудна и мъчителна борба със злото, борба на живот и смърт, за да се противопостави на разрушителните невидими сили и да осъществи желаната хармония. Всички събития във вълшебните приказки са свързани с поведението на този централен герой, който само е надарен със сила и добро сърце.

Те са познати на всички народи. В тях се съдържа скрито знание. Те представляват най-интересната част от приказната проза, разказват за приключенията и борбата на човека със зли сили и необичайни препятствия, но в края на двубоя винаги се оказва, че победител е човекът. 
„Вълшебната приказка се отличава може би с най-ярко осъзнаване на художествената фикция. Отнасянето на действието към миналото не е само залог за достоверността на разказването, както гласи един от главните закони на фолклорната естетическа конвенция. Тук то означава и липса на пряк свидетел, на очевидец и по този начин снема въпроса за достоверността на разказа“ (Л. Парпулова, 1978, с. 30).
Произходът на тези творби отвежда към ритуала на инициацията. Инициацията е ритуал, в който човекът е подложен на проверка в някакво изпитание. Според фолклориста Владимир Проп вълшебните приказки водят началото си от най-древни ритуали, за посвещаване на юношеството в мъжественост. В дълбока древност, за да придобие правото да създава семейство, юношата е подлаган на трудни изпитания и проверката в тях е решавала дали да остане съпруг и баща или да продължи все още да живее под опеката на родителя и тъкмо от тези древни проверки водят началото си приказките за необикновените препятствия, които трябва да преодолее младежът, за да получи в края на сюжета признание, че е юнак и ръката на царската дъщеря. Във вълшебната приказка винаги водещият елемент е приключенският. Тъкмо в необикновените приключения и в общуването на главния герой с извънземни сили се разкриват истинските качества на неговия характер, обикновено в началото на сюжета той не се е ползвал с авторитет в семейството – той е изтърсакът най-малкият брат, дори подигравателно го наричат глупакът или келешът. Но след като побеждава злото, отношението към героя е рязко променено. Едва в авантюрите той е проявил положителните си качества, които до тогава не са били познати на околните. А в края именно поради тези позитивни качества на него му отдават заслужено уважение.
„Вълшебна приказка е всяка приказка, в която основната идея се направлява или разрешава от обект с вълшебни качества“ (С. Мавров, с. 21). Тя притежава собствен художествен свят със своя система на ценностите и вътрешни закони. „Принципното и дълбоко семантичното единство на приказката се открива не само на нивото на сюжета, но и на нивото на приказната „предметност“ (реални действия, състояния. Дори само назовани образът, постъпката, състоянието веднага събуждат асоциации със смисъла, който обикновено жанрът придава на тези елементи“ (Л. Парпулова, 1978, с. 43).
В началото на приказката винаги се случва някаква беда, в резултат на която героят е несправедливо наказан или ощетен. Той често е изгонен от дома, лишен от наследство и принуден да тръгне по света, по предопределения му дълъг път, който понякога го води към далечни царства, „през девет земи в десета“. Очакват го приключения, опасности и препятствия, при преодоляването на които се изявяват необикновените му заложби. Композицията на приказката се изгражда в съответствие с преместването на героя в пространството, когато му се налага да пътешества и да изпълнява неизпълнимите за обикновен човек задания. Постоянно променящото се място на действието във вълшебните приказки в случая играе двойна роля: макар то да съществува, изпитваме усещането, че сякаш изчезва, тъй като в един миг може да бъде напуснато от действащите лица.

Завръзката на всяка приказка е първоначалното несправедливо отношение към героя, което го принуждава да тръгне на път. Това му дава възможност да опознае света, да разшири познанията си и да се срещне с различни хора в близки и далечни земи. По света има и добро, и зло. За да спечели изтощителната битка със злото, на героя му е необходима помощ, независимо че притежава смелост, бърз и изобретателен ум, а понякога и изключителна хитрост. Подкрепят го най-често добри феи, мъдри магьосници и отзивчиви животни, които преди да му помогнат, го подлагат на изпитание. 
Проверката на добродетелите на героя е изключително важно условие за утвърждаването му като достоен избраник на съдбата, призван да извърши промяната към добро. Това обяснява необходимостта от поставянето на най-различни изисквания и задачи пред него. Към тях например спада забраната за сън, която трябва на всяка цена да бъде спазена. Ако успее да преодолее всички препятствия, приказният герой ще бъде възнаграден. Феята, джуджетата, старият мъдрец или някое от благодарните за спасението си от героя животни най-често му дават вълшебен предмет, който го прави още по-силен и непобедим. Сред тези вълшебни предмети можем да открием части от облеклото (шапка, риза, ботуши, колан) и украшения (пръстен, фуркети), оръдия и оръжия (меч, тояга, гега, лък, пушка/пръчица, бастунче), най-различни чанти, съдове, части от телата на животни (косми, пера, зъби, глава, сърце), музикални инструменти (свирки, рогове, цигулки), различни предмети за всекидневна употреба (огниво, кремък, килимчета, огледала, книги, карти), напитки (вода, омайно биле), най-разнообразни плодове или вълшебната трева разковниче. Обстоятелството, че вълшебните предмети се подаряват именно от „чудесните помощници“ е съществен елемент в композицията на вълшебната приказка и обикновено бележи кулминацията в развитието на действието. Героят от вълшебните приказки е изключително обаятелен и смел, затова от отхвърлен, унизен и страдащ, той се превръща в достоен победител. Преживените от него мъка, самота и огорчение не променят душевността му и той до края на приказката остава недокоснат от злото.

Във всички вълшебни приказки се изтъква магическата сила на числата три, седем и девет, което доказва непосредствената им връзка с по-ранните митове и с архаичните вярвания и заклинания на човека. Обикновено три са трудностите, които героят трябва да преодолява, трима са братята, тръгнали на път, триглава е ламята, с която те се сражават и т. н. Най-често юнакът трябва да премине през девет планини или през девет земи в десета, за да получи вълшебното средство, след което вече лесно може да се предвиди какъв ще бъде краят на приказката. Обикновено побеждава най-малкият брат, третият син в семейството, считан от всички за наивен и глупав. Той уверено върви към целта си и нито за миг не се колебае, че ще я осъществи.

Между верните му помощници, освен феи, магьосници и мъдреци, откриваме и много животни. Сред тях особено изпъква орелът или някоя друга птица, която го пренася в друго царство или му помага да излезе от долната земя на горната. Дори когато орелът е взискателен, героят е длъжен търпеливо да му осигурява всичко, което е необходимо. Други герои, които срещаме например в българските вълшебни приказки, са крилатият кон, спасената от огъня благодарна змия, мечката, отгледала приказния герой в детството му, пощадените някога от него лисица или котарак, изпъденото поради старост куче, което се отблагодарява на новия си господар и други. Повечето от тези животни му помагат, защото са се уверили в неговата доброта и милосърдие. Това е още една косвена характеристика на образа на приказния герой и налагаща се поука, че стореното добро никога не остава, без да бъде възнаградено.

Финалът на вълшебните приказки е винаги щастлив. Героят побеждава благодарение на проявените ум, смелост, съобразителност и всеотдайност към беззащитните. Пред него се открива перспективата за лъчезарно бъдеще и за щастлив живот, защото си ги е заслужил. Вълшебните приказки обогатяват хората, учат ги на мъдрост, дават полет на мечтите им и ги правят подобри, по-човечни и вярващи в силата на доброто. 

Известни вълшебни приказки са: „Жива вода“, „Златното момиче“, „Златното птиче“, „Педя човек – лакът брада“, „Самодивско царство“, „Тримата братя и златната ябълка“, „Незнаен юнак“, „Глупавият мъж“, „Неродена мома“, „Бабата и мечката“, „Безценното камъче“, „Крали Марко“, „Дар от сърце“, „Скъперникът и неговата риза“, „Снежанка и седемте джуджета“ и др.
3.2.3. ПРИКАЗКИ ЗА ЖИВОТНИ

Приказките за животни са най-старите по произход, в тях е представено първобитното мислене на древния човек, който е приписвал на животните способността да мислят и говорят, това явление се нарича анимизъм. Вярата, че дори и животните имат душа. Произходът за приказките за животни отвежда до древните митове за тотема. Тотемът е обикновено животно, което древното племе провъзгласява за началник и покровител, на тотема се преписват полубожествени, получовешки качества, принасят му се жертви, за да бъде омилостивен, именно от древните разкази на ловци, които са били надхитрени от ловки животни произлизат митове, а от тях съответно приказките за животни.
В нашия фолклор тези приказки заемат твърде широко място. Поради своя характер те са най-достъпни за подрастващите. От една страна, ги въвеждат в интересния свят на животните, а от друга, чрез олицетворените им образи, ги подготвят да виждат подобни черти и прояви у хората.
Множество приказки за животни директно извеждат като морал онова, което е най-важен извод. Устойчивият характер на тези колективни истини е наистина своеобразен идеологичен израз на традиционния светоглед.
Тези творби имат висока диалогичност, основната особеност е, че животното винаги е олицетворено – притежава не животински, а човешки способности, обикновено животните са типологизирани (обобщени, носители на трайни качества) така например лисицата винаги е олицетворен образ на хитрия човек; мечката на тромавия глупак; заекът на страхливия; вълкът на злия и т.н. Чрез образите на зооперсонажите приказките всъщност дават представа за разнообразието на човешките нрави и характери сред обществото на хората.
„Всички звена на сюжетите в приказките за животни обикновено са така построени, че с пределна пълнота в сравнително кратък епизод да разкрият същността на явленията, да предадат характера на персонажите („Ежко Бежко и Баба Меца“). Важна отклика на приказките за животни е и мекият хумор, който внася емоционални отсенки в повествованията“ (П. Стефанов, с. 42).

В приказките за животни персонажите носят обобщителното видово название на различните животни, макар и не винаги подчинена на естествената логика на природните закони. Любими герои-животни в нашия приказен епос са; вълкът, лисицата, мечката, заекът, врабчето, еленът, таралежът и др. Всяко животно има постоянно име - Кумчо Вълчо, Кума Лиса, Заю Баю, Баба Меца и т.н. Това име не е подбрано случайно, а с оглед на най-характерните особености на съответното животно. Интересна особеност на приказките за животни е, че ако в тях се появи човек, конфликтът не се гради върху противопоставяне на интересите - по всичко личи, че човекът и животните не са равноценни и не са поставени на една плоскост. Някъде човекът е само „фонов“ обект за действията на животните или наказва губещите (като в цикъла „Лисицата краде риба“, „Глупавият вълк лови риба с опашката си“, „Болен здрав носи), другаде е отчетливо отделен с качества, които се поощряват или отрицават (смелост, хитрост, неблагодарност).
Познати на всички от приказките за животни са: „Твърдушка, Мекушка и Сладушка“, „Кума Лиса и Ежко Бежко“, „Юначното петле“, „Косе Босе“, „Дядовата ръкавичка“, „Вълкът и овчарят“, „Бързата работа“, Мечката и лошата дума“ и др.
От всичко казано до тук, можем да обобщим, че приказките са сигурен и ефективен начин, чрез който малкото дете да допълне своите ценности по време на развитието си. Те са универсално средство, с чието помощ могат да се задоволят неговите интереси, потребности, желания.
Насочването на детето към определени приказки, продължителното четене, разказване и беседване върху тях, може да развие редица качества у него като увереност, воля, дисциплина, трудови навици, съобразителност и др.
4. РОЛЯТА НА ПРИКАЗКАТА ЗА ФОРМИРАНЕ НА ЦЕННОСТИ В ПРОГРАМНИ СИСТЕМИ  ЗА ПРЕДУЧИЛИЩНА ВЪЗРАСТ

Според критериите на Европейския съюз качеството на образованието е от жизненовано значение за развитието на личността. „Генералният директор по образование и култура към Европейската комисия оценява качеството на образованието като приоритетно условие за качество на живота. Високото ниво на знания, компетентности и умения се разглежда като основно условие за активно гражданство, заетост и социална реализация“ (European Report, 2000).
Днес е актуален закон за предучилищното и училищно  образование ЗАКОН за предучилищното и училищното образование, Обн., ДВ, бр. 79 от 13.10.2015 г., в сила от 1.08.2016 г. В Раздел III, Цели на предучилищното и училищното образование, точно и ясно са упоменати задачите, пред които е изправено образованието днес. В Чл. 5. (1) Основните цели на предучилищното и училищното образование са: интелектуално, емоционално, социално, духовно-нравствено и физическо развитие и подкрепа на всяко дете и на всеки ученик в съответствие с възрастта, потребностите, способностите и интересите му.
Става ясно, че една от основните мисии на предучилищното образование е формиране и развиване на ценности у детето. 
НАРЕДБА № 5 от 03.06.2016 г. за предучилищното образование, която влезе в сила от 01. 08. 2016 г. в глава III, Раздел I Чл. 27. от Наредбата пише: „Предучилищното образование полага основите за учене през целия живот, като осигурява физическото, познавателното, езиковото, духовно-нравственото, социалното, емоционалното и творческото развитие на децата, вземайки предвид значението на играта в процеса на педагогическото взаимодействие“. Това задължава съвременните държавни образователни изискавния да определят равнищата на необходимата общообразователна подготовка и да създават условия за изграждане на свободна, морална и инициативна личност, която да уважава законите и правата на другите, техния език, религия и култура.
За успешното развитие на такава личност Чл. 28. (1) от Наредбата гласи, че предучилищното образование трябва да създава условия за: 1. цялостно развитие на детската личност; 2. придобиване на съвкупност от компетентности – знания, умения и отношения, необходими за успешното преминаване на детето към училищното образование.
През последните години образованието се утвърди като национален приоритет и в България, тъй като само една образована нация може да бъде богата и просперираща и да намери своето достойно място в Европейския съюз. В съзнанието на повечето български граждани то се оформи като нов национален приоритет. Все повече преобладава мнението за необходимостта от предефиниране на целите на българското образование, в частност на българското училищно образование и предучилищното възпитание и подготовка, с оглед новите изисквания на динамичната глобална икономика и предизвикателствата на висококонкурентния пазар на труда в рамките на Европейския съюз. Споделя се и разбирането, че днес само една образована нация може да бъде богата и просперираща нация. Това е още по-вярно за неголяма държава без съществени находища на стратегически суровини, каквато е България. Задачата на програмата е да формулира националните цели за развитие на училищното образование и предучилищното възпитание и подготовка, както и да очертае основните мерки за тяхното постигане. Главна ценност в образователната система е детето – всяка идея за развитие на  българското образование трябва да бъде осмисляна през призмата на детската ценност. Действаща е Национална програма за развитие на  училищно образование и предучилищно възпитание и подготовка, чиято основна цел е  осигуряване на равен достъп и качествено образование за нашите деца. Интересите на всички участници в образователния процес трябва да бъдат подчинени на тази цел. Динамичният, високотехнологичен и глобализиращ се свят поставя предизвикателства, на които образованието трябва да може да отговори.
С промените в Закона на народната  просвета се определи задължителната подготовка на децата преди постъпване в училище (2010 г. – от 5 до 7 години). Целта е да се осигури приемственост и плавен преход от предучилищна към начална училищна възраст, когато детето се подготвя за статуса си  на ученик.
Според новите държавни образователни стандарти за предучилищно възпитание и подготовка, една от основните задачи на образователно направление: „Български език и литература“ изграждане на нагласа у детето да слуша активно художествено произведение и да изразява отношението си към него и към постъпките на героите в него.
Базирайки се на новите образователни стандарти, можем да заключим, че приказките са необходимо и ефикасно средство за формиране на ценности при децата от предучилищна възраст.
В ядро „Свързана реч“ се застъпват някои ценности в поведението на детето – да проявява култура на речево общуване, като изслушва събеседника и да употребява словесни етикетни изрази за вежливост. 

В ядро „Речник“ се изучават важни за детето правила на речта: разбира и употребява думи – названия на познати предмети, лица, явления, събития, използва правилно думи с абстрактно значение, разбира и употребява често срещани думи с обобщаващо значение, определя значението на думи с обобщаващо значение. Това е важно условие, за да може детето да разбира и да  използва понятия за ценности.

Ядро „Граматически правилна реч“ предоставя на детето възможност да разгърне своя запас от думи, както и да разшири словесните си умения. То се научава да конструира сложни изречения по нагледна и словесна основа, да използва правилно формите за единствено и множествено число на съществително нарицателно име и умалителната му форма,  да съгласува формите на съществителни и прилагателни имена по род и число; да използва правилно в речта си глаголните времена – сегашно, минало свършено и бъдеще, като се съобразява с конкретната комуникативна ситуация; да съставя прости изречения; да съставя въпросителни и съобщителни изречения; да разширява прости изречения; да използва в речта си сложни съчинени и сложни съставни изречения.
Чрез ядро „Звукова култура“ детето се научава да произнася правилно думи с фонетични и с правоговорни особености, всички фонеми (звукове) в думата; да изговаря правилно думите и техните граматични форми в съответствие с нормите на книжовния език; да отделя изречението от текст; да разграничава думите в изречението; да разграничава звуковете в думата.
Ядро „Подготовка за четене и писане“ е необходимо звено от образователно направление „Български език и литература“, тъй като чрез него детето от предучилищна възраст започва да опознава и спазва основни правила за работа с книга, да има отношение към книгата и да се ориентира визуално в страниците ѝ. Това ядро е особено важно за целта на настоящото изследване, защото предполага подходящи условия за работа с приказките.  

В ядро „Възприемане на литературно произведение“ детето навлиза в света на приказките. То се научава да различава и назовава литературни произведения: римушки, гатанки, стихотворения, приказки, разкази; да определя по илюстрации последователността в сюжета на литературно произведение; да назовава героите от познато литературно произведение; да разпознава епизод от познато литературно произведение. Всичко това изгражда у него представа на приказния свят, но също така и умение да разбира кое е добро и кое – зло, да съпоставя характерите на героите, да извлича поуки за поведението, което трябва да следва. Образователните стандарти изискват 5 – 6-годишното дете да умее да изразява отношението си към литературно произведение и към постъпките на героите от него. 6 – 7-годишното дете трябва да умеем да съотнася постъпките на герои от литературно произведение към собствения си опит. Това е добра основа за изграждане на основни ценности и разбирания у детето от предучилищна възраст.
Ядро „Интерпретация на литературно произведение“ помага на детето да изразява емоционално оценъчно отношение към литературно произведение и към постъпките на героите от него; да описва според основните моменти в произведението литературни герои; да съотнася постъпките на герои от литературното произведение към собствения си опит; да сравнява различни по жанр (проза и поезия) литературни произведения. Тези знания изграждат у детето положително отношение към художествената литература и му помагат да осмисли своето поведение и ценности.
Ядро „Пресъздаване на художествена литература за деца“ допълва знанията да детето за необятния свят ха художествените творби. То се научава да изпълнява кратки стихчета и римушки; да пресъздава приказка от името на даден герой; да пресъздава епизод от литературно произведение, като импровизира реплики и действия; да изпълнява изразително литературни произведения или откъси от тях, като влиза в роля; да променя началото или края на произведението. 

Всичко това обогатява детския характер, мисъл и поведение. Формира позитивно отношение към книгата и желание детето да учи и да се развива.

През 1993 г. в „Програма за възпитание на детето от две до седем годишна възраст“ на издателство „Д. Убенова“ се извежда личностно-ориентиран модел на предучилищното образование. Центърът се поставя върху възпитателно-образователния процес като модел на спираловидно усъвършенстване на опита се със следните по-важни елементи:
- благополучие на детската индивидуалност при систематизиране на субективния опит и съответни принципи на организация на педагогическото взаимодействие;
- наличие на комплексна програма от образователно съдържание чрез съответни принципи за подбор, систематизиране и тематично представяне в пет глобални зони: „Моят свят“, „Аз и другите“, „Аз и природата“, „Аз празнувам“, „Светът е голям“;
- образователно-културно систематизирани цели на педагогическо взаимодействие – познавателна, емоционално-волева, естетическа, социална, двигателна;
- сътрудничеството между педагога и детето в средата при среща на намеренията чрез педагогическата ситуация: въвеждане-възприемане; осигуряване- изпробване; изразяване-стимулиране;
- нова система за класификация и използване на методи за преживяване познание и преобразуване на субективния опит. 
Програмата има за цел да промени позицията на възрастния спрямо децата – от амбицията за възпитаване на себеподобни до грижата за опазване и развитие на детската самоценност. „В програмата се акцентира на потребностите на детското развитие. В нея са изведени форми на педагогическо взаимодействие, при които вниманието се насочва към жизненозначими за детето ситуации: общуване и обмен на опит и ценности с деца и възрастни, опознаване и самоопознаване в заобикалящата среда в детската градина, семейството, училището и др.“ (Е. Русинова, 1995, с. 5).
Този модел се реализира повече от десет години в масовата практика, а през 2000 г. се обвързва със система от образователни резултати за предучилищното възпитание и подготовка по образователни направления чрез стандартите на МОН (2000 г.).
 „Активността на детето в детската градина“ е друга програма, която  изцяло отс​тоява принципите за хуманно отношение и уважение към де​тето. В нея са включени синте​зирано теоретичните и методи​ческите основи на концеп​цията. По нов и оригинален начин са представени разнообразни идеи за стимулиране на здрав​ната, двигателно-сетивната, социалната, изобразително-творческата, музикално-творческата, езиковата и познава​телната активност на детето във възрастта от 3 до 7 години. В програмата са разгледани и най-подходящите условия, подходи и механизми на взаи​модействията „учител – дете“ и „учител – детска група“. Графичният дизайн на програмата максимално облекчава ориен​тирането в съдържанието и ра​ботата с нея“ (Н. Витанова, 1993, с. 55).

Важна част от възпитаването и обучението на децата в предучилищна възраст е осъзнаването на социалните и културните ценности. 
Различните учебни програми и програмни системи за предучилищна възраст, прилагани от учителите в условията на детската градина  и одобрени от МОН (до 2010 г.),  притежават различна технология на формите на педагогическо взаимодействие с детето. 

От 2006 година съществуват няколко варианта на  одобрени от МОМН  програми, учебни комплекти и програмна система за подготвителна група:

Програмна система „Моливко“ е комплект, който включва книжки по образователни направления: български език и литература, математика, ориентиране в социалния свят, ориентиране в природата, изобразително изкуство, физическа култура, музика, конструктивно-технически и битови дейности и игрова култура. Книжката  по родна реч и художествена литература на издателство „Слово“ е създадена, за да удовлетвори потребностите на 3 – 7-годишните от общуване и обучение по устна реч на българския книжовен език. В тази книга за учителя е акцентувано върху работата по развитие на устната реч и запознаване с художествена литература в подготвителна група. Знанията за езика се овладяват чрез представени  образи, формиращи се и уточняващи се в междуличностното общуване. Всяко предлагано в книжките социално взаимодействие се осъществява във връзка с живота и човешката практика в него. Гради се емоционалната връзка между детето и предходните поколения въз основа на културните постижения на българите и световните гении през вековете. Любовта към родния език се поставя в единство с опознаването на други езици и култури, чрез които се гарантира просперитетът на детето във времето на неговия живот. (Д. Гълъбова, В. Петрова, П. Конакчиева, Р.  Гайдова, Н.  Гюлчев, П.  Векилова, Г. Данчева, Е. Николова, Л. Алпиева, 2006, с. 22).
Допълнение към книгата за учителя е „Моливко“ христоматия за художествени текстове за подготвителна група на детската градина. „Христоматията е посветена на 6 – 7-годишното дете, което притежава определен художествен опит, но го обогатява само със съдействието на възрастните. Те трябва да изберат и прочетат предлаганите поетични и прозаични творби, за да разкрият пред малкия слушател богатството на човешките чувства в образи, за да го подпомогнат за възприемане, опознаване и оценяване на художествения свят и взаимоотношенията в него, да извлекат поуки за съвместния живот. Затова са предпочетени достъпни литературни жанрове за ориентиране на детето в близки или противоположни гледни точки на литературните герои, които го насочват към съпреживяване и повишават неговата емоционална и нравствена чувствителност, стимулират го към овладяване на висши хуманни чувства, към разграничаване на справедливостта от несправедливостта и пр.“ (В. Петрова, Г. Данчева, 2005). 
Тя съдържа тематично систематизирани произведения от художествената литература за деца и е предназначена за реализиране на възпитателно-образователното взаимодействие в детската градина. Отличава се с изключително жанрово многообразие. Включени са народни и авторски текстове, представени хронологично „за да се подпомогне художественото възприемане и да се улесни осмислянето на вложените в тях послания“ (Г. Данчева, В. Петрова, 2006, с. 3).

 „Чрез христоматията детето се въвежда в привлекателния свят на художествената литература, като на възрастните са осигурени възможности за подбиране на текстове от безброй народни творци, от над 260 български и 50 чужди автори. За възпитаване на слушателския интерес, са осигурени произведения, разнообразни по форма и съдържание, чрез които се реализират уточнени възпитателни цели и задачи“ (Г. Данчева, В. Петрова, 2006, с. 3-4).

„При съставянето на христоматията са търсени ориентири към основни общочовешки ценности. Макар и пътят към тях да е индивидуален и изключително противоречив, присвоеното в предучилищна възраст чрез формирани нравствени представи, изградени естетически възприятия, овладени умения за полагане на умствено усилие е основа за по-нататъшно личностно утвърждаване и обогатяване на възможностите за специфична художествена изразителност и въздействие върху събеседниците. Тя своевременно създава самочувствие на всяко дете и го предразполага за по-нататъшна речева и литературна работа в подготвителна за училище група“ (Г. Данчева, В. Петрова, 2006, с. 4).

 „Ръка за ръка“ е друга програмна система за обща и специална подготовка на 5 – 7-годишното дете в условията на  предучилищно образование. Тя съдържа образователно направление „Художествена информация и литература за деца“ – Христоматия по литература, наречена „Слънчева пътека“. В нея са посочени следните главни цели:

· Осигурява уточняване и конкретизиране на детските впечатления и тяхното споделяне.

· Стимулира познавателното развитие, поражда искрени и спонтанни емоционални реакции.

· Мотивира търсенето и придобиването на нови сведения – разширява, уточнява и провокира детския опит.

· Допълва нагледните представи и компенсира липсата на непосредствен опит.
· Изгражда планиращата и регулиращата функция на речта.

· Изграждат се умения за преходи от общо към частно в нагледен и словесен план.  

„С реализирането на тези цели е съобразено помагалото Христоматия по литература за деца „Слънчева пътека“, което съдържа над 250 творби (стихотворения, приказки, разкази, гатанки) на повече от 60 наши и чуждестранни майстори на художественото слово, както и от народното творчество – българско и на други етноси“ (И. Колева,С. Въркова, Х. Кючуков, М. Стоилова, К. Семизорова, К., Вл. Попов, Н. Ралчева, Г. Златанова, В. Ванева, Ю. Гарчева, Д. Гюров, В. Гюрова, Л. Витанов, Е. Андреева, А. Бошнакова, Р. Генков, К. Жеков, Г. Иванов, М. Глушкова, Р. Пенев, 2003, с. 61).
Многообразието и пъстротата на живота, представени чрез образци на художествената литература и фолклора, трябва да покажат на детето, че „слънчева пътека“, по която то тръгва, ще го отведе в нов за него свят, който съществува паралелно с обикновения, видим свят на всекидневието, прилича на него, но е много по-различен. Ключовите ядра от представи по образователното направление се интегрират с другите чрез: причинност, характерност, хуманност, креативност, проективност, критичност, условност.

Знае се, че децата много трудно разбират условния характер на художествената творба. Нейните герои те възприемат като реално съществуващи и на това постоянно преливане между житейска и художествена действителност се дължи до голяма степен въздействието на произведението върху детето. Тъкмо съпреживяването на творбата е в основата на образователното направление, то определя и подбора на конкретните стихотворения, приказки и разкази, включени в христоматията.“ (И. Колева, С. Въркова, Х. Кючуков, М. Стоилова, К. Семизорова, К., Вл. Попов, Н. Ралчева, Г. Златанова, В. Ванева, Ю. Гарчева, Д. Гюров, В. Гюрова, Л. Витанов, Е. Андреева, А. Бошнакова, Р. Генков, К. Жеков, Г. Иванов, М. Глушкова, Р. Пенев, 2003, с. 62).
В христоматията по литература за подготвителна група в детската градина и в училище „Слънчева пътека“ („Ръка за ръка“) авторите изтъкват приноса на художествената литература за развитието на децата. „Тя ще им помогне да обогатят представите си  не само затова, което се възприема  със сетивата, но и да добият повече познания за природата на сложните човешки чувства и взаимоотношения в личен  и в социален план.“ (Т. Бинчев, А. Георгиева, 2003, с. 3).

„Художествената литература е призвана да даде своя приноси при развитието на оценъчните способности на децата, както и да подпомогне формирането на тяхното мнение, да стимулира изграждането на представите им за добро, за истина и за красота. Незаменима е ролята на художествената литература за откриване и развитие на творческите заложби на децата още в ранна възраст.“ (Т. Бинчев, А. Георгиева, 2003, с. 3).

„Значително място в „Слънчева пътека“ заемат и страниците с български народни приказки, гатанки и пословици. Включени са и немалко произведения на световноизвестни писатели за деца, както и приказки от фолклора на близки и далечни народи. Основен критерий при подбора на включените творби са естетическата им стойност и съответствието им на програмата за подготвителна група в образователно направление „Художествена информация и литература за деца“. (Т. Бинчев, А. Георгиева, 2003, с. 3).                         
В програмна система „Аз ще бъда ученик“ разработените държавни образователни изисквания се подчиняват на психолингвистични принципи и закономерности. „Запознаването с художествената литература въвежда детето в света на художественото изобразяване, развива образното мислене и въображение, подготвя естетически възприятия и представи за първи клас. Значимите сведения при използване на стихотворения, приказки, подбрани съчинения за деца се определят от условията, които провокират емоционалното отношение към възприеманата художествена информация. Те са взаимосвързани с другите образователни направления, като засилват познавателната мотивация на децата, стимулират проявите на тяхното творчество. Информационно-художественият смисъл на литературата за деца обогатява детския опит, систематизира го – детето възприема не толкова изчерпателни факти и сведения, а се насочва към преобразуването им в резултат на осъзнаване на мотивите на поведение на литературните герои. Литературата за деца провокира интерес и чрез илюстрациите, които съпътстват изданията. При съчиняването им с тях взаимодействието на творбата върху детето се засилва, обогатява се и актуализира опита му чрез нагледно отразени връзки и отношения. Обогатяване на естетическите възприятия и представи се постига в съвременната среда при използване на мултимедийни продукти. Водеща е художествената идея, която е свързана с чувства и отношение, съпътстващи възприетата информация, но при обвързване с непосредствени впечатления на детето. Силата на възпитателното въздействие на литературните произведения зависи от правилният им подбор, който да съответства на образователното съдържание и възрастовите особености на детето“ (Д. Димитров, Б. Калева, Н. Стойкова, 2007, с. 7).
Програмна система „Здравей училище!“ на издателство Булвест 2000 е ориентирана изцяло към детето. „Образователно-възпитателният процес в програмна система „Здравей училище !“ е детерминиран от държавните образователни изисквания за предучилищно образование и подготовка (ДВ, бр.70 от 26.08.2005 г.) и националните програми в подготвителна група по отделните образователни направления (в. „Аз буки“, бр. 20, 2003 г.)“ (Ст. Здравкова, Ц. Илиева, М. Богданова, В. Янчева, М. Стоицова, К.  Галчева,  Г. Иванова,  Т. Бурдева, О. Христова, В. Кузмов,  Е. Джамбазова, 2008, с. 6).
 „В програмна система „Здравей училище !“ образователното направление „Български език и литература“ в подготвителна група в детската градина и в училището е натоварено със задачата да осигури овладяване на книжовни норми на българския език и на умения за успешно участие на детето в речевото общуване, реализирано в различни комуникативни форми. Чрез образователното съдържание бъдещите ученици трябва да се подготвят за успешна адаптивна и социално ориентирана езикова комуникация. Овладяването на езиковата култура е необходимо да се свързва целенасочено с ориентацията на децата в социалната и природната среда, която регулира и познавателната мотивация на детето в непосредствената му подготовка по български език за училище“ (Ст. Здравкова, Ц. Илиева, М. Богданова, В. Янчева, М. Стоицова, К.  Галчева,  Г. Иванова,  Т. Бурдева, О. Христова, В. Кузмов,  Е. Джамбазова, 2008, с. 6).
Към книгата за учителя е разработен сборник с текстове, игри и песни, който улеснява и подпомага учебно-възпитателния процес. „Структурата на сборника следва тази на сборниците за първа и втора група, като някои раздели са разширени. Включените стихотворения, приказки и разкази, освен че имат познавателно значение, са и модел за следване примера на любимите герои в различни ситуации“ (Ст. Здравкова, Ц. Илиева, М. Богданова, В. Янчева, М. Стоицова, К.  Галчева,  Г. Иванова,  Т. Бурдева, О. Христова, В. Кузмов,  Е. Джамбазова, 2009, с. 3).

„Вики и Ники“ е друга програмна система, използвана в  предучилищното образование. Книгата за учителя към образователната система „Вики и Ники“ за трета група е предназначена за методическа помощ на педагога при планиране и осъществяване на цялостната работа по всички образователни направления през учебната година. Тя съдържа примерно годишно разпределение на темите, съобразено с образователния материал в книжките за индивидуална работа на детето и подробни седмични разпределения на всички задължителни регламентирани ситуации по отделните направления. За всяка методическа единица са посочени образователните задачи, водещата цел и очакваните резултати като функционално единство между формираните у децата представи, умения и отношения. Книгата съдържа и всички художествени произведения, които са включени в обучението по български език и литература.
„Аз съм в детската градина“ е програмна система, предложена от издателства Изкуства. Практическото ръководство за учителя включва примерно годишно разпределение по учебни седмици по образователните направления. Учебното съдържание е разработено таблично, което улеснява учителя при ежедневното планиране. В приложението са включени художествени произведения и дидактични игри по Български език и литература, примерни подвижни игри по Физическа култура, примерни дидактични игри и упражнения по Математика, енциклопедична информация по Природен свят и Социален свят, сценарий за провеждане на празник. 

„Приятели с думите“ е книжка по образователно направления Български език и литература, разработено от Божидар Ангелов, Татяна Борисова, Розалина Енгелс. Учебното съдържание е представено тематично, като са разграничени водещите дейности за конкретната ситуация: развитие на звукова култура и граматически правилна реч; свързана реч и художествена литература; развитие на графични умения; диагностични процедури. На подготовката по български език и литература заслужено е отделено приоритетно място. Заедно с любими герои от приказки и анимационни филми детето обогатява речника си, учи се да се изразява правилно, да съставя кратки изречения и разкази по картинки, да описва случки и преживявания. Упражненията и задачите способстват за развиване на фонематичния слух и възприятие, за концентрация на вниманието, за формиране на асоциативно и логическо мислене, за устойчивост на паметта. Според характера си темите са групирани в три основни направления, обозначени с различен цвят на полетата. На тъмносин фон са темите за езиково развитие и подготовка; на светлосин фон – темите за развитие на фината моторика и подготовка за писан Прочети ощее; на розов фон – темите по литература; на жълт фон – тези за диагностика. Във всяка тема учебното съдържание е представено комплексно, интегрирано по български език и литература, което подпомага педагога в работата му за ефективно реализиране на приемствеността между програмата в детската градина и началното училище. Помагалото осигурява и стимулира успешната подготовка на децата от подготвителната група, необходима им за обучение в първи клас. Допълнително разработените 45 свободно вложени картони към книжката допълват и разширяват практическите умения на децата в основните езикови единици, които те използват в речта си.
Важно изискване за качествено обучение е програмната система, по която се работи в детската градина, да отговаря на интелектуалното развитието на децата в съответната група.

Програмна система „АБВ игри“  за подготвителна група (6-7г.) на издателство Просвета представя съвременна визия за предучилищното детство на XXI век. Обединява българските образователни традиции и най-добрите европейски постижения. С нея образованието на детето до 6 години се утвърждава като единство на възпитание, обучение и социализация. Програмната система oбxвaщa вcичĸи oбpaзoвaтeлни нaпpaвлeния зa пpeдyчилищнa гpyпa нa дeтcĸaтa гpaдинa. Kнигaтa пoдпoмaгa paбoтaтa нa yчитeля и cтимyлиpa paзвивaнeтo нa пeдaгoгичecĸитe мy идeи.

Програмна система „Дете със златно сърчице“ на издателство Марк-91, Пловдив дава възможност за интегриране на програмно съдържание от различни образователни направления и трансформиране на знанията в умения. Тя поставя акцент върху възпитаване на ценности.
Не рядко доброто интелектуално развитие се нарушава при снижаване на темпа на обогатяване със знания и умения. Различното равнище на психическо развитие на децата задължава педагога при възпитанието и обучението да прибягва към подход, който е по средата на високите и ниските интелектуални възможности на децата. Ето защо е важно знанията, уменията и формирането на ценности при децата да се извършва последователно, системно и съобразено с възрастовите и интелектуалните възможности на децата.


Под влияние на особеностите  на новото време, в което расте съвременното дете,  се появяват  нови програми в детската градина. Но за да имат практическо приложение, те трябва да бъдат съобразени с нуждите на детето днес.
ГЛАВА ТРЕТА: ЕКСПЕРИМЕНТАЛЕН МОДЕЛ ЗА ИЗСЛЕДВАНЕ НА ФОРМИРАНИТЕ ЦЕННОСТИ ПРИ ДЕЦАТА ОТ ПРЕДУЧИЛИЩНА ВЪЗРАСТ

1. ПОСТАНОВКА НА ПРОБЛЕМА. ХИПОТЕЗА И ЗАДАЧИ НА ИЗСЛЕДВАНЕТО 
Проблемът за ценностите и тяхното формиране в детската личност е особено актуален в съвременното образование. Той е породен от безнормието, което се налага днес сред обществото. Липсата на контрол, неспазването на закони, правила и др. предизвиква сериозни изменения в ценностния потенциал в човека, а оттам и в децата. Ролята на настоящото проучване е изследване в посока, която обуславя няколко принципни характеристики:

- разкриване на понятията „ценност“ и „ценностна система“ в предучилищната възраст (5 – 7 годишните);
- анализиране и търсене на решения за прилагането на приказките при взаимодействието с децата  с цел формиране на добродетели;
-
чрез модел от приказки да се формират ценности у детето в процеса на обучение.

Ценностното формиране на личността започва да се реализира още от предучилищна възраст. Ценностите обуславят поведението на човека, определят неговата дейност, взаимоотношенията му с хората. Но днес много традиционни ценности са се променили, някои дори не присъстват в моралните ориентири на съвременното дете. 
Като се има предвид прилагането на модел от приказки за постигане на целта, са формулирани две основни хипотези – алтернативна и нулева.
Според алтернативната хипотеза се предполага, че ако се подберат приказки, които съдържат основни ценности и се разработи модел, който да се приложи в педагогическата практика, то тези качества ще се проявят в детското поведение и в общуването с връстниците и възрастните.

Нулевата хипотеза допуска, че ако децата не се запознаят с приказки, чрез които могат да се утвърдят добродетели (добросърдечен, честен, скромен, учтив и умен), то у тях по-трудно ще се проявят тези ценности в общуването с другите.  
Обект на изследването са ценностите: добросърдечен, честен, скромен, учтив и умен при 5 – 7-годишните деца.
Предмет на изследването са закономерностите при формирането на ценности при 5 – 7-годишните чрез предложения модел от приказки.
Теоретичното проучване доведе до конкретизиране на  целта на експерименталното изследване – да се разработи модел от приказки за формиране на ценности при 5 – 7-годишните деца и да се проучи ролята на този модел за обогатяване и разширяване на детските представи за доброто, свързващи се с нравствените понятия: добросърдечен, учтив, скромен, честен и умен.

За постигането ѝ са конкретизирани следните задачи на експерименталното проучване:

1. С теоретико-изследователски характер:
- Да се проучат и анализират литературни източници по изследвания проблем;

- Да се установи отношението на децата към приказката;

- Да се изяснят формираните у децата представи за добро и зло;

- Да се проучи разбирането на децата относно ценностите добросърдечен, учтив, скромен, честен и умен.
2. С експериментално-приложен характер:

- Да се проучи мнението на учители по отношение формирането на ценности чрез приказките и тяхното прилагане в педагогическата практика;

- Да се изследва мнението на родителите относно актуални въпроси, свързани с формиране на ценности при децата от предучилищна възраст;

- Да се създаде комплекс от приказки, които не се включват в задължителната образователната програма по Български език и литература, възпитаващи конкретни добродетели у децата: добросърдечен, честен, учтив, скромен и умен.
За да се спрем на тези ценности, в разработката се позоваваме на различни литературни проучвания по проблема. Предложените ценностни класификации на Милтън Рокич, А. Адлер и Е. Маслой за формиране на добродетели са особено подходящи за създаването на модел от ценности. От теорията на Милтън Рокич беше избрана  инструменталната ценност учтив, като предпоставка за овладяване на всички морални норми, с които ще живее детето. Друга добродетел, включена в проведения експеримент е честен, също инструментална ценност, според модела на Рокич. Тази добродетел е базисна за изграждане добри взаимоотношения с околните. В комплекса беше включена  и една от терминалните ценности на Милтън Рокич - умен (разумен). Подчинявайки се на теориите на А. Адлер и Е. Маслоу, към комплекса от ценности добавихме ценностите добросърдечен и скоромен, познавайки добре характерните особености на децата от предучилищна възраст.
Така е конкретизиран следния комплекс от ценности: учтив, честен, скромен, добросърдечен и умен. 

За постигане на достоверност на педагогическото изследване са разработени анкетни карти за учители, родители и анкета-интервю за децата.

Отношението на децата към приказките и дефинирането на ценностите са проучени чрез провеждане на анкета-интервю с всяко дете. 
Отразени са и мненията на техните родители – общо 134, които бяха архивирани в индивидуални анкетни карти. Важно е да се установи какво е отношението на учителите от подготвителни групи по изследвания проблем. Анкетирани са 50 учители от детски градини и училища във Великотърновска област: 13 учители от ЦДГ „Райна Княгиня“ – гр. Велико Търново; 10 учители от ЦДГ „Ивайло“ – гр. Велико Търново; 6 – от ЦДГ „Първи юни“ – гр. Велико Търново; 3 от ЦДГ „Слънчев дом“ – гр. Велико Търново; 3 от ЦДГ „Слънце“ – гр. Велико Търново; 3 от ЦДГ „Рада Войвода“ – гр. Велико Търново; двама от ЦДГ „Здравец“ – гр. Велико Търново; един от СОУ „Емилиян Станев“ – гр. Велико Търново; един от с. Първомайци; един от с. Беляковец; 6 от ЦДГ „Пламъче“- гр. Дебелец; един от ОУ „Петър Берон“ – гр. Дебелец.

Психолого-педагогическият експеримент е  осъществен в три етапа:
1. Констатиращ етап
Първият етап от научното изследване обхваща периода от 01. 09. 2013г. – 01. 09. 2014 г. Проведено е анкетно проучване с цел  установяване ролята на приказката в живота на съвременното дете за формиране на нравствени ценности. 
В него участват 136 деца на 5 – 7-годишна възраст от 2 детски градини и едно училище, както следва:

- две подготвителни групи с 6 – 7-годишни деца, посещаващи ЦДГ „Райна Княгиня“, гр. Велико Търново (ПГ „А“, от която се включиха 26 деца и ПГ „Б“, от която участваха 25 деца);

- една подготвителна група с 6 – 7-годишни деца, посещаващи ЦДГ „Пламъче“, гр. Дебелец, от която участие вземат 21 деца и една подготвителна група с 6 – 7-годишни деца от ОУ „Петър Берон“, гр. Дебелец, от която се проучва мнението на 14 деца;

- една подготвителна група с 5–6-годишни деца от III група – ЦДГ „Пламъче“, гр. Дебелец, от която са анкетирани 25 деца и една подготвителна група 5 – 6-годишни деца от III „Б“ група на ЦДГ „Райна Княгиня“, гр. Велико Търново, от която се изследва мнението на 25 деца.

Констатиращият психолого-педагогически експеримент е проведен, за да се установи в каква степен у децата са формирани конкретни добродетели и как се проявяват в поведението им. Чрез поставените задачи е констатирано:

- доколко и какви приказки познава, назовава и умее да разказва детето;

- разграничаване на нравствените понятия „добър“ и „лош“;

- познания за конкретни нравствени ценности: добросърдечен, скромен, учтив, умен и честен.
2. Формиращ  етап

Формиращият етап на изследването е проведен в периода 01. 09. 2014 г. – 01. 09. 2015 г. В него са включени 72 деца на 5 – 7-годишна възраст обособени в три групи – Е1, Е2 и Е3. Е1 представлява ПГ „А“, от която се включват 26 деца  на 6-7 години от ЦДГ „Райна Княгиня“ – гр. Велико Търново), Е2 беше ПГ „Б“, от която участват 25 деца на 6-7 години от ЦДГ „Райна Княгиня“ – гр. Велико Търново) и Е3 – III група, 21 деца на 5-6 – годишна възраст от ЦДГ „Пламъче“ – гр. Дебелец. 
За контролни групи са обособени следните: К1 – ПГ – 6 – 7-годишни деца към ЦДГ „Пламъче“, гр. Дебелец; К2 – 6 – 7-годишни деца от ОУ „Петър Берон“, гр. Дебелец; К3 – 5 – 6-годишни деца от III „Б“ група на ЦДГ „Райна Княгиня“, гр. Велико Търново.
Предложеният модел в експерименталната дейност е свързан с формиране на конкретни ценности при децата от експериментални групи. Проведена е обучителна система с модел от приказки, чрез които се овладяват определени добродетели. 
В настоящата разработка нивото на формиране на ценности при 5 – 7 - годишните се свързва със четенето и разказването на приказки от възрастните.

Целта е да се установи връзка между прилагането на модел от приказки в процеса на педагогическо взаимодействие и степента на формираните ценности. При провеждане на формиращия експеримент са поставени следните задачи:

1. Да се разработи модел от приказки за оптимално формиране на ценности в детските представи.

2. Под влияние на подбрани игрови технологии да се насърчат и проявят формираните ценности на личността – добросърдечен, честен, скромен, учтив и умен.

3. Да се разкрие специфичния характер на приказките за формиране на ценности при децата от предучилищна възраст. 

3. Контролен етап 

Контролният етап обхваща периода от 01. 09. 2015г. до 31. 05. 2016 г. След едногодишна работа с децата от експерименталните групи (Е1, Е2 и Е3) е проведен последният етап от анкетното проучване. Главната цел е да се установят и сравнят данните от анкетите преди и след проведеното  обучение на децата от експерименталните групи и отговорите на децата от контролните групи и да се сравнят резултатите.


Отговорите на децата отново са отразени в индивидуални анкетни карти.
2.  МЕТОДИКА НА ИЗСЛЕДВАНЕТО
Сложността на изследвания проблем – формиране на ценности при децата от предучилищна възраст, налага прилагането на методи за диагностика, чрез които могат да се съпоставят и сравнят фактите от педагогическата практика. Комплексът от методи, които са използвани за постигане целта на изследването дават възможност да се получат количествени и качествени данни и диагностична информация. За доказване на хипотезата и решаването на поставените задачи, са използвани следните методи:

2.1. Теоретично проучване на проблема
Във връзка с изследването е направен анализ на педагогическата, психологическата и методическа литература по изследвания проблем. Чрез нея се изясняват терминологично ценностите, ценностната система и ценностната ориентация на човека. Позовавайки се на проучванията и разработките на известни учени, сред които Дж. Дюи, М. Рокич, Е. Маслоу, Х. Хофстеде и др. беше изведен комплекс от ценности, които да бъдат формирани у 5 – 7-годишните деца.

Теоретичният анализ определи същността  на подбраните ценности в педагогическия процес и формирането им при децата от предучилищна възраст.

2.2. Анкета-интервю с децата
За постигане на поставената цел е проведена анкета-интервю, за да се установи отношението на съвременното детето към приказките и формирането на конкретни ценности (Приложение № 1). Въпросите, поставени на децата, имат за цел да проучат познанията им по проблема -  до колко и какви приказки познават, четат ли им често възрастните (учители, родители). Друга група въпроси изяснява  дали децата разбират нравствените ценности добър и лош и какво съдържание влагат те в тях. За да добием по-пълна представа за формираните ценности и децата са разработени въпроси, в които трябва да бъдат дефинирани конкретни понятия. Това ни дава възможност да проследим и разберем актуални въпроси, свързани с формираните ценности у съвременните деца.
2.3. Aнкетa с родители 
Друг надежден метод, чрез които се постига обхватност на изследвания проблем, е писмена анкета, която беше проведена родителите на деца от предучилищна възраст.
За да се извлече по-пълна информация относно формирането на ценности при децата от предучилищна възраст чрез приказки бяха разработени анкети и за родителите. Те дадоха възможност да бъде проследено отношението им към актуални въпроси, свързани с формирането на ценности при децата и да се разбере доколко възрастните подпомагат и насърчават любов и уважение към книгата (Приложение № 3).

2. 4. Анкета с учители
По-точна представа за ролята на приказките в живота на съвременното дете беше изведена от анкети с учители.

Целта на въпросите, включени в анкетите на учителите, е да се проучат познанията им по въпроса доколко и какви ценности са формирани у децата. Друга част от въпросите изясниха как и доколко чрез приказките се постига това в педагогическата им практика, какви литературни творби използват и ефективно ли е тяхното влияние върху децата. Установи се още водят ли те до по-добри резултати при формирането на ценности при децата (Приложение № 2).
2.5. Наблюдение на формираните ценности в игрови ситуации
Съществуват два вида наблюдения, с които се проверява как децата използват придобитите знания и умения: при игрови и при неигрови и реални ситуации. За целта на настоящето изследване използвахме първият вариант. Ангажирането на децата в конкретен проблем чрез преживяване в играта и с възможност за обратна връзка, позволява да покажат формирани у тях добродетели.
3. МОДЕЛ ЗА ФОРМИРАНЕ НА ЦЕННОСТИ ПРИ ДЕЦАТА ОТ ПРЕДУЧИЛИЩНА ВЪЗРАСТ
За постигане на целта и задачите на изследването е конструиран модел от приказки (битови, вълшебни и приказки за животни, които не са включени в годишните учебни разпределения за детската градина) за формиране на конкретни ценности при децата от предучилищна възраст: добросърдечен, умен, скромен, честен и учтив.
Обучението на децата включва комплекс от подбрани български приказки, които не са включени за изучаване в учебното съдържание. Те са избрани с цел формиране на конкретни добродетели у децата: добросърдечен, честен, учтив, скромен и умен (разумен). 

За реализиране на поставената цел, са подбрани приказки, подходящи за възрастта, които утвърждават определени добродетели. За формиране на нравствените ценности бяха подбрани следните приказки:

- „добросърдечен“: „Чудните камбани“, „Една кошничка усмивки“, „Наказаната лисица“, „Най-красивото“, „Есенна приказка“, „Коледното дърво на врабчетата“;

- „честен“: „Зайко и гуменото петленце“, „Катето и Шарко“, „Ежко Бежко и Баба Меца“, „Зеленушка“, „Лъжливото овчарче“;

- „учтив“: „Дядо и внуче“, „Три хубави думи“, „Здравейче“, „Защо казват „благодаря“, „Старите хора“; 

- „скромен“: „Богатство“, „Сънят на врабчето“, „Видяла да коват вола“, „Приказка за пуякът“, „Златното момиче“; 
- „умен“: „Човекът и лъвът“, „Скъпоценният плод“, „Най-хубавото“.

Приказките са представени два пъти седмично на децата от експерименталните групи. За по-голяма ефективност са използвани  следните методи: беседа, разговор, обяснение, презентации, театрализирани, сюжетно-ролеви и дидактични игри. 
4. МЕТОДИ ЗА ФОРМИРАНЕ НА ЦЕННОСТИ
В предучилищна възраст обикновено чрез методите се развива повече от едно качество или умение. Методите са начин на работа на учителя, с помощта на които се формират конкретни умения или качества у децата. Те са средство за въздействие, начин на взаимосвързана дейност на възпитателя и възпитаниците, средство за формиране на съзнание и поведение. Съществуват много и разнообразни методи. Тук ще представим само тези, които ще бъдат използвани, за да се осъществят целите и задачите на експерименталното проучване. 
В настоящия експеримент са включени:

- перцептивни методи (разкази, беседи, илюстрации);
- логически (синтез и анализ); 
- методи за стимулиране на интерес към ученето (познавателни игри, дискусии);
· Мултимедийно представяне на приказките (презентации)
За по-голяма ефективност при запознаването на децата с приказките, са използвани мултимедийни презентации. Мултимедийните презентации обединяват текст, визуални графики, снимки, изображения, звук. Те разчупват традиционния стил на преподаване. Мултимедийните презентации имат големи възможности. Способстват за развитието на мисленето, повишават интереса към учебния процес, въздействат върху по-голям брой сетива. Този нов метод беше възприет с огромен интерес от децата. Онагледяването на героите и техните постъпки помогнаха на децата по-лесно да разберат и сами да изведат поуката от всяка приказка. 
· Провеждане на игри
Театрализирани игри
Играта има съществено значение за развитието на детето. Като играе детето не само се забавлява, то се и учи. Когато приема определена роля, детето претворява своите впечатления от действителността в игрово поведение, както по посока на организиране на обстановката, така и по посока на взаимоотношенията от позицията на поетата роля. Възползвайки се от това, след запознаването на децата с приказките, е пристъпено към същността на изследването – формиране на ценности чрез театрализираните игри (Приложение 6).
1. Име на играта: „Три хубави думи“

2. Възрастова група: III и IV група
3. Цели на игровата ситуация:
- избиране на артисти и обосноваване на положителните страни в тяхното изпълнение на роля;
- реализиране на театрален спектакъл;
- обсъждане на постиженията при изпълнение на роля;
4. Очаквани резултати:
- знания: децата са запознати с приказката „Три хубави думи“.

- умения: с интерес пресъздават образа на героите и събитията    /действията/ в приказката.

- отношения: проявяват положително отношение към ролята си; преживяват емоционално удовлетворение от театралното представление.

5. Подготовка за игровата ситуация:

- на учителя: осигуряване на декор и реквизит за театрализираната игра.

- на децата: заучаване на репликите; формиране на емоционално отношение към постъпките на героите от приказката.       
1. Име на играта: „Наказаната лисица“
2. Възрастова група: III и IV група
3. Цели на игровата ситуация:

· избиране на артисти и обосноваване на положителните страни в тяхното изпълнение на роля;

· реализиране на театрален спектакъл;

· обсъждане на постиженията при изпълнение на роля;
4. Очаквани резултати:

- знания: децата са запознати с приказката „Наказаната лицица“.

- умения: с интерес пресъздават образа на героите и събитията    /действията/ в приказката.

- отношения: проявяват положително отношение към ролята си; преживяват емоционално удовлетворение от театралното представление.

5. Подготовка за игровата ситуация:

- на учителя: осигуряване на декор и реквизит за театрализираната игра.

- на децата: заучаване на репликите; формиране на емоционално отношение към постъпките на героите от приказката.  
  1. Име на играта: „Златното момиче“

2. Възрастова група: III и IV група
3. Цели на игровата ситуация:
- избиране на артисти и обосноваване на положителните страни в тяхното изпълнение на роля;
- реализиране на театрален спектакъл;
- обсъждане на постиженията при изпълнение на роля;
4. Очаквани резултати:
- знания: децата са запознати с приказката „Златното момиче“.

- умения: с интерес пресъздават образа на героите и събитията    /действията/ в приказката.

- отношения: проявяват положително отношение към ролята си; преживяват емоционално удовлетворение от театралното представление.

5. Подготовка за игровата ситуация:

- на учителя: осигуряване на декор и реквизит за театрализираната игра.

- на децата: заучаване на репликите; формиране на емоционално отношение към постъпките на героите от приказката.       
Творчески игри (сюжетно-ролеви игри)
Стремежът за пресъздаване живота на възрастните, детето започва да удовлетворява посредством игра, в която то възпроизвежда не само трудови навици, но и формиралите се житейски отношения, като често приема ролята на възрастен. Така вътрешно-психичните отношения, влечения и нагласи на детето за приобщаване към света на възрастните, стават основа за възникване на сюжетно-ролеви игри. Тези взаимоотношения формират чувство за колективност, социална култура и етика и повдигат самочувствието на детето, когато то успява да ги спазва. Освен това се формира чувство за социална активност и съпреживяване, готовност, отзивчивост и добродетелност. В условията на творческите игри се възпитават социални мотиви в поведението на децата, развива се оценката и самооценката, овладяват се нравствени еталони на поведение.
Затова за по-добро реализиране на поставената цел са използвани разнообразни творчески игри.
1. Име на играта: „Писатели“
2. Възрастова група: IV група

3. Цели на игровата ситуация: формиране на ценности чрез измисляне на свои приказки; 
4. Очаквани резултати:                                                                          

· знания: децата разказват свои приказки, които утвърждават новите ценности („Добрите приятели“ , „Скромните хора“, Умният юнак“, „Кучета – приятели“ и др.);

· умения: децата разиграват новите си приказки и сами разпределят ролите като показват, че разбират и правилно употребяват значенията на ценностите: добросърдечен, учтив, скромен, умен, честен;                                       -  отношения: децата изпитват удовлетворение от играта, с което затвърдяват предположенията, че игровите действията създават благоприятни условия за ценностна ориентация.

1. Име на играта: „Магьосници“

2. Възрастова група: III и IV група

3. Цели на игровата ситуация: формиране на ценности чрез изразяване  на собствен игров опит чрез партньорство; 

4. Очаквани резултати:                                                                          

· знания: „омагьосаният“ трябва да покаже, че магията действа чрез думите и действията си;

· умения: децата се превъплъщават в роля, приписвайки на другите участници ценностите: добросърдечен, учтив, скромен, умен, честен;                                       -  отношения: децата изпитват удовлетворение от играта; всички деца (някои с помощ от учителя) разказват приказки, които утвърждават определена добродетел.
5. Ход на играта:

Освен удоволствието и радостта, които предизвиква тази игра, децата показват, че могат да моделират поведението си според зададеното условие. Те се стремят да изпълнят указанията на магьосника почти без затруднения, а след приключване на играта продължават активно да комуникират по между си, утвърждавайки новите модели да поведение. Ролевото поведение и установените правила в играта помагат на децата да реализират определени добродетели, допринасяйки трайно за ценностната им ориентация и убеждения.

1. Име на играта: „Направи обратно и отгатни“
2. Възрастова група: III и IV група

3. Цели на игровата ситуация: Затвържаване на конкретни добродетели. 
4. Очаквани резултати: 

-
знания: децата познават ценностите и техните антоними;

-
умения: децата умеят да изразят ценностите: добросърдечен, учтив, скромен, умен, честен;                                      
 -  отношения: децата изпитват удовлетворение от играта; всички деца (някои с помощ от учителя) разиграват правилно определена добродетел.
5. Ход на играта:

Ценността „умен“ децата разиграват, решавайки правилно няколко задачи, четейки от книжка или изказвайки мъдра мисъл. Ценносттта „скромнен“ ги затруднява, но все пак има деца, които я представят, показвайки смиреност в определена ситуация. „Добросърдечният“ показва, че е  такъв, като обяснява, че помага на приятел в беда, че предлага своя играчка на друго дете и др. „Учтивият“ използва думите „моля, благодаря, извинявай, заповядай, ако обичаш“ и др., с което също показва, че правилно е разбрал условието на задачата. „Честният“ признава, че е взел играчка, която не е негова и я връща обратно. 
Изигравайки многократно тази игра, децата все повече разбират кое поведение е положително и кое – отрицателно и как трябва да се държат, за да поправят грешките, които допускат в общуването си с околните.
1. Име на играта: „Сещам се“

2. Възрастова група: III и IV група

3. Цели на игровата ситуация: Затвърдяване на формираните ценности.

4. Очаквани резултати: 
- знания: децата познават ценностите и могат да ги асоциират с конкретно поведение;

-
умения: децата умеят да асоциират ценностите: добросърдечен, учтив, скромен, умен, честен със съответното поведение;                                      

-  отношения: децата изпитват удовлетворение от играта; всички деца (някои с помощ от учителя) успяват да конкретизират  добродетелите, които са изброени в играта.
5. Ход на играта: 
Асоциациите за „добросърдечен“ са: да си много послушен; да не се сърдиш, да заспиш, когато каже госпожата; да се сдобриш с приятел; да не се караш с приятелите си; да помагаш на хората; да обичаш хората; да имаш добро сърце; да си мил и др. След повторение на играта няма дете, което да не може да даде пример, относно горепосочените ценности. Тази игра обогатява представите на децата за добродетелите, които трябва да притежава всеки един от нас като утвърди убежденията им за добронамерено и позитивно отношение към хората.
1. Име на играта: „Аз притежавам“
2. Възрастова група: III и IV група

3. Цели на игровата ситуация: затвърдяване значението на определени добродетели.

4. Очаквани резултати: 
- знания: децата познават значението на ценностите;

-
умения: децата умеят да обяснят кои ценности притежават и защо;                                      

-  отношения: децата изпитват удовлетворение от играта; успяват да се обосноват защо притежават конкретна добродетел.
5. Ход на играта: 
Децата се опитват да изреждат все повече нови примери, показвайки колко много добродетели притежават, а после пресъздават отговорите в действията си с връстниците.

Дидактични игри
Дидактичните игри по своята същност са едни от най-типичните игри с правила. Мотивът на дейността продължава да лежи в процеса, но тук процесът е опосредстван от решаването на интелектуалната задача. Същността на дидактичната игра се заключава в това, че децата решават умствени задачи поднесени в занимателна, игрова форма. Те не осъзнават, че решават познавателна задача, те си мислят, че играят. Сами намират решения, преодолявайки при това определени трудности. Чрез дидактичната игра децата не само усвояват определен обем от знания, но се затвърдяват и разширяват знанията на децата.
1. Име на играта: „Заглавия“

2. Вид на играта: дидактична игра

3. Възрастова група: III и IV група

4. Правила: Водещият (учителят) поставя задача на децата да предложат друго заглавие на съответната приказка, а децата проявят въображение като измислят подходящо заглавие.

5. Познавателно съдържание: децата познават добре новите приказки: „Катето и Шарко“, „Здравейче“, „Една кошничка усмивки“, „Наказаната лицица“ и др.
6. Игрови действия: всяко дете предлага заглавие на определена приказка.
1. Име на играта: „Лото“

2. Вид на играта: дидактична игра

3. Възрастова група: III и IV група

4. Правила: Водещият (учителят) е подредил карти с изобразени моменти от приказки, децата трябва да ги подредят.

5. Познавателно съдържание: децата познават добре новите приказки.
6. Игрови действия: всяко дете избира карта и я съотнася към определена приказка.

1. Име на играта: „Пъзел“

2. Вид на играта: дидактична игра

3. Възрастова група: III и IV група

4. Правила: Водещият (учителят) е разбъркал елементи от пъзела с приказката, а децата трябва да ги подредят.

5. Познавателно съдържание: децата познават добре новите приказки.
6. Игрови действия: децата избират елементи от пъзела и ги подреждат, за да го сглобят. С това се затвърдяват новите приказки, с което се обогатяват знанията и представите на децата.
1. Име на играта: „Пътечки“

2. Вид на играта: дидактична игра

3. Възрастова група: III и IV група

4. Правила: Водещият (учителят) е подготвил табло с разбъркани илюстрирани моменти от приказки.  Децата трябва да ги свържат с пътечки, така че да се получи цяла приказка. 

5. Познавателно съдържание: децата познават добре новите приказки.
6. Игрови действия: децата свързват с пътечка моментите от приказките.
· Изобразителна дейност 

Изобразителната дейност в проведеното експериментално проучване има за цел да онагледи представите на децата за героите и техните качества от подбрания модел. След провеждане на беседи относно съдържанието на конкретна приказка, действията и постъпките на героите, на децата е поставена задачата да нарисуват свой любим момент от нея и да се обосноват (Приложение 4).
· Математико-статистически методи и процедури, графична и таблична интерпретация на данни:
- средната аритметична стойност;

- изчисляване на статистически значими разлики (средни квадратни (стандартни) отклонения, коефициент на вариация);
· статистическо групиране на данните чрез:

* анализ на емпиричните данни за учебната година, през която се провежда изследването;

* таблично и графично представяне на количествени показатели;

* изчисляване на стойности и коефициенти;

* съпоставяне на данни от началото и в края на емпиричното диагностично изследване;

* изследване на качествата на формите на контрол (обективност и надеждност) и формиращите ги въпроси и задачи;
- t – критерий на Стюдънт;
- корелационния коефициент на Пирсън.

За да се установи каква е ефективността на експеримента, са изведени критерии и показатели за диагностика на формираните ценности при 5 – 7-годишните деца (Таблица 3).
5. Критерии и показатели на констатиращия експеримент
Критериите са подбрани и конкретизирани съобразно целта на изследването. Формулирани са така, че да се установи до колко у 5 – 7-годишните деца са формирани конкретни ценности като резултат от биологическите, социалните, познавателни, емоционални въздействия.  (Таблица 3).

Формирането на ценности за детето от предучилищна възраст се свързва с овладяване на устойчиви добродетели, които гарантират хармоничното развитие на детето. Това е проблем свързан с образованието и възпитанието, който намира реализация в бъдещите взаимодействия на детето с възрастни и връстници.
Таблица 3
Критерии и показатели за диагностика на формираните ценности при констатиращия етап
	Критерии
	Показатели
	Оценка

	1. Умение да разказва своя любима приказка
	а) умее цялостно да пресъздаде любима приказка с всички епизоди от нея 

б) частично пресъздава епизоди от своя любима приказка 

в) с помощ от учителя разказва любима приказка
	3
2
1

	2. Разбира съдържанието на приказката и извежда поуката от нея
	а) разбира съдържанието на приказката и самостоятелно извежда поуката от нея
б) разбира съдържанието на приказката, но с помощ от учителя извежда поуката от нея
в) разбира съдържанието на приказката, но не може да изведе поуката от нея
	3
2
1

	3. Разбира и назовава нравствените качества на героите
	а) разбира и назовава всички нравствени качества на героите

б) разбира и назовава основни нравствени качества на героите

в) разбира нравствените качества добър и лош
	2
1
0

	4. Разпознава основни ценности в поведението и постъпките на героите
	а) добросърдечен, честен, скромен, умен, учтив, добър, лош

б) добросърдечен, умен, честен, добър, лош

в) добър, лош
	3
2
1

	5. Прилага нравствените ценности в поведението и в общуването си с околните чрез театрализирани игри и др.
	а) използва нравствените ценности:  добросърдечен, честен, скромен, умен, учтив в поведението си и в игрите

б) използва някои нравствени ценности в поведението си и в игрите

в) използва нравствени ценности добър и лош в поведението си и в игрите
	3
2
1


Приложените критерии са насочени към установяване ролята на приказките в живота децата и формирането на добродетели чрез тях. Децата демонстрират отношението си  към приказките, чрез което показват, че са активни участници в разказването, а не пасивни наблюдатели. 

Първият критерий е свързан с умението да разказват любима  приказка. Чрез това придобиваме представа в каква степен при децата е развита речта и умението да преразказват.

Вторият критерий е свързан  с това дали децата разбират нравствените качества на героите. По този начин разбираме доколко децата разбират и владеят конкретни добродетели.

Третият критерий обобщава каква представа добива детето от приказката. От него може да се установи доколко децата разбират съдържанието и сами извеждат поуката  на приказката.

Четвъртият критерий дава яснота на това дали децата разграничават нравствените понятия добър и лош. Разграничаването и дефинирането на тези понятия дава основа за формиране на други нравствени добродетели.

С петия критерий се гарантира овладяването на ценностите чрез поведението и общуването с околните.

ГЛАВА ЧЕТВЪРТА: СРАВНИТЕЛЕН АНАЛИЗ НА РЕЗУЛТАТИТЕ ОТ ЕМПИРИЧНОТО ИЗСЛЕДВАНЕ

1. АНАЛИЗ НА РЕЗУЛТАТИТЕ, ПОЛУЧЕНИ ПРИ КОНСТАТИРАЩИЯ ЕТАП ОТ НАУЧНОТО ИЗСЛЕДВАНЕ
Формирането на личността е сложен и продължителен процес, изискващ натрупване на знания и умения. Усвояването на социален опит е съществено значим за развиване на ценностната система при детето.  Поради това е необходимо да се избере най-подходящото време, в което могат да започне това ценностно израстване.
Възрастта на 5 – 7-годишните е сензитивен период, в който силно въздействие върху формирането на добродетели оказват околната действителност, социалните, икономически и културни фактори. Създава се микросреда, в която ценностите се предават чрез възпитанието.
Проблемът за формиране на ценности кореспондира с различни аспекти на социалните и възпитателни отношения и свързаните с тях дейности и взаимодействия. На тази основа се проведе констатиращия експеримент.
При констатиращия етап на експерименталното изследване участват общо 136 деца. Той обхваща периода от 01. 09. 2013 г. до 01. 09. 2014 г. Целта е да се проучи мнението на децата, техните родители и учители по отношение на това какво място заемат приказките в живота на съвременното дете и добродетелите, които се формират чрез тях.

В първата част от анкетното проучване е изследвана възрастта на децата, обхващайки 5 – 7-годишните и броят на членовете в семействата им. Оказва се, че повечето деца живеят с майка си и баща си – 124, 11 деца живеят само с майка си, а едно дете живее с майка си, баба си и дядо си. 84 от децата имат брат или сестра, което означава, че семейството им се състои от 4 човека.
Водени от принципа, че семейната среда, в която живее детето е значима за формиране на ценности, първоначално са анализирани анкетите с родителите (Приложение 2). При предоставяне на въпросника е обяснено, че участието е напълно анонимно и доброволно.
В изследването се включват 134 родители. Проучени са възрастта, семейното положение, образованието и трудовия им стаж. 122-ма от родителите са семейни, а 12 от тях са разведени.
При анкетираните, видимо по-голям брой е този на майките, (102 повече в абсолютни стойности и 88,06 % относителен дял спрямо бащите). Това не е изненада, поради утвърденото за българските условия схващане, че за възпитанието на децата основно се грижат жените (Диаграма 1). Майките имат впечатление за по-голям брой ситуации отбелязани във въпросника. 
Диаграма 1

Възрастта на родителите се приема като косвен индикатор. Оказва значение по-скоро като показател за виждането и отношението, което имат различните поколения родители, относно изследвания проблем за формиране на ценности (Таблица 4):

Таблица 4
	Възраст
	Брой участници

	20-30 години
	42

	30-40-години
	78

	40-50 години
	13

	Над 50 години
	1


Установено е образованието родителите – 76 от тях са с висше образование, 57 са със средно образование, а един родител има завършено основно образование. От тях 114 души са работещи, а 20 са безработни. Ролята на образованието на родителите е важна до толкова, за да се изясни добре ли са запознати с изследвания проблем за формиране на ценности.  Заетостта на родителите показва дали те отделят достатъчно време за възпитанието на децата си.
Изследването включва и проучване на учителското мнение. В него участват 50 учители, всичките жени. Това е обичайно, имайки предвид факта, че педагозите в предучилищна възраст са предимно от женски пол.
Втората част на експерименталното проучване имаше за цел да се установи отношението на децата, родителите и учителите към приказките и тяхната роля за формиране на основни ценности при 5 – 7-годишните деца.   На въпроса дали обичат приказки  (въпрос № 1 от анкетата) 71 деца от ЕГ отговорят положително и само едно дете отвръща, че не обича приказки. То се конкретизира с това, че никога не са му чели приказки, затова не ги обича. При КГ всичките 64 деца дават положителен отговор. Тази информация ясно показва, че формирането на позитивно отношение към приказките започва от най-ранна възраст.
На същия въпрос 133 родители отговарят, че тяхното дете обича приказки и само един потвърждава, че детето му не харесва приказките. Обоснова отговора си с факта, че вкъщи никога не са му чели или разказвали приказки и затова няма интерес към книгите. Това показва, че възпитаването на добродетели започва в семейната среда още в ранна възраст.

Съществен въпрос за изследването е въпрос № 1 към учителите по отношение на това какво място заема приказката в организацията на живота на детето в детската градина. Всички анкетирани единодушно  отговарят, че тя заема важно, основно и значимо място, както в регламентираните, така и в нерегламентираните ситуации, и във всички режимни моменти. Те смятат, че приказката е много ценна за децата, защото ги развива интелектуално, обогатява техните знания и опит, разширява кръгозора им. Тя е средство, което се използва за постигане на  познавателна цел. Чрез нея по непринуден начин децата опознават света, формират се ценности у тях, които взаимстват от приказните герои. Тя развива изцяло ценностната система, формира много умения у децата и спомага за изграждането на личността. Приказката е наръчник по етика, естетика, език, обноски. Учителите смятат, че тя заема ръководна роля в живота на детето и без нея детството не би било приказно и вълшебно. Тя намира място в тържествата, развлеченията, празниците, игрите, упражненията и ситуациите по всички направления. Определено всички са на мнение, че приказката има положително въздействие в умствен, нравствен и естетически план при възпитанието на децата.

Чрез същият въпрос се изяснява мястото на приказката в живота на детето според родителите. Подобно на учителите, те единодушно споделят, че приказката:

- заема важна (основна) роля в живота на детето;

- тя е неразделна част от живота на децата;
- тя е необходима за детето;

- по непринуден начин възпитава ценности при децата; чрез нея се добиват  основни познания и истини за живота;

- без нея детството няма да бъде вълшебно и неповторимо;

- чрез нея се изгражда личността на детето;

- тя е източник на знания и модели на отношения;


Анализът показва, че възрастните вярват, че приказките са не само  забавни и интересни  за децата, но и са сигурен и ефикасен метод за формиране на личността и възпитаване на добродетели.

Съществен интерес за изследването представляват резултатите от Въпрос № 2  от проучването („Четат ли ти приказки вкъщи?“). 16 деца (22%) от ЕГ посочват отговор „да“, „понякога“ отговорят 28 (39%) от тях, с „рядко“ – 18 деца (25%) и с „не“ отговорят 10 деца (14%) (Диаграма 2). Децата от КГ дават следните отговори: „да“ казват 19 деца (30%), „понякога“ посочват 26 деца (41%), с „рядко“ отговарят 11 (17%) от тях и отрицателен отговор на въпроса дават 8 деца (13%). След обработването на данните е установено, че в семейството не се отделя достатъчно време за запознаване на децата с художествена литература. Тези резултати показват, че висок процент от децата са лишени от удоволствието да слушат приказки. А отношението на децата към книгата идва от семейството, от личния пример на родителите.

Диаграма 2

С въпрос № 3 се проучва дали на децата в детската градина им четат приказки. 30 деца (42%) от ЕГ споделят, че учителите им четат приказки, „понякога“ казват 23 деца (32%), с „рядко“ отговарят 12 деца (17%) и само 7 деца (10%) споделят, че в детската градина не им четат приказки (Диаграма 3). Децата от КГ дават подобни отговори, а именно: „да“ казват 27 деца (42%), „понякога“ отговорят 20 деца (31%), „рядко“ посочват 11 деца (17%) и с „не“ отговарят 6 деца (9%) (Диаграма 3). Тези отговори показват, че учителите отделят повече време за запознаване на децата с приказки от родителите. Това е така, защото те се съобразяват с програмните изисквания, в които е включено изучаването на литературни творби. И все пак е недостатъчно четенето на приказки да бъде разпределено веднъж или два пъти седмично, съобразено само с годишното разпределение по български език и художествена литература. 
Диаграма 3

На въпрос № 4 („Колко често четете  приказки на своето дете?“), 48 (36%) от родителите споделят, че четат всеки ден приказки на своето дете, 45 (34%) – два пъти седмично, 23 (17%) – един път седмично, 5 (4%) – два пъти месечно, 6 (4%) от родителите отговорят, че четат един път месечно и 7 (5%) от родителите признават, че не намират време за прочитане на литературни творби на своето дете. Един от запитаните родители дори казва, че не чете приказки вкъщи, защото според него детето му трябва да ги научава от госпожите в детската градина! Други родители със съжаление признават, че желаят да отделят повече време за четене на приказки, но са много заети. Тези резултати са притеснителни, тъй като живото, емоционалното четене възпитава любов към книгата, а днес то е изместено от новите технологии и от липсата на свободно време на родителите.

При анкетираните се наблюдава, че педагозите отделят повече време да запознаят децата приказките. Това е породено от факта, че годишните тематични разпределения налагат изучаването на някои класически приказки.  Докато от получените отговори ясно се вижда, че родителите не намират време да прочетат приказка на своето дете. 
При проучването е поставен въпроса по-какъв начин децата усвояват приказки. Той е отправен към родителите, от които 55 (41%) споделят, че четат на децата си приказки, 34 (25%) казват, че разказват на своето дете приказки, а 42 (31%) признават, че използват телевизора и компютъра, за да научи детето им нова приказка. Един родител отговаря, че детето му научава приказки от таблета и телефона; друг сподели, че води детето си на театър, а трети обясни, че неговото дете само чете приказки (Диаграма 4). Това ясно подчертава факта, че децата ни растат и учат най-вече от новите технологии. Тези резултати ни карат да се замислим дали следващото поколение деца ще имат вкъщи книжки с приказки или те напълно ще бъдат заместени от домашния компютър!

Диаграма 4

На въпрос № 2 от анкетата („Намирате ли за уместно да четете приказки на децата извън регламентираните ситуации?“), 100% процента от учителите изказват мнението си, че това е нужно, защото е полезно за децата. Те са убедени, че приказката има възпитателно въздействие върху децата. Тя обогатява техните знания за света, помага за овладяването на правила на поведение, мотивира формирането на ценности.
Следващият въпрос е еднакъв и за родители (въпрос № 5) и за учители (въпрос № 3 „Какви приказки четете на децата?). Битови приказки четат 5-ма от родителите, вълшебни – 9, за животни – 11 и всякакви – 111. Броят на отговорите е повече от броя на участниците, тъй като някои от тях са посочили повече от един отговор.

На този въпрос двама от учителите споделят, че предпочитат да четат битови приказки, а трима признават, че повече четат на децата вълшебни приказки. Четирима педагози подбират приказки за животни и 45 от запитаните учители споделят, че четат на децата приказки от всички жанрове. Броят на отговорите е повече от броят на участниците, тъй като някои учители са посочили повече от един отговор (Диаграма 5).

Диаграма 5

С получените отговори се изяснява жанровото разнообразие на приказки, които възрастните прочитат на децата си. От графичното представяне (Диаграма 5) се вижда, че висок процент представляват всякакви приказни творби. Това разнообразие от приказки спомага за обогатяване на детските представи, за развиване на въображението, за формиране на добродетели.
Критериите, по които родителите подбират приказки за децата (въпрос № 6 от анкетата), са следните:

- поучителни, образователни, да възпитават конкретни добродетели;

- избират кратки приказки; с опростен сюжет; богато илюстрирани;

- интересни и разбираеми за възрастта;

- популярни; класически;

- само български език!

- без насилие и жестокост; с щастлив край;

- в оригинал, а не осъвременени;

- различни приказки;

- по желание на детето; любими на детето;

- да допадат на родителя;

- според вида: вълшебни, за животни, приключенски;

- чете всякакви; не подбира.

Подобно на тях учителите посочват (въпрос № 4), че при избора си на приказки се ръководят от:

- възрастта на децата; да са достъпни;

- връзка с изучавания учебен материал;

- по желание на децата; любимите на децата;

- да са поучителни, забавни, интересни и увлекателни;

- с възпитателна цел; с ясно послание; с емоционално въздействие;

- без насилие и жестокост;

- класически; да не са много обемни (по-кратки).

С въпрос № 7 се установява имат ли децата любима приказка, според техните родители. 118  (95%) от тях отговарят, че децата им имат предпочитание към някои приказки и само 6 (5%) признават, че техните деца нямат любима приказка. Сред изброените приказки са: „Снежанка и седемте джуджета“, „Пепеляшка“, „Червената шапчица“, „Трите прасенца“, „Котаракът в чизми“ и др. Отговорите на родителите разкриват, че литературните творби, които подбират за децата си, са еднообразни. Освен добре познати класически приказки, те не отделят време да ги запознаят и с други творби, което е само в ущърб на децата.
Въпрос № 4 („На какво ни учат приказките?“) цели да установи как децата тълкуват приказките. Отговорите им са простички и се свеждат едва до един аргумент, рядко до два, но децата изказват единодушно мнение, че приказките определено ни учат на добро. Добавят още, че приказките ни учат:

- на много знания;

- да станем умни;

- да четем, да пишем, да разказваме;

- научават ни да говорим правилно;

- как да се държим; да не бъдем лоши; да не лъжем; да правим добро; да слушаме;

- на добро; на важни неща;

- как да разбираме повече;

- на поуки;

- да се забавляваме.

С въпрос № 5 от анкетната карта е установено колко и какви приказки познават децата. Обезпокояващ е фактът, че познанията на децата за познати приказки се свеждат до една-две, рядко изброяват три и повече приказки. Сред най-често споменаваните са: „Трите прасенца“, „Котаракът в чизми“, „Снежанка“, „Пепеляшка“, „Косе Босе“, „Червената шапчица“, „Седемте козлета“, „Тримата братя и златната ябълка“, „Дядо и ряпа“, „Медената питка“, „Под гъбката“, „Златното момиче“, „Сливи за смет“, „Който не работи не трябва да яде“. Малко от децата познаваха приказките: „Овчарят и кучето“, „Глупавият вълк“, „Котарак, петел и лисица“, „Лъжливото овчарче“, „Болен здрав носи“, „Златният пръстен“, „Чорбаджията и жътварят“, „Вълшебният казан“, „Храбрият оловен войник“. Други любимите приказки на децата са: „Пепеляшка“, „Снежанка“, „Червената шапчица“, „Който не работи, не трябва да яде“, „Седемте козлета“, „Трите прасенца“ , „Котаракът в чизми“ и др. 
Посочените отговори не ни изненадват. Вижда се, че децата познават само приказки, които са включени в годишното разпределение на детската градина, която посещават.

Информацията, която получаваме от посочените отговори ни навежда на мисълта за еднообразие при избора на приказки. Освен класическите приказки, децата не се запознават с нови интересни приказки. Придържайки се към еднотипността и еднообразието на литературния свят, децата губят интереса и любопитството си към приказките. Ако бъдат подбирани разнообразни приказки, това ще доведе до стимулиране на детското въображение и любопитство, а оттам и към мотивиране на детския интерес към книгата.
За да се изясни още по-подробно доколко децата са запознати с литературния свят, е отправен въпрос № 7 към тях („Можеш ли да преразкажеш на кратко своята любима приказка?“). Установява се, че 41 (57%) деца от ЕГ могат да разкажат най-харесваната от тях приказка, а 31 деца (43%) не могат накратко да пресъздадат любимата си творба. При децата от КГ отговорите показват, че 33 (52%) деца владеят езикови умения за разказване, но у 31 (48%) от тях такива не са формирани  (Диаграма 6).
Диаграма 6

От представените резултати става ясно, че на детето трябва да му се отделя повече време в заучаване и преразказване на приказки, защото това ще допринесе както за речевото му развитие, така и за психическото и емоционалното му равновесие.
Учителите са запитани дали децата осъзнават каква е поуката от приказката (въпрос № 6). На него 13 (26%) от тях отговорят, че децата напълно разбират поуката; 36 (72%) изказват мнение, че по-скоро я осъзнават; а един учител (2%) отрича децата сами да откриват поуката на приказката (Диаграма 7).

Диаграма 7

Тези данни показват, че децата не разбират и не умеят самостоятелно да изведат поуката от приказката. Това се дължи на недостатъчното време, което се отделя за четене на литературни творби.
На същия въпрос (№ 8 „Според Вас осъзнава ли детето Ви каква е поуката на приказката?“), 34 родители (25%) отговарят, че децата им напълно откриват поуката на всяка приказка. 82 (61%) изказват мнение, че по-скоро я разбират, 17 родители (13%) отбелязват, че техните деца по-скоро не могат да извлекат поука и един родител (1%) категорично заявява, че детето му не може само да си направи изводи от приказките, които му четат. Тези стойности още по красноречиво показват, че неумението на децата да извеждат поуката от приказките, се дължи на факта, че родителите не им четат и разказват редовно приказки.
Чрез въпрос № 8 („Какво означава за теб „да си добър“?) от анкетната карта, отправена към децата, се установява дали у тях са формирани представи за доброто. Аргументите им се свеждат до един или два, рядко изброяват по три и повече. Съдържанието, което някои деца влагат в понятието „добър“, се свежда до: 
· поведението: да слушам мама, тате, госпожата; да не ги ядосвам; да изпълнявам каквото каже госпожата – да заспивам; да не говоря на масата, когато се храня; да стоя на столчето; да не те наказват; да не ти правят забележки; да не правя бели; да не правя глупости;
· проявява се в отношението към другите деца: да не съм груб с другарчетата си – да не ги бия, да не хапя, да не щипя, да не ги удрям, да не ги ритам, да не ги блъскам, да не ги скубя; да не се карам с тях да не обиждаш другарчето си; 
· нравствена стойност: да правя добро; да помагам; да обичам хората; да съм мил с тях; да се грижа за тях; да се уважаваме; да съм възпитан. Като цяло детските представи за понятието „добър“ са бедни и ограничени. При повечето деца липсва нравствената оценка.
На въпрос № 9 „Какво означава „да си лош“?“ отговорите на децата също са доста бедни, свеждащи се отново до прояви в поведението – да не слушаш никого – мама, тате, госпожата; да правиш лоши неща; да правиш глупости; да правиш много бели; да те наказват; да ти правят забележки; да ти се карат; да се въртиш на столчето; да приказваш с децата; да не си подреждаш играчките; да чупиш играчките. За някои понятието „лош“ се изразява в неправилното отношение към другите деца: да биеш другарчетата си; да ги обиждаш; да им говориш лоши думи; да нямаш приятели; да не уважавам децата. Малцина изразяват мнение, че „да си лош“ означава да не си добър. Получените резултати потвърждават предположението, че у децата  не са формирани основни нравствени понятия.
На този въпрос (№ 7 „Според Вас формирани ли са у децата представи за добро и зло?“), 13 педагози (26%) са на мнение, че техните възпитаници напълно са овладели основните нравствени понятия „добър“ и „лош“, 36 (72%) от тях отговорят „по-скоро да“ и само един (1%) изразява мнението си, че при децата  от предучилищна възраст по-скоро не са изградени представи за добро и зло. 
Според 56 (42%) от запитаните родители  на въпрос № 9 („Според Вас формирани ли са у детето Ви представи за добро и зло?“) посочват, че при децата напълно са формирани представи за добро и зло. 77 (57%) от тях смятат, че по-скоро са формирани подобни представи и само един родител (1%) мисли, че у детето му все още няма изградени нравствени представи. 

За да разберем още по-добре доколко и какви ценности са формирани у деца, в анкетите са включени още въпроси, помагащи да се изясни проблема. Въпрос № 10 („Кои от посочените по-долу ценности считате, че трябва да се формират у детето Ви?“) е отправен към родителите. „Трудолюбието“ като добродетел, което трябва да се развива у децата, избират 97 родители; на „честността“ се спират 115 от тях, ценността „умен“ (разбирана като „разумен“ от родителите) – 96; да са „учтиви“ техните деца искат 91 от родителите; 38 избират „великодушен“ като добродетел, която трябва да бъде формирана в детския характер; нравствената ценност „добросърдечен“ е предпочетена от 96 родители; „скромен“ посочват 63; „чувствителността“ като ценност е избрана от 32 родители; да са „отзивчиви“ децата им желаят 62 родители и 66 от тях избират „смелостта“ да е черта от детския характер (Диаграма 8).
На този въпрос № 8 („Кои от посочените по-долу ценности считате, че трябва да се формират у децата?“) учителите отговарят, че у децата липсват и трябва да се формират конкретни ценности. 45 учители смятат, че трудолюбието е сред ценностите, които трябва да овладее съвременното дете; 48 са на мнение, че честността е основно качество, което трябва да притежават децата днес; 27 педагози считат трябва да се развива интелекта на децата, затова посочват „умен“; 36 отчитат учтивостта като важна част на възпитанието; 24 посочват великодушието; 44 от запитаните категорично избират добросърдечността; 28 – скромността; 15 се спират на чувствителността; 41 учители сметат, че при възпитанието на децата трябва да се отреди място на отзивчивостта и 36 определят смелостта като качество, което не трябва да отсъства в характера на съвременното дете (Диаграма 8).
Ценности, които трябва да бъдат формирани при децата от 

предучилищна възраст
Диаграма 8

При съпоставяне на данните от двете диаграми, се вижда, че възрастните (родители и учители) изброяват различни качества, които смятат, че трябва да бъдат формирани у съвременното дете. 

На въпрос № 9 („Кои от изброените ценности са формирани у децата?“) учителите отбелязват, че при децата вече са формирани конкретни ценности. 32-ма са на мнение, че трудолюбието е част от характера на децата; 26 смятат, че честността е сред качествата, които носят в себе си децата; 25 учители отчитат, че е формирана ценността „умен“; 25 педагози констатират, че учтивостта е сред добродетелите, присъстващи в поведението на децата; едва 8 от учителите отчитат, че великодушието е добре познато на децата; 26 са сигурни, че децата добре разбират и носят в себе си добросърдечността като ценност; едва 8 педагози отчитат скромността като характерна черта на съвременното дете; „чувствителността“ е добре позната на децата, според 29 от запитаните учители; други 26 смятат, че децата са също така и много отзивчиви и 10 учители споделят, че сред качествата на децата днес е смелостта. Броят на отговорите е повече от броя на участници, тъй като някои са посочили повече от един възможен отговор (Таблица 5).
На въпрос № 11 („Кои от изброените ценности са формирани у Вашето дете?“) 59 от родителите считат, че у децата им е формирана нравствената ценност „трудолюбив“; 70 родители са на мнение, че „честността“ е част от характера на децата им; 69 от родителите мислят, че техните деца могат да се нарекат „умни“; „учтивостта“ е добродетел, която според 49 от родителите, децата им притежават; „великодушието“ по мнение на 20 родители е формирано вече при децата; 64 възрастни смятат, че техните деца са „добросърдечни“; само 24 отчитат „скромността“ за присъщо качество на децата; 77 родители твърдят, че децата им са много „чувствителни“; 35 от тях са на мнение, че едно от вече формираните ценности при децата им е „отзивчивостта“ и само 16 посочват, че техните деца са „смели“ (Таблица 5). Броят на отговорите е повече от броят на участниците, тъй като са дали повече от един възможен отговор (Диаграма 9).

Ценности, които са формирани при децата от 

Диаграма 9

Ценности, които са формирани при децата от 

предучилищна възраст

Таблица 5
	Ценност
	Според учители
	Според родители

	трудолюбив
	32
	59

	честен
	26
	70

	умен
	25
	69

	учтив
	25
	49

	великодушен
	8
	20

	добросърдечен
	26
	64

	скромен
	9
	24

	чувствителен
	29
	77

	отзивчив
	26
	35

	смел
	10
	16


С друг въпрос от анкетното проучване № 12 („Биха ли могли чрез приказките да се формират тези ценности?“) се цели да се установи дали мнението на родителите относно ефикасността на приказките за формирането на ценности. 27 родители (20%) са на мнение, че приказките биха могли напълно да формират посочените добродетели; 94 (70%) отговарят с „по-скоро да“; 12 родители (9%) смятат, че приказките по-скоро не биха могли да формират ценности у децата и един родител (1%) категорично отрича влиянието на художествената творба за възпитаване на добродетели.  

За децата са разработени група въпроси за дефиниране на конкретни добродетели. С това се цели да се установи доколко познават и разбират някои ценности. Въпрос № 10 от анкетното проучване („Какво означава за теб „добросърдечен“?) показа какъв смисъл децата влагат в понятието „добросърдечен“. 

Общо 76 деца (56%) не могат да отговорят на този въпрос, повечето дори споделят, че никога не са чували тази дума. Останалите 60 деца (44%) определят понятието спрямо проявата на поведението като казаха, че това означава: да си много послушен; да не се сърдиш, да заспиш, когато каже госпожата. Според други „да си добросърдечен“ се проявява в отношението към околните: когато някое дете поиска играчка, да му я дадеш; да се сдобриш с приятел; да не се караш с приятелите си. Някои деца дефинират понятието с нравствена насоченост – да си добър с хората; да помагаш на хората; да обичаш хората; да имаш добро сърце; да си мил. 
От тези резултати 29 деца (40%) от ЕГ могат да дефинират понятието, а 43 (60 %) не могат. Децата от КГ дават следната информация: 31 деца (48%) могат да определят понятието, а 33 (52%) не могат (Диаграма 10). 
Диаграма 10

Отговорите на децата показват, че при повечето от тях липсват познания върху конкретната добродетел. Това отново се дължи на недостатъчно време, което отделят възрастните, за да формират ценности у децата.

На въпрос № 11 („Какво означава за теб „да си умен“?) част от децата отново се затрудняват. Общо 96 (71%) от запитаните деца успяват да дефинират зададената ценност и 40 деца (29%) не могат да дадат определение.

При децата от ЕГ се наблюдават следните отговори: 50 деца (69%)  разбират и определят ценността, а 22 (31%) не могат да я дефинират. При децата от КГ 49 деца (77%) определят понятието, без да се затруднят, но 15 деца (23%) не успяват да посочат отговор (Диаграма 11). 
Диаграма 11

С въпрос № 12 („Какво означава за теб „да си скромен“?) се установява дали и как децата разбират тази добродетел. Общо 107 деца (79%) обясняват, че никога не са чували тази ценност! Другите 29 (21%) от тях успяват да дадат свое тълкувание. 

Съпоставени са отговорите на децата от ЕГ и КГ. Разпределението показва, че 16 деца (22%) от ЕГ могат да определят ценността скромен и 56 (78%) от тях не разбират това понятие. При децата от КГ се установява, че едва 13 деца (20%) дават отговор на въпроса, а 51 деца (80%) не успяват (Диаграма 12).
Диаграма 12

За децата скромен означава спазване на нормите на поведение: да седиш кротко и да слушаш, да си играеш тихо. Само няколко се досещат, че „скромен“ се изразява в това да си добър, да си смирен, да не се държиш лошо, да не се хвалиш.

Отчита се, че скромността е сред качествата, които децата не познават. Това е така, защото възрастните (родители, учители) не са счели за необходимо да формират представи за тази ценност у тях.


Към децата е отправен въпрос № 13 („Какво означава „да си честен“?“). И на него децата се затрудняват – 78 от тях не посочват отговор, а останалите 58 правилно се ориентират, че това означава: да казваш винаги истината; да не лъжеш; да си признаваш; да не мамиш в игрите; да правиш каквото си обещал. Отговорите на децата от ЕГ показват, че 30 деца успяват да дадат обобщено тълкувания на понятието и 42 не успяват. При децата от КГ резултатите са следните: 28 деца разбират и обясняват тази ценност, а останалите 34 не могат да я определят (Диаграма 13). Проучването показва, че честността е позната само на част от децата.  
Диаграма  13

С последният от тази група въпроси № 14 се изяснява ценността „учтив“. Общо 100 (74%) от запитаните деца не могат да разтълкуват понятието. Другите 36 (26%) деца казват, че това се свежда до отношението към околните: да си добър към възрастните; да се грижиш за по-възрастните; да споделяш играчките си. За някои „учтивостта“ е нравствена добродетел, която трябва да притежаваш: да не обиждаш; да си мил; да си любезен; да уважаваш хората; да се съобразяваш с другите; да поздравяваш хората. Отговорите на децата от ЕГ показват, че едва 16 деца (22%) правилно тълкуват ценността „учтив“ и 56 (78%) от тях не могат да я определят. При децата от КГ е установено, че 22 деца (34%) конкретизират понятието, а 42 деца (66%) не го разбират  (Диаграма 14).

Диаграма 14

От получените отговори на децата се установява, че учтивостта не е дума, която присъства в речника им, а оттам – не е част и от поведението на съвременното дете.

И въпреки, че у голям процент от деца не са формирани конкретни нравствени представи, несъмнено приказката оказва огромно въздействие върху децата. Това се констатираа от следващата група въпроси, включени в експерименталното проучване. На въпрос № 13 („Какво въздействие има приказката над детето?“) според 98 родители (74%) нейното влияние е положително и по-скоро положително са сметнали 35 родители (26%). Тази информация дава основание да считаме, че художествената творба безспорно оказва благоприятно въздействие върху децата за формиране и развиване на добродетели у тях.

При отговорите на въпрос № 14 („Необходимо ли е според вас да се четат приказки на децата? Защо?“) родителите единодушно отчитат, че е необходимо да се четат приказки на децата. Обосновават се с това, че художествената творба развива мисленето и паметта, въображението и положителното мислене още в детска възраст. Родителите смятат, че тя развива още общата култура на детето и обогатява речника му. Според тях приказките са много поучителни – помагат на децата да разберат кое е добро и кое лошо, научават определени норми на общуване и се запознават с добродетелите на героите, които пренасят в своето поведение. Освен това чрез четенето се развива любов към книгата. Тя помага за сближаването на малкия човек с родителя.

Чрез следващия въпрос № 15 („По какъв начин Вие възпитавате интерес към книгата и към четенето на книги?“) се отчита по какъв начин родителите възпитават интерес  към книгата и към четенето на книги. Някои родители отговарят, че често купуват на децата си нови и интересни книжки, богато илюстрирани, със забавен сюжет. Други споделят, че поощряват детето си като за награда му прочитат приказка. Има и такива, които казаха, че заедно с детето си измислят герои от коя приказка са и си представят какво се случва, като по този начин развиват въображението и речевата активност.

В края на изследването (въпрос № 15 „На кой приказен герой искаш да приличаш? Защо?“)  децата посочват любимия си приказен герой  и се обосновават защо искат да приличат на него. Част от децата казват, че харесват определен герой, заради конкретно качество, което притежава той. Сред най-често срещаните отговори са: на прасенцето с тухлената къщичка, защото е умно; на жътваря, защото е работлив; на Златното момиче, защото е добро; на Оловния войник, защото е храбър.

Част от децата отговарят, че харесват героите, заради външни отличителни белези: малкото козле (от „Седемте козлета“), защото е малко; Рапунцел, защото има дълга коса; Пепеляшка, защото има красива рокля; Снежанка, защото е красива.

Има и други интересни отговори: дядото (от „Дядо и ряпа“), защото вади ряпа; бабата (от „Житената питка“), защото може да меси питка;  принц, защото искам да се оженя и др.
Разнообразните отговори на децата показват, че те не харесват героите само заради ценностите, които притежават, но за тях са по-важни външния вид и възможностите, които им предлага сюжетът на приказката.


На последния въпрос (№ 16 „Обичаш ли театрализираните игри? Кои са любимите ти роли?“) от анкетата, всичките 136 деца (100 %) споделят, че обичат да участват в театрализирани игри, в които да пресъздават ролите на любимите си герои. Това е естествено, изхождайки от факта, че децата изпитват силна потребност от игрите.

Отговорите на 6 – 7-годишните деца са малко по-конкретизирани и по-обогатени от тези на 5 – 6-годишните. При по-малките аргументацията често се свежда до един пример. Но и едните и другите имат особени затруднения при дефинирането на конкретни ценности.

Аргументацията при обяснение на съдържанието на понятието добър е сведена до един аргумент, рядко до два и повече.

Въз основа на посочените емпирични резултати са направени следните изводи:

1. Детските представи за добро и зло са бедни, ограничени по действие в кръга на връстниците и близките възрастни – родители, учители. Детските представи за доброто се свързват с това да си послушен – да слушаш мама, татко, учителите; да не се биеш; да не правиш пакости; да не дразниш децата; да правиш добри неща. Количественият анализ на детските представи за доброто сочи нисък процент на децата даващи обобщено тълкуване на понятието. Аргументацията при обяснение на съдържанието на понятието добър е сведена до един аргумент.
2. Децата натрапчиво асоциират добротата с послушанието, откъдето прозира стилът на взаимоотношенията между възрастните и децата, потискащ детската активност.

3. Присъствието на боя в детските представи предполага наличието на агресивност в детските отношения.

4. Децата разбират съдържанието на нравственото понятие „добър“, но не познават нравствените качества, които трябва да притежава човекът, за да бъде добър.
5. Децата свързват постъпките на героите само с нравствените качества „добър“ и „лош“, без да могат да конкретизират и други техни добродетели.

6. Познанията  на децата за детската литература са ограничени, свеждайки се само до познаване на класически приказки, включени в програмните системи за детските градина.
7. В семейството не се отделя време на децата за прочитане на приказки и още повече за тълкуване качествата на героите.
След провеждане на констатиращия експеримент е установено, че при 5 – 7-годишните деца не са формирани конкретни нравствени ценности. Количественият анализ на детските представи за конкретните добродетели сочи нисък процент на децата, даващи обобщено тълкуване на понятията.
Това показва, че днес децата растат и се развиват с ограничена ценностна система.  А формирането на такава особено много зависи от възрастните – родители, учители. Съвременното дете принадлежи към един нов високо технологичен свят. И този свят може да му предложи модерни и интересни неща. Но за да се развие като един стойностен човек, то трябва да изгради първо своята ценностна система, своето разбиране за живота, своята чувствителност, да формира своите възгледи и оценки.
2. АНАЛИЗ НА РЕЗУЛТАТИТЕ, ПОЛУЧЕНИ ПРИ КОНТРОЛНИЯ ЕТАП („ИЗХОД“) ОТ НАУЧНОТО ИЗСЛЕДВАНЕ
Направеният анализ при констатиращия етап („Вход“) налага следващ – контролен етап („Изход“), чрез който да се установи формирани ли са ценностите след приключване на настоящия експеримент.

В педагогическите изследвания няма конкретни изисквания относно големината на извадката, с която се работи. Най-общо се приема, че не бива да се включват по-малко от 10-15 изследвани лица, тъй като прекалено малкият брой поставя под съмнение достоверността на получените резултати. От статистическа гледна точка, за изследване на един твърде малко разсейващ се белег е достатъчна относително малка извадка. При белези, които се разсейват много е необходимо да бъде изследвана по-голяма група. От друга страна, за да бъдат обяснени значителни разлики между две групи са достатъчни малки извадки и обратно – ако получените числови резултати са с малки различия, толкова по-големи трябва да бъдат извадките.

В педагогическите изследвания често броят на изследваните лица е между 30 и 100, но тези извадки не се препоръчват, защото не отговарят на изискването за икономичност. При прекалено голям брой на изследваните лица е възможно да намалее стриктността при провеждането на експеримента и събирането на данните.

С оглед на възможностите, с които разполагаме за събиране, обработка и анализ на данни, са изследвани 136 деца.

Обхванати са пет групи, подбрани от детски градини във Велико Търново и една предучилищна група от училище в град Дебелец. Поставянето на децата при равни условия в експеримента налага да се изберат две експериментални групи във град Велико Търново и една в град Дебелец. По този начин се избягва опасността да бъдат подбрани конкретни деца, чиито резултати могат да повлияят и да изкривят крайния резултат и това да доведе до неоснователни изводи.
В продължение на една година е проведено обучение на децата от експерименталните групи с модел за запознаване с приказки, които не са включени в учебното съдържание. То се изразява в четене, разказване и анализиране на нови приказки, възпитаващи конкретни нравствени ценности. 
След приключване на експеримента са сравнени и анализирани данните от констатиращия и контролния етап.

Въпрос № 1 от експерименталното проучване установява дали децата обичат приказки. Анализът на отговорите показва 100% положителни отговори, т.е. всичките 72 деца от ЕГ и всичките 64 деца от КГ обичат да слушат приказки. След сравняване на отговорите, получени при констатиращия етап („Вход“) и сега, не се установява промяна и при двете групи деца. Това е така, знаейки че приказката е потребност на децата от предучилищна възраст, носейки им удовлетворение и радост. 
Въпрос № 2  от проучването („Четат ли ти приказки вкъщи?“) не показва изменение в отговорите на децата преди и след провеждането на експеримента. На този въпрос 17 деца от ЕГ потвърждават, че родителите им четат приказки, 26 деца споделят, че това се случва понякога, „рядко“ отговарят 20 деца и с „не“ – 9 деца. На същия въпрос 20 деца от КГ дават положителен отговор, 24 отговарят „понякога“, „рядко“ посочват 10 деца, а други 10 споделят, че вкъщи не им четат приказки (Диаграма 15).
Диаграма 15

С въпрос № 3 се проучва дали на децата в детската градина се четат приказки. Установява се значително изменение в отговорите на децата от ЕГ с отговорите им преди провеждането на експеримента. 59 деца (82%) отговарят, че учителите им четат приказки, 9 (13%) казват „понякога“, „рядко“ отговарят 4 деца (6%) и нито едно не отрича, че педагогът всеки ден отделя време за прочитане на приказка. При децата от КГ не се наблюдава съществена промяна при отговорите им, получени при „вход“ и „изход“. 29 деца (47%) дават положителен отговор на въпроса, 16 деца (26%) казват, че учителите понякога прочитат приказка, „рядко“ – 9 деца (15%) и отрицателно отговарят 8 деца (13%) (Диаграма 16). Това се дължи на работата с децата от ЕГ по време на формиращия етап, при който системно им се четат приказки от разработения модел. Докато на децата от КГ се четат само тези приказки, които са застъпени в годишния комплексен план.
Диаграма 16

[image: image30.png]ExcnepaMeHTalIHa rpyna

0%
0% %%

®=ja
H MoHAKora
W paako

HHe




     
[image: image31.png]14%

KonTpoana rpyma

13%
®=ja
M noHAKora
W paako

HHe





 Въпрос № 4 („На какво ни учат приказките?“) има за цел да установи какъв смисъл влагат децата в извеждане на поуката от приказките. За разлика от входния етап на експеримента, сега отговорите на децата от експерименталните групи са богати, с повече от два аргумента, определящи ролята на приказката като:

 - на много знания;

- да станем умни;

- да четем, да пишем, да разказваме;

- научават ни да говорим правилно;

- как да се държим; да не бъдем лоши; да не лъжем; да правим добро; да слушаме;

- на добро; на важни неща;

- как да разбираме повече;

- на поуки;

- да се забавляваме и др. 


Децата от  КГ единодушно споделят, че приказките ни учат на добро, но техните отговори са бедни, ограничаващи се до един или два аргумента.

Въпрос № 5 от анкетната карта установява колко и какви приказки познават децата след проведената обучителна работа. Децата от EГ посочват голямо разнообразие от приказки, включващи и новите литературни творби. При отговорите на децата от КГ не се отчита разлика с отговори им преди една година.


Интересни са резултатите, получени при отговорите и на въпрос № 6 („Имаш ли любима приказка? Коя?“). Децата от КГ посочват същите приказки от преди една година, а именно тези, които са поместени в учебното разпределение по Български език и литература. Докато отговорите на децата от ЕГ са значително по-разнообразни от дадените в началото на експеримента. Освен че изброяват изучените приказки по учебното съдържание, почти всички посочват и приказки от разработения модел за реализиране на целта, а именно: „Катето и Шарко“, „Една кошничка усмивки“, „Здравейче“, „Коледното дърво на врабчетата“ и др. Това показа, че новите приказки обогатяват познанията на децата.
Чрез въпрос № 7 от експерименталното проучване („Можеш ли да преразкажеш на кратко своята любима приказка?“) се установява, че 69 деца (96%) от EГ умеят самостоятелно да разкажат своя любима приказка и само 3 деца (4%) не успяват. Докато при децата от КГ се наблюдават затруднения при самостоятелното разказване. 36 деца (56%) се справят със самостоятелното разказване на любима литературна творба, но 28 (44%) не могат да разказват (Диаграма 17). 
Диаграма 17

Анализът на резултатите показва, че системната и целенасочената възпитателна работа с децата оказва положителен ефект, както в нравственото, така и в речевото развитие на детето. Чрез художествената литература се формират черти на характера, които се превръщат в трайни личностни качества.
На въпрос № 8 („Какво означава за теб „да си добър“?) се наблюдава сигурност и яснота в отговорите на децата от ЕГ. Те много точно обясняват, че добротата се свежда до това да правиш добрини, да си мил и внимателен с хората, т. е. правилно я асоциират като нравствена ценност. При децата от КГ не се наблюдава промяна в получените отговори. Те отново свеждат ценността до разбиране за послушание и поведение, и само няколко деца успяват да дадат нравствена оценка за нея.

На въпрос № 9 „Какво означава „да си лош“?“ децата от ЕГ не се затрудняват. Те обясняват, че това означава да нямаш добро сърце, да се държиш лошо с хората, да не постъпваш правилно и т.н., което показва правилна ориентация в ценностната им система. Децата от КГ посочват подобни отговори от началото на експеримента, ориентиращи се към лоша дисциплина и неспазване на правила. Това затвърждава убеждението, че когато с децата се работи целенасочено и системно, се постигат дълготрайни резултати.
Въпрос № 10 от анкетното проучване („Какво означава за теб „добросърдечен“?“) установява значителна промяна в отговорите на децата от ЕГ. 66 деца (92%) тълкуват на понятието и само 6 (8%) не успяват да го определят. При децата от КГ, 34 деца (53%) дефинират ценността „добросърдечен“, но другите 30 деца (47%) не успяват да отговорят на въпроса.

При съпоставяне на резултатите на децата от двете групи, ясно се вижда, че  при отговорите на децата от ЕГ се наблюдава развитие, дължащо се на обучителната работа с изучаваните приказки (Диаграма 18). 
Диаграма 18

На въпрос № 11 („Какво означава за теб „да си умен“?) отново се констатира значителна промяна в получените резултати (Диаграма 19). При децата от ЕГ ясно се вижда, че почти всички участници разбират и дефинират ценността, отново дължащо се на продължителните срещи с художествената литература. При КГ няма значителна промяна от първоначалните им отговори, получени при констатиращия етап.
Диаграма 19

С въпрос № 12 („Какво означава за теб „да си скромен“?) се наблюдава промяна в отговорите на децата от ЕГ (Диаграма 20). При констатиращия етап тази ценност затруднява голяма част от запитаните. При контролния етап от отговорите на децата от ЕГ се отчита висок процент на овладяване на добродетелта „скромен“, докато при КГ не се констатира промяна.
Диаграма 20

Въпрос № 13 („Какво означава за теб „да си честен“) също се установява развитие при децата от ЕГ. При тях 64 деца показват, че разбират и правилно употребяват понятието и едва 8 все още не го разбират (Диаграма 21). 
Диаграма 21

С последният от тази група въпроси № 14 се изяснява какъв напредък имат децата при усвояване на ценността „учтив“. 58 деца от ЕГ дават определение за тази добродетел и само 14 не успяват. Докато при децата от КГ се наблюдава, че само 24 деца посочват правилен отговор на въпроса, а 40 от тях не могат да я определят (Диаграма 22). 
Диаграма 22

Интерес предизвикват и отговорите от въпрос № 15 „На кой приказен герой искаш да приличаш? Защо?“. Децата от ЕГ посочват не само герои от някои класически приказки, но също и такива от новите приказки, включени в модела на експеримента. Това показва обогатяване на познанията на децата за литературния свят. Част от изброените отговори са: „на Шарко, защото е честен“, „на Здравейче, защото е учтиво и мило“, „на малкия брат, защото е умен“ и др. При отговорите на децата от КГ не се констатира промяна.

На последният въпрос от проучването „Обичаш ли театрализираните игри? Кои са любимите ти роли?“, 100 % от децата от двете групи споделят, че обичат игрите. Промяна обаче има при отговорите на децата от ЕГ, тъй като пресъздаваните герои са именно от приказките, които използвахме при експеримента. Сред любимите им роли са: трите сестрички, Катето, Шарко, малкия брат, Зайко, човекът и др. Децата от КГ дават същите отговори като при констатиращия етап на изследването.

Основен компонент на всяко научно-методическо изследване е откриване на закономерностите, на които се подчиняват реалните процеси. Това се осъществява чрез обвързан с целта и изследователските задачи педагогически експеримент, чиито резултати са измерими чрез качествени и количествени критерии. Задълбоченият анализ на получените емпирични данни относно възпитаването на ценности чрез приказките изисква поетапно прилагане на подходящи статистически показатели, чрез които се валидира приложеният научно-педагогически модел на изследване.

В съответствие с това, данните от проведеното изследване са представени във вид на числови показатели, измерващи формираните ценности при експерименталните групи. В експеримента са включени всички деца от експерименталните и контролните групи, като за целите на статистическата обработка данните от трите експериментални и трите контролни групи са събрани съответно в две отделни статистически извадки, които именуваме експериментална (Е) и контролна (К). Първичните данни от констатиращия и контролния етап, получени от двете групи – експериментална (Е) и контролна (К) са представени в Таблица № 6.
Най-достоверният начин за сравняване на данните от двата етапа, за двете групи е чрез средната аритметична стойност ([image: image45.png]


) на съответната статистическа редица. Тя е предпочитан показател в повечето педагогически изследвания. „Причините за това са, че е еднозначна и лесна за изчисляване и при достатъчно голяма извадка дава сигурни величини за оценка на параметрите на генералната съвкупност“ (Клаус, Ебнер, 1971, с. 68). Тя представлява алгебрична функция от големината на всяка отделно измерена величина. Математическият й израз е следният:

където X1 + X2 + X3 +… + Xn е сумата от резултатите, получени при изследването на дадения признак, а N е броят на децата в групата. За всеки показател средната аритметична стойност се изчислява по отделно. Броят на децата е съответно 72 включени в експерименталните и 64 в контролните групи. 

След обработване на данните, за показателите, свързани с формираните ценности са получени следните резултати (Таблица 6):
Таблица 6
 Средни аритметични стойности на резултатите, показани от децата по критериите за формираните ценности при 5-7 – годишните деца
	
	ВХОД
	ИЗХОД

	
	Контролна група
	Експериментална група
	Контролна група
	Експериментална група

	Формирани ценности
	2.48
	2.18
	4.07
	2.61


От представените в таблицата данни ясно се вижда, че в началото на учебната година (условно наречено „Вход“) резултатите на контролната и експерименталната група са много близки и съизмерими. Различията в средните аритметични стойности между Е и К групите са 12,09 %, където контролната група показва малко по-високи стойности.  
В противовес на това, в края на годината експерименталната група показва значително по-високи резултати. Различията са в интервала от 35,87 %, което е много съществено. Сумарното повишение е 47,96 %.
Представените данни в горната таблица говорят за ефективността на използваните методи и в значителна степен обосновават валидността на проведения педагогически експеримент. Научната прецизност изисква обаче, да не гледаме на получените стойности безкритично. При интерпретацията и обобщаването на резултатите трябва да съблюдаваме надеждността на получената информация. Не само крайните резултати, но и самите методи и подходи за работа и оценка трябва да са съобразени с основни характеристики като обективност, надеждност и валидност.
Обективността показва степента на независимост на провеждания експеримент и получените резултати от неговия автор. Един метод може да бъде определен като обективен, ако изследваният белег се установява еднозначно, т.е. ако резултатите са независими от личността на този, който прави оценката. Обективност означава личността на диагностициращия да не влияе на резултата.
Обективността на методите за изследване и оценка може да се повиши, като се формулират еднозначни (т.е. взаимно изключващи се) критерии за оценка, които да се разгледат от повече експерти, но независимо един от друг. В педагогиката се диференцират обективност при разработването на експеримента (наблюдението, теста, анкетата), при неговото провеждане и при анализа и оценката. В нашия случай на първия етап обективността е гарантирана от внимателен подбор на критериите за оценка и на броя и формата на задачите, съобразени с психо-физиологичните особености на 5 – 7-годишните деца. Обективността при оценяването е гарантирана от това, че еднаквите постижения водят до еднакви оценки.
Надеждността на даден диагностичен метод изисква той да обхваща точно определен белег на личността и при повторно приложение на метода да се достига до идентичен резултат. Ако за една и съща извадка използваме повторно един метод и определим степента на съгласуваност на резултатите, това ще ни предостави мярка за надеждността на данните, получени при прилагането на този метод. Характерна особеност в педагогиката е, че някои методи не могат да се приложат при едно и също лице два пъти. В такива случаи трябва да се използват други техники за измерване на надеждността.

Затова надеждността установяваме като използваме средните аритметични величини на ЕГ и ЕК използваме  t-критерия на Стюдънт:

където [image: image53.png]

 са средните аритметични величини, които сравняваме;

 – средните квадратични отклонения на двете сравнявани групи;

   – броят на лицата, участвали в експеримента (72, 64).

Средното квадратично отклонение се изчислява по формулата:

където K  е стандартен коефициент, който се отчита по таблица, като се има предвид броят на изследваните деца.


Сравняването се извършва между всяка двойка ЕГ и КГ: ЕГ1 – КГ1; ЕГ2 – КГ2; ЕГ3 – КГ3 на входното и изходното ниво.


Използваме този начин за съпоставяне, за да спазим изискването групите да са поставени при близки условия, което ги прави съпоставими.


Според данните от вариационните редове:

Тези данни доказват ефективността на проведената обучителна работа с децата от ЕГ и използваните методи. В значителна степен обосновават валидността на проведения педагогически експеримент.
Интерес представлява дали съществува корелация между успеха на децата от експерименталните и контролните групи. Проверяваме дали децата, които се справят най-добре по отношение на усвояване на ценностите, показват и най-високи резултати относно тяхното проявление в общуването с връстниците.  Тъй като и двете резултативни променливи са отчетени количествено, за установяване на евентуална взаимовръзка е удачно използването на корелационния коефициент на Пирсън. На статистически анализ са подложени резултатите на трите експериментални групи в края на годината, но обединени в една обща извадка. Коефициентът на Пирсън се изчислява по формулата

където xi и yi са стойностите на променливите x и y, а [image: image72.png]


 и [image: image74.png]


 средноаритметичните стойности на двете величини т.е. на резултата по усвояване на ценностите и резултата от тяхното прилагане по време на игра и общуване. Стойността на коефициента се получава в диапазона от - 1 до + 1. Положителна корелация показва правопропорционална зависимост между двете променливи т.е. с увеличаване на първата, ще нараства и втората. Отрицателна стойност на коефициента доказва обратнопропорционална зависимост. Колкото абсолютната стойност на коефициента е по-близо до единица, толкова силата на взаимовръзката е по-голяма. Стойност нула означава липса на корелация.

След като е намерена стойността на коефициента, е необходимо по статистически таблици да се определят критичните стойности, за да се  установи статистическата значимост на получения резултат. Това става според степените на свобода, които се получават по формулата

k = n - 2
където n е броят на лицата в извадката. 

Получената стойност на коефициента на корелация е rxy = 0,51. Степените на свобода са 70 (=72-2). При такива степени на свобода критичната стойност при равнище на значимост 0,05 е rкр = 0,22, а при равнище 0,01 тя е rкр = 0,28. Тъй като полученият резултат е положителен и по-голям от критичните стойности, това означава, че той е статистически значим. От получената за корелационния коефициент стойност можем да заключим, че съществува значителна правопропорционална зависимост между двете променливи величини. Резултатите по двете групи критерии се корелират в много голяма степен. 

Тази взаимовръзка ни дава основание да смятаме, че подбрания модел от приказки е ефективно средство за формиране на ценности при децата в предучилищна възраст. Чрез приказките децата придобиват нови знания и умения, формират своите личностни качества, които постепенно се утвърждават и започват да детерминират неговото социално поведение. Приказките успяват да развиват такива качества като добросърдечен, честен, скромен, учтив, умен. 
ЗАКЛЮЧЕНИЕ
В съвременното общество традиционните норми са дезинтегрирани, а традиционните ценности се отричат. Настъпва нормативен плурализъм, непреодолимо нараства присъствието на индивидуализма и прагматизма. 

Днес масовата  култура и медиите създават свят, който налага  нелегитимни модели на личностен просперитет. Там, където „добра“ е „лошата“ новина, прилагането на положителни образци на поведение изглежда адекватно и необходимо. А в този свят на демокрация, в който живеем, ценностите са по-важни от всякога. 

Сред най–ценните неща, които родителите могат да дадат на децата си, са безусловна любов и морални ценности, които не само поучават, но и прилагат в живота си. Без овладяването на ценности, животът се превръща в  борба за оцеляване. Именно те са това, което му придават смисъл. Те определят приоритети, морални граници и правила за поведение. Въпреки това много традиционни ценности рязко се променят. Днес някои от тях видимо западат. Качества като честност, отговорност, справедливост, учтивост и други вече не са сред приоритетните. Подобни сведения тревожат всеки, който цени човешкия живот.
Тези ценностни изменения налагат провеждане на експериментално изследване, чрез което да се утвърдят основни традиционни ценности при възпитаването на 5 – 7-годишните деца. За постигане на всеобхватно личностно развитие и формиране на ценности използвахме приказките. Знаем, че те носят не само удовлетворение на детето, но ценностните качества, които притежава служат за възпитаване на децата. Какво по-хубаво от това, детето да възприеме, опознае и разбере света чрез приказките. Да усвои ценности и модели на поведения, които ще оформят неговия светоглед и начин на живот. А ценностите не могат да бъдат резултат на асимилиране и принуда. Те трябва да бъдат формирани в детския характер чрез създаване на такива условия, които да бъдат единодушно оценявани като положителниот семейство и близки, учители и връстници. Едва тогава, когато има единен модел на ценностите при общуването си с околните, детето по-лесно ще овладее моралните качества.
Използвани са различни методи и средства, които съдействат за по-ефективното усвояване на подбраните ценности. Разработеният модел от приказки, съчетан с набор от похвати, създава предпоставки за формиране на конкретни добродетели. Чрез умело поднесени литературни творби при формиращия етап, децата добиват познания за постъпките и поведение на героите, а оттам извеждат и техните добродетели. Децата започват да осъзнават своите собствени постъпки и тези на другите и с помощта от учителя преценяват докъде се простират техните отговорности. По този начин у децата се формира  съзнателно отношения към околните и общуването с тях. В края на експеримента всяко дете имаше формирани представи за определени ценности към конкретни постъпки и поведение.

Проведеният експеримент доведе до формиране на основни ценности при децата.

От проведената експериментална работа произтичат следните 

ИЗВОДИ:

1. Теоретичният анализ на изследваната в дисертационния труд проблематика очертава изследователски полета, разкриващи ролята на приказките при формирането на ценности при децата от предучилищна възраст. Приказният жанр, с достъпността на повествованието и емоционалното въздействие, умело включен в образованието на 5-7-годишните деца създава естествени предпоставки за обогатяване и разнообразяване на педагогическото взаимодействие и благоприятства детското личностното развитие.


2. Въз основа на анализирани фундаментални концептуални изследвания на чужди и наши психолози и педагози се обосновава необходимостта от по-задълбочено проучване на ценностите и ценностната система, представят се авторови виждания на изследваните феномени, конкретизират се специфичните особености на ценностното формиране в личностната характеристика на детето от предучилищна възраст.

3. Разработен и приложен е авторски диагностичен инструментариум за установяване на отношението на детето към приказките и оценяване на детските познания за ценностите - добросърдечен, честен, скромен, учтив и умен. Критериите и показателите са подбрани удачно, дават възможност за установяване на количествени и качествени степени на детските представи за ценностите, с което е постигната цялостност на изследваното явление.


4. Теоретико-експерименталната концепция обхваща всички субекти на образователния процес –деца, учители и родители. Изследвани и анализирани са отношението и вижданията на предучилищните педагози за ролята на приказките при ценностното формиране на детето. Проучени са родителските нагласи за ценностите и мястото на приказките в живота на съвременното дете. 

5. Във формиращия етап на експеримента е разработен и апробиран модел от приказки, насочен към формиране на основните ценности - добросърдечен, честен, скромен, учтив и умен за обогатяване на ценностната система на 5–7-годишните деца. Включените в експерименталната програма приказки и игрови технологии, са подбрани рационално и систематизирани, така че интегрират ключовите ценности и по непринуден начин разширяват ценностна култура на предучилищното дете. 

6. Ефективността на експерименталния модел върху ценностното формиране на детето статистически се доказва положително. Постигнатите резултати при децата от експерименталната група отхвърлят нулевата и убедително потвърждават алтернативната хипотеза, че ако се подберат и систематизират приказки, в които се съдържат послания, свързани с основните ценности – добросърдечен, честен, скромен, учтив и умен, и разработеният модел се приложи в педагогическата практика, то тези качества ще се проявят в общуването на 5 – 7-годишните деца с връстниците и възрастните.
Значимостта на изследването се изразява в теоретичен и научно-приложен аспект. 

Теоретичната значимост се състои в изграждането на съвременен модел за формиране на ценности у 5–7-годишните деца чрез целенасочено четене на приказки. 

В научен план са очертани няколко аспекта:


Научно-теоретичен аспект:

1. Направен е сравнителен анализ на съвременни и класически концепции и изследвания, свързани със същността на ценностите и ценностната система и се конкретизиран съдържанието на основни ценности при 5 – 7-годишните деца. 


2. Разработен е съвременен авторски модел за формиране на ценности при 5–7-годишните деца чрез целенасочено четене на приказки.


3. Направена е систематизация и оценка на приказките, заложени в учебното съдържание в детската градина като средство за формиране на ценности. 

4. Предложено е многообразие от игри, подпомагащи формирането на ценности при 5–7-годишните деца. 

Експериментално-приложен аспект:


1. Проведено е проучване на мнението на учители и родители относно формирането на ценности при децата от предучилищна възраст.


2. Апробираният авторски модел доказва ефективността на приказките, за овладяване на комплекс ценности личностни качества при 5 – 7-годишните, което е основание да бъде внедрен в педагогическата практика като се доразвие в цялостна методика за формиране на ценностна култура при децата от предучилищна възраст.


3. Педагогическата теория и практика на предучилищното образование се допълва и обогатява с разработените и апробирани приказки в модела за формиране на ценности при деца на 5–7-годишна възраст. 

Направените изводи позволяват да се изведат следните препоръки: 
1. Ежедневното и целенасочено четене на приказки подпомага усвояването на ценности при децата.

2. За по-ефикасно формиране на добродетели у децата, е необходимо приказките в учебното разпределение на детската градина да бъдат обогатени и осъвременени. Да се предложат приказки от различни жанрове, утвърждаващи някои базови ценности.

3. Формираните ценности при 5 – 7-годишните допринасят за изграждане на умения за общуване с връстници и възрастни. Оказват влияние върху думите и поведението на детето.


Количествения и качествения анализ на резултатите в края на експеримента показват, че децата от ЕГ са достигнали по-високо равнище на ценностно развитие, благодарение на продължителните и ежедневни срещи с художествената литература. 
Приказката е ефикасно средство за формиране на ценности при 5 – 7- годишните деца. Но не могат да бъдат наложени насила тези ценности при децата. Те трябва да бъдат формирани чрез системно и последователно обучение и възпитание още в детската градина. Проучването показва, че при ежедневна работа с децата от предучилищна възраст може да се постигнат добри резултати при възприемането, разбирането и усвояване на ценности.
ПРИЛОЖЕНИЕ № 1
Анкета-интервю

 (за децата)
На…………………………………………………………………………………

Група:……………………………………………………………………………

Възраст:…………………………………………………………………………. 

Брой на членовете в семейството: 

1. Обичаш ли приказки?

а) да 

б) не 

2.Четат ли ти приказки в къщи? 

а) да 

б) понякога 

в) рядко 

г) не 

3.Четат ли ти приказки в детската градина?

а) да 

б) понякога 

в) рядко 

г) не 
4. На какво ни учи приказката?
5. Колко приказки знаеш? Кои?

6. Имаш ли любима приказка? Коя?

7. Можеш ли да я преразкажеш накратко?

8. Какво означава за теб „да си добър“?

9. Какво означава за теб „да си лош“?

10. Какво означава за теб „добросърдечен“?

11. Какво означава за теб „ да си умен“?

12. Какво означава за теб „да си скромен“?

13. Какво означава за теб „да си честен“?

14. Какво означава за теб „да си учтив“?

15. На кой приказен герой искаш да приличаш? Защо?

16. Обичаш ли театрализираните игри? Кои са любимите ти роли?

ПРИЛОЖЕНИЕ № 2

Анкетна карта

(за учителите)

Уважаеми учители, анкетното проучване с провежда с цел да се установи Вашето отношение към приказките и тяхната роля при формирането на ценности при децата от предучилищна възраст.

Благодаря за отзивчивостта Ви!
Име: 

Възраст:

Образование:

Педагогически стаж:

1. Какво място заема приказката в организацията на живота на детето в детската градина?
2. Намирате ли за уместно да се четат на децата приказки извън регламентираните ситуации?

а) да 

б) не 
3. Какви приказки четете на децата?

а) битови

б) вълшебни

в) приказки за животни

г) всякакви
4. По какви критерии подбирате приказките, които четете на децата?

5. Проявяват ли интерес децата към приказките?

а) да, много харесват приказки 

б) по-скоро да 

в) по-скоро не 

г) не  
6. Осъзнават ли децата каква е поуката на приказката?

а) напълно 

б) по-скоро да 

в) по-скоро не 

г) не 

7. Според Вас формирани ли са у децата представи за добро и зло?

а) напълно 

б) по-скоро да 

в) по-скоро не 

г) не 
8. Кои от посочените по-долу ценности считате, че трябва да се формират у децата?

а) трудолюбив                                      е) добросърдечен

б) честен                                               ж) скромен

в) умен                                                  з) чувствителен                                    

г) учтив                                                 и) отзивчив

д) великодушен                                    й) смел
9. Кои от изброените ценности са формирани у децата?

а) трудолюбив                                      е) добросърдечен

б) честен                                               ж) скромен

в) умен                                                  з) чувствителен                                    

г) учтив                                                 и) отзивчив

д) великодушен                                    й) смел
10. Биха ли могли чрез приказките да се формират тези ценности?

а) да 

б) не 
11. Какво въздействие има приказката над детето?

а) положително 

б) отрицателно 
12. Необходимо ли е според вас да се четат приказки на децата? Защо?

13. По какъв начин Вие възпитавате интерес към книгата и към четенето на книги? 

14. Обичат ли децата театрализираните игри?

а) да, много 

б) по-скоро да 

в) по-скоро не 

г) не 

15. Кои са любимите им роли?

ПРИЛОЖЕНИЕ № 3

Анкетна карта

(за родителите)

Уважаеми родители, анкетното проучване се провежда с цел да се установи Вашето отношение към приказките и тяхната роля при формирането на ценности при децата от предучилищна възраст.

Благодаря за отзивчивостта Ви!

Име:

Родител на:

Възраст:

Образование:

Членове в семейството:
1. Обича ли Вашето дете приказки?

а) да 

б) не 

в) не знам 
2. Какво място заема приказката в живота на Вашето дете?

3. По какъв начин Вашето дете възприема приказки?

а) чета му

б) разказвам му

в) чрез телевизия, компютър

д) други източници: ……………………………………………………………
4. Колко често четете приказки на своето дете?

а) всеки ден 

б) един път седмично 

в) два пъти седмично 

г) един път месечно 

д) два пъти месечно 

е) не му чета 
5. Какви приказки четете на своето дете?

а) битови

б) вълшебни

в) приказки за животни

г) всякакви
6. По какви критерии подбирате приказките, които четете на Вашето дете?

7. Има ли любима/и приказка/и Вашето дете? Коя/кои?

8. Според Вас осъзнава ли детето каква е поуката на приказката?

а) напълно 

б) по-скоро да 

в) по-скоро не 

г) не 
9. Според Вас формирани ли са у детето Ви представи за добро и зло?

а) напълно 

б) по-скоро да 

в) по-скоро не 

г) не 
10. Кои от посочените по-долу ценности считате, че трябва да се формират у детето Ви?

а) трудолюбив                                      е) добросърдечен

б) честен                                               ж) скромен

в) умен                                                  з) чувствителен                                    

г) учтив                                                 и) отзивчив

д) великодушен                                    й) смел
11. Кои от изброените ценности са формирани у Вашето дете?

а) трудолюбив                                      е) добросърдечен

б) честен                                               ж) скромен

в) умен                                                  з) чувствителен                                    

г) учтив                                                 и) отзивчив

д) великодушен                                    й) смел
12. Биха ли могли чрез приказките да се формират тези ценности?

а) напълно 

б) по-скоро да 

в) по-скоро не 

г) не 
13. Какво въздействие има приказката над детето?

а) положително 

б) по-скоро положително

в) по-скоро отрицателно 

г) отрицателно
14. Необходимо ли е според вас да се четат приказки на децата? Защо?

15. По какъв начин Вие възпитавате интерес към книгата и към четенето на книги?
ПРИЛОЖЕНИЕ № 4
Балови оценки във възходящ ред от анкетната карта в началото и в края на експеримента (при максимален брой точки – 20)
	Етапи
	Констатиращ етап „Вход“
	Контролен етап „Изход“

	    групи                                                    

ПРИЛОЖЕНИЕ № 5
Избрани моменти от приказката „Скъпоценният плод“

Избрани моменти от приказката „Три хубави думи“

Избрани моменти от приказката „Човекът и лъвът“

Избрани моменти от приказката „Наказаната лисица“

ПРИЛОЖЕНИЕ № 6
Формиращ експеримент в ЕГ 2 и ЕГ 3
Театрализирана игра „Три хубави думи“

Формиращ експеримент в ЕГ 1 и ЕГ 3
Театрализирана игра „Наказаната лисица“

ПРИЛОЖЕНИЕ № 7
Комплекс от приказките,  чрез които е осъществено експерименталното проучване

Чудните камбани

(добросърдечен)

В една далечна страна, в един далечен град имало черква, прочута със своите камбани. Звънът им имал чудодейна сила, носел мир, щастие и здраве на хората. Но той се разнасял само на Бъдни вечер и то само ако някой донасял в черквата подарък от сърце.


И ето, че вече няколко години камбаните не биели. Много хора идвали в черквата, носели подаръци, но камбаните немеели. Градът бил тих и мрачен, а хората – тъжни. И години наред чакали всяка Коледа с надежда, че камбаните ще забият пак.

· Ах, дали тази година ще чуем най-после песента на чудните камбани? – питали се те.


Ето че пак дошла Бъдни вечер. Всички се запътили към черквата. Отрано започнали да се изреждат и да оставят пред олтара различни дарове, но камбаните мълчали. 


Дошъл един селянин с голям сноп едро, жълто като злато жито, каквото никой дотогава не бил виждал. Всички се смълчали и зачакали да видят какво ще стане. Селянинът положил златния сноп, но камбаните не забили.


След малко дошла красива девойка, която носела кошница със сочни плодове, свежи и уханни, сякаш ей сега били откъснати. Сложила девойката плодовете на олтара, но камбаните не забили.


След малко дошъл тъкачът. Той донесъл най-изящното си златотъкано платно, над което превивал гръб цяла година. Смълчали се пак хората, като мислили, че сега вече камбаните ще забият. Но надеждата им била напразна.


Отчаяли се хората.

· И тази година няма да чуем камбаните! – казали си те.

Наближавало полунощ, когато се чул тропот на конски копита и шум от колела на разкошна каляска. Вратите се отворили и в черквата влезли царят и царицата. Всички се отдръпнали и им сторили път. Царицата се приближила и свалила скъпата си бисерна огърлица. Станало толкова тихо, че е чуло как бисерните зърна изтрополили върху мраморните плочи на олтара, но камбаните не се чули.


Тогава пристъпил напред царят. Свалил от главата си короната, обсипана със злато и скъпоценни камъни. Всички затаили дъх. Сега, мислили си, вече ще се чуе чудният звън – та нима има нещо по-скъпо от царската корона! Но камбаните пак не забили, а вече наближавало полунощ.


В това време по пътя към черквата бързало едно момченце. То стискало в малката си ръчичка паричка, която било спечелило с много труд. Тази паричка била неговият дар за Бъдни вечер. Момченцето вече наближавало черквата, когато от тъмнината се чул жален глас. Спряло се, ослушало се. Гласът пак се чул – в снега лежало едно кученце със счупен крак.

· Горкото кученце! – казало си момченцето. – Ще измръзне, ако стои тук цяла нощ. Да го занеса у дома, но пък ще закъснея за черква… Нищо, ще тичам бързо!


И то прегърнало кученцето и затичало с всичка сила към къщи. Тичало, тичало, най-сетне стигнало. Превързало кученцето, сложило му да пие топло млекце и го оставило до болната си майка да го наглежда.


После пак затичало към черквата, но точно когато стигнало до средата на пътя, го спряла една стара жена, която носела наръч дърва.


- Синко – рекла тя, - помогни ми да отнеса дървата вкъщи. Стара съм вече и не мога една крачка повече да направя.


- Бързам да ида в черквата, бабо, да занеса своя подарък – отговорило момченцето. – Остава съвсем малко време, страх ме е, че ще закъснея, но ще ти помогна. Къде живееш?


И момченцето грабнало наръча дърва и затичало към къщата на бабата. Стоварило дървата и се запътило към черквата. Тичало, тичало, тичало и точно когато дотичало до вратата, градският часовник започнал да бие дванадесет. Хората вече си тръгвали.


- Моля ви се, добри хора, моля ви се, направете ми път да мина – викало момченцето. – Пуснете ме да оставя и аз своя подарък, има още малко време!


- Ах! – усмихвали се хората. – Какво да даде едно дете! Тази година имаше такива скъпи подаръци, дори царят короната си остави, а камбаните пак не забиха, та твоят ли подарък, дете, ще ги накара да запеят?


Но момченцето не ги слушало. То с мъка си пробило път до олтара и точно когато часовникът отмерил дванадесетия удар, сложило паричката си върху плочата.


Бим-бам-бум! Бим-бам-бум! – разнесла се в нощта сладката песен на чудните камбани. Хората замръзнали на местата си, заплакали от радост. Заплакала и болната майка на малкото момченце. Заплакала и старата жена, на която момченцето помогнало да занесе дървата.


- Кой? Кой накара камбаните да забият? – запитал царят.


- Ето това дете! – завикали хората и понесли момченцето на ръце.


Те разбрали – и най-скъпият подарък, и най-разкошният дар, дори царската корона, не струват нищо пред доброто сърце.

Една кошничка усмивки

Радой Киров
(добросърдечен)


Един човек бил винаги за нещо сърдит. Сред хората ходел все намръщен и никак в живота не му вървяло. На каквато работа да сложи начало, все ставала несполука.

· Дяволът – си казал той – има работа тука! Той ми носи толкова много мъка.

Но дявола кой може да победи?


Разбира се, животът на този човек никак не бил лек.

· Тю-у-у – оплаквал се той навред, - никога за нищо нямам късмет. Без нещо лошо да ми се случи не минава ни ден. Дойде зло и се спре право при мен.


Много този човек бил се напатил. Нямал си близък човек, нито приятел.


Но ето че сред село веднъж се оплакал той на някакъв мъж, който се славел с мъдри дела.


На човека нещастен той рекъл:

· Ела една кошничка аз да ти там. Тя е пълна с нещо, от което ти сам имаш нужда голяма.


Отишли двамата у дома на този мъж. Донесъл кошничката той от мазето.

· Виж –казал – тази кошничка, ето! Знай, че щастие голямо те чака. Тя е пълна с усмивки чак до капака.


Леко се усмихнал мъжът под мустак, а след това продължил пак:

· Станеш ли всяка сутрин от сън, преди още от дома си да излезеш навън, към кошничката веднага посягаш и една усмивка на лицето слагаш. С нея трябва цял ден да вървиш. Да не вземеш по обяд да я свалиш!


Наставленията си умният мъж дал.


А другият, както до него стоял, за пръв път през живота си се засмял.

· Ето, ето, ето, една усмивка ти кацна още сега на лицето! – рекъл весело умният мъж.


И двамата избухнали в смях. Дълго стояли тук и дълго се смели.

Разделили се после, сбогом си взели. Всеки в своя дом се прибрал.


А човекът наш, който тука дошъл, макар кошничката и да не взел, за малко време много неща разбрал.

Говорел с хората вече все усмихнат и мил.

И живота му бързо се променил.

Той и досега навярно е жив.

И навярно е много честит и щастлив.
Най-красивото

Атанас Димитров

(добросърдечен)

Върху стъклото на прозореца стоеше малка водна капка. Никой не  знаеше как беше попаднала тя там – дали от чешмата при сутрешното миене, или от проливния дъжд, който беше валял преди малко…


Капката се чувстваше смутена и малко повече тъжна – далеч от дружките си, тя беше самотна и безпомощна. Понеже сега стоеше на едно място, а това се случваше рядко на капките, нашата капка се възползва от случая да разгледа стаята…


Колко интересни неща имаше там! И какви цветове! А капката обичаше цветовете. Когато биваше  с дружките си, те често се заиграваха с някой слънчев лъч, а той ги обагряше в такива красиви цветове, че капчиците заблестяваха като скъпоценни камъчета. Ах, колко красиви бяха тогава те, колко щастливи и как се радваха на живота! А нашата малка капка беше най-прекрасната от всички, толкова красива, че слънчевият лъч често й правеше малка златна коронка и я караше да се чувства като царица.


Изведнъж водната капка чу под себе си някакво съскане. В долният край на стъклото, там където започваше дървената част на прозореца, тя видя една клечица с голяма кафява главичка.


- Ти коя си? – запита любопитно капката.


- Аз съм кибритената клечка! Най-силното нещо на този свят! – гордо отвърна клечката.


- Така ли?! – възкликна водната капка. – Аз пък мислех, че най-силното нещо на земята е гръмотевицата!


- Хи-хи-хи! – подигравателно се закиска кибритената клечка. – Гръмотевицата не винаги пуска огън. Нищо не струва твоята гръмотевица. Аз мога такъв огън да направя, че тази къща да изгори за един миг.


- Наистина ли?! – запита с притаен дъх малката водна капка, защото беше чувала, че огънят е най-злият враг на водата, а значи и на водните капки.


- Защо да те лъжа?! – важно отвърна кибритената клечка. – Следа малко ще видиш сама. Ей сега ще изгрее слънцето…


- И аз го чакам да изгрее – прекъсна я капката. – Така ми се иска да си поиграя със слънчевия лъч… Да видиш тогава каква красива ще стана…


- Хм! -  намръщи се клечката. – Ти си била много глупава! Та нали, когато изгрее слънцето, стъклото на прозореца ще се затопли и ти ще изчезнеш. Ще се изпариш. А пък аз точно това чакам – да се затопли стъклото на прозореца, да се нагрее моята кафява главичка. Тогава ще трябва само да тръкна главичката си о стъклото и веднага ще лумне пламък. Наблизо има толкова хартийки. Едната дори е съвсем близко до мен… Тя ще се подпали. След нея ще пламне пердето, после покривката на масата, после самата маса, столовете… Хи-хи-хи! Колко хубаво ще стане! Хи-хи-хи! – подскачаше доволно кибритената клечка. – И тогава никой няма да може да угаси огъня, никой…

Малката водна капчица направо се разтрепери от страх. Истина ли беше това? Сигурно, иначе тази клечка нямаше да се перчи толкова…


В този миг зад един розов облак надникнаха първите слънчеви лъчи. Навярно някой от тях би си поиграл с малката водна капка и тя би станала красива, най-красивата от всички капки, по-красива дори от диамант…

Но капката не дочака слънчевия лъч. Тя напрегна сили, откъсна се от стъклото и пана право върху кафявата главичка на кибритената клечка. Клечката изсъска злобно и замлъкна завинаги. Така, с мокра от капката главичка, тя не беше вече опасна, не можеше да направи пожара, който замисляше…

С това малката водна капка стана наистина най-красивата от всички водни капки. Защото има ли нещо по-красиво от това да предпазиш другите от нещастие?!
Наказаната лисица

Георги Авгарски
(добросърдечен)

Скоро ли било, отдавна ли-живяло, казват, в гората едно малко пухкаво зайче. Очите му- светли и весели, крачката-бързи, кожухчето – меко, сърчицето – кротко и милостиво. Направило си зайчето колибка. Който минел – все я харесвал. Минала Кума Лиса – и тя я харесала. 

- Хубава къщичка – рекла.- Но да имаше в нея и малко сухо сенце, да си легнеш на меко, още по хубаво щеше да бъде. 

Отишло зайчето за сухо сенце и като се върнало, какво да види- Кума Лиса в колибката! 

- Излез, Лиске, вън! 

- Няма да изляза. 

- Излез, Лиске, вън! 

- Няма да изляза. 

- Ами сега? 

Извикало зайчето дивата коза да му помогне. Затропала козата на прага, размахала рога: 

- Излез, Лиске, вън!

 - Няма да изляза. 

- Излез, Лиске, вън! 

- Няма да изляза.

- Седи в чуждия дом проклетата лисица, не мърда. Все едно не говорят на нея. 

Повикало зайчето мечока. Но и той не можал да му помогне. Как да влезе в такава малка къщурка, като е такъв дебеланко! 

- Олеле!- заплакало зайчето. – Къде да ида сега? Какво да правя? Тогава дошло таралежчето. 

- Защо плачеш, зайче?- попитало то. 

- Лисицата ми взе къщичката. 

- Така ли? 

- Така. 

- Не плачи, аз ще ти помогна! 

А зайчето: 

- Дивата коза не ми помогна, мечокът не ми помогна, та ти ли! 

- Сега ще видиш... Излез, Лиске, вън! 

- Няма да изляза. 

- Излез, Лиске, вън! 

- Няма да изляза. 

Ех, че като се разсърдило онова ми ти таралежче! Ех, че като настръхнали на гърба му ония ми ти остри бодли, като скочило през прага- бух, бух, бух! По носа, по гърба, по краката... здраво място не останало по лисицата. Отишла, та се не видяла тя, проклетата, и повече не помислила да се върне. 

Ех, колко е хубаво да си имаме добри приятели: ще ни помогнат те в беда каквато и да е!

Есенна приказка

Ангел Каралийчев
(добросърдечен)

· Славенце – рече болната птичка, като се надигна от гнездото и погледна със светлото си око надолу към пилето, което шумолеше в тревата й миеше с росни капки перцата на крилата си, — иди, маминото, в лозята да ми намериш едно зрънце от жълт грозд, че ми е изгоряла душицата за сладко нещо! 
· Отивам, мамо. Додето се дигне росата от жълтите листа на брезовата горичка, ще си дойда. Ти лежи в гнездото и чакай. 
Славейчето пъргаво разпери своите малки криле и се упъти право към дядовото Радойково лозе, където под лозите зрееха най-едрите жълти гроздове. Седнал под една праскова, дядо Радойко плетеше кошница от лозина. От време на време посягаше нагоре с ръка, откъсваше някоя мека праскова, раз-хапваше я и пак се навеждаше над кошниците. До гърба му лежеше гътната празна газена тенекия. От време на време старецът удряше с тоягата си и плашеше косовете да не кълват гроздето. Тя му беше барабан. 
Славейчето кацна на едно клонче над дядовата Радойнова глава и почна тънко да чурулика. 
· Дядо Радойко – думаше то, - ще ми позволиш ли да откъсна едно зрънце грозде за болната си майка? Тя лежи в гнездото и чака. Може ли? 
Но старецът не му отвърна нищо, защото не разбираше славеев език. Молбата на славейчето му се стори песен. 
Брей, че хубаво пее крилатичкото! — въздъхна той, бутна си калпака на темето и посегна да откъсне още една праскова. 

Птичето припна нагоре, побягна към долния край на лозето и реши да открадне едно зърно. Слезе под една кичеста лоза с бяло грозде и устата му се наляха, като погледна натегналите надолу кехлибарени гроздове. Но то не посмя да клъвне от гроздето, ами се огледа да види няма ли на земята някое отронено зърно – него да вземе. Под нея лозя нямаше. Славейчето подскокна под друга и там намери едно. Туй зърно беше паднало отвисоко и тъй силно се ударило, че се беше пукнало. Протегна шия нашето пиле и разтвори човка. Но щом докосна плода за кожицата, над главата му изгърмя дядо Радойко с празната тенекия. Разтреперано от ужас, славейчето остави зърното и хвръкна да бяга с всички сили. Върна се при болната си майка и почна да й разправя премеждието си. 
· Нищо – въздъхна майка му и почна да го милва нежно с крилото си по главата, - нищо, пиленце, друг път ще ми донесеш грозде. Когато дядо Радойко обере лозето си, там няма да има никого. Ти ще идеш, ще претърсиш всичките лози и ако имаме късмет, ще намериш някое забравено зърно. Нищо, чедо – хортуваше тя и очите й потъваха във влага. 

Славейчето се нажали, хвръкна навътре в гората и кацна на една лешникова вейка над горския път. Въздъхна. Мъката, която се беше натрупала в душата му, натежа и почна да напира навън. То отвори уста и запя, но песента му беше толкова жална, че разплака белия камък, който стоеше забит край пътя с едно черно число на челото. Едри каменни сълзи, затупкаха в праха и без малко щяха да удавят една тънконога мравка, която случайно минаваше край камъка. 

Мравката побягна настрана и погледна учудено с големите, си очи. 
· Защо плачеш, камъко? — попита тя. 

· Славейчето ме разплака. Песента му е тъй жална, че не мога да сдържам сълзите си. Питай него. 

· Хей, песнопоецо – провикна се тя, - защо разплакваш камъните? Ела тука да ми разкажеш! 

Славейчето слезе, кацна на пътя до мравката и всичко и разказа. 

· Само за едно гроздово зърно ли ти е мъката, нямаш ли друга грижа? – попита мравката. 

· Нямам – отвърна птичето. 

· Тръгвай тогава на кладенчето с мъхнатата коруба, дето е под синора на дядовото Радойково лозе. На пътеката под самото кладенче ще намериш не едно, а две жълти гроздови зърна. От дядовото Радойково лозе са. Всеки ден на пладне дядо Радойко слиза на кладенчето да си налее вода в кратунката. Вчера той донесе един голям грозд и го потопи в кладенчето да изстине. Когато си тръгна и дясната му ръка почна да трепери — нали ръцете на старите хора винаги треперят — от грозда се отрониха двете най-сладки зърна и паднаха на земята. Аз като ги видях, очите ми останаха в тях. Помислих си: „Ех, да мога някак да търкулна едното към дома!“ Но няма как. Зърното е тежко, пък аз съм слаба. Не мога да го мръдна. Иди поне ти. Клъвни едното, а другото занеси в гнездото на майка си. 

Славейчето се втурна към кладенчето и намери гроздовите зърна, зарадва се, припна с криле, грабна ги лакомо с човка и литна назад. Когато мина край жилището на мравката, то пусна пред вратата й едното зърно, а другото отнесе на болната си майка. 
Зайко и гуменото петленце

Лъчезар Станчев
(честен)

Зайко беше срамежлив, срамежлив и мълчалив. И когато в утрин синя влезе в Горската градина, той пристъпи тих, смутен, без да каже добър ден. 

А учителка насреща с обич нежна го посреща. Майка Зайка го остави – той от мъка се задави: 

- Запишете тук и мама, да си бъдем с нея двама... 

Влезе в стаята тогава, а пък вътре – шум и врява! Ежко скача ръченица! Мечо дава му ръчица – Зайко тегли се: “Не искам! Поиграй си с Ежко, с Лиска!“ 

И учителката мила там се беше приближила. Зайко тя добре разбира. 
- Оставете го на мира! Толкоз малък няма друг, а и първи ден е тук! 
Зайко бе останал сам в кукления кът, а там: Кукли! Топки! Камион! Влакче и червен балон! И захласнат цял, без дума, грабна той петле от гума. Стисне го, а то надига гребенче и кукурига! И след весела игра, сам накрая не разбра как във джоба го прибра. А петленцето кротува, на заспало се преструва.'В къщи с него се завърна. Майка Зайка го прегърна, но петлето тя не зърна. 

- Хубаво ли беше там? 

- Да... Но с тях, защо не знам, да играя ме е срам... 

А петлето мълчаливо е като другарче живо. Ето Зайо нежно взе го и в леглото легна с него. Вече заедно ще спят, няма да се разделят! В ранно утро, без да иска, той петленцето застиска. “Кукуригу!” - то изписка. Рипна Зайко и се чуди: 

- Ти ли, петльо, ме събуди? За Градината е време! 
Никой да не му го вземе - при играчките прибра го и му стана много драго. Сам лицето си измива! Вече станал е голям. Сам от днеска ще отива, знае пътя той дотам! 

През полянката премина, влезе в Горската градина. Там тревога бе голяма, че петлето им го няма... Лиска викна: - Тук бе вчера! Трябва аз да го намеря! И учителката мила пак се беше приближила. Па изгледа го сърдита: 

· Кой задига без да пита? 

Зайо мига с мъка скрита... Умен Ежко много знае: 

· Тука общо се играе! Кой е? Нека си признае! Как така не го е срам да играе с него сам! 

Слуша Зайо срамежлив, срамежлив и мълчалив и зад другите се скрива: „Гледай ти, нима не бива?“ 

Нов е той, от де да знае, че тук общо се играе? Свиваше му се сърцето! Как бе тъжно без петлето! Май че е виновен, дето при играчките прикри го, да му пее „кукуригу“! Цял ден нищо не игра. И от Горската градина бързо през полето мина, рано в къщи се прибра. Взе петленцето в ръце и го стисна до сърце. „Как да им го върна“ То е тука в къщи – значи мое!“ С него легна през нощта... И щастлив, засмян сънува, че с петленцето пътува, обикалят по света... 

Рипна рано сутринта. Майка Зайка бе до него и видя петлето – взе го!

- Откъде е то? Кажи, Зайко, и не ме лъжи! От Градината е... зная! 
- Вярно, мамо, ще призная: Взех го да си проиграя! Взех го без да ща от там, днеска ще го върна сам! 

- Още днес! И то веднага! - майка му го в джоба слага. 
Стигна Зайко, не забрави – бързо в къта го постави! Катерички и сърнички, Мечо, Ежко – идват всички! В миг Лисичката изгука: 

- Ой, Петленцето е тука! 

С обич Лиса го притисна. И учителката мила пак се беше приближила: 
- Сам ли върна се дома? Кой го взе? И кой го връща? - Тя сега не се намръщи, ласкаво се позасмя. 

· Аз го бях занесъл в къщи! Ден и нощ да бъде с мен! - рече Зайо зачервен. -Днес го върнах. Вече зная: Всички с него ще играем! 
- Да живееш! - викна Ежко. - Сам поправи свойта грешка! 
- Да живееш! - викат всички катерички и лисички. Заловени за ръце, те започнаха хорце. А и Зайко сам разбра – влезе в общата игра. Не е вече срамежлив, срамежлив и мълчалив. Горд пред Ежко се изправи – снимка иска да си прави. В Горската градина той е сега щастлив герой!
Катето и Шарко

Таня Касабова
(честен)


Имало едно малко площадче, където се продавали най-сладките неща. Затова всички деца така го и наричали – „Сладкото площадче“. По средата му шуртяло фонтанче с бронзово дете и бронзов лебед. А наоколо – красиви къщички. Розови, сини, лилави, оранжеви… И на всеки покрив – по едно петле. Ветропоказател.


Нощем, когато над града изгрявала луната, от фонтанчето потичал сладък-пресладък сироп. Тогава едни човечета – сладкари, с бели шапки и престилки запретвали ръкави. И цяла, цяла нощ се трудили в къщичките – и торти правели, и вафли с крем пълнели, и какви ли не още сладки неща.


Веднъж Катя и кученцето Шарко отишли на Сладкото площадче. Там се трупали много деца – на всички им се искало да си хапнат по нещо сладко.


Катето и Шарко най-много си харесали захарния памук. Но тъкмо си купили, наблизо засвирила тръба:

· Тру-ту-ту! Тру-ту-ту!


По улицата марширували войници. Барабаните им думкали силно. Чинелите им весело звънтели. Всички деца затичали нататък. Затичали нататък и Катя, и кученцето. Но Катя толкова бързала, че изпуснала на земята захарния памук. Ами сега? Сълзи бликнали от очите й. Тя нямала други пари. Седнала на една пейка до фонтана и навела глава.


А Шарко – къде тичал, какво правил – върнал се с една чантичка, нашарена с мъниста.


Отворил я, а вътре – пари!


- Къде я намери, Шарко? – извикала Катя. – Браво! Ти си най-милото кученце на света!


- Намерих я – въртял опашка Шарко. – На пътя беше. Сега пак можем да си купим нещо! Искам вафличка с крем!


- А пък аз – захарен памук! – облизала се Катя.


Изтичали до най-близката къщичка. Но щом стигнали, Катя се спряла замислена.


- Хайде, купувай! – подканило я кученцето. – Защо стоиш?


- Знаеш ли, Шарко, не бива. Тия пари не са наши!


- Как така не са наши? Нали ги намерихме?


- Намерихме ги, но са чужди. Някое дете си е загубило чантичката.

Замислил се и Шарко.


-Вярно, не е честно!


Погледнали към фонтанчето, погледнали към къщичките, погледнали към другите деца и видели: върви момиченце и плаче. Ето на кого е чантичката! Изтичали и му я дали. А то така се зарадвало, че забравило „благодаря“ да каже.


Поели Катя и кученцето към къщи. Тогава от последната, от лилавата къщичка се показало човече. То било от ония малки човечета, които нощем работили на Сладкото площадче.


- Много ме зарадвахте! – рекло човечето. – Чудесно е, че помогнахте на момиченцето. Аз всичко видях!


- Всичко ли?


- Да. Тук, на Сладкото площадче, ние виждаме всичко. Заповядайте подарък от мен!


На Катя човечето дало най-пухкавия захарен памук, а на Шарко – дълга-дълга вафла с розов крем.


Усмихнал се малкият сладкар и бързо изчезнал в къщичката.

Лъжливото овчарче

българска народна приказка
(честен)

Живяло някога едно овчарче. То било голям дявол и все гледало да излъже нещо другите овчари. Веднъж, както си пасяло овцете покрай гората, то започнало да вика:

- Тичайте, селяни, че вълк ми открадна овцата!

Дотичали овчарите при него запъхтени:

- Защо викаш, бре? Де го вълкът?

– Ей го, в цървулите ми! Че аз вас ако не излъжа, кого другиго ще излъжа… 

Овчарите нищо не казали и се върнали при стадата си.

 На другия ден овчарчето пак се развикало:

-         Вълк, тичайте! Бързо, че ми отмъкна агнетата!    

Дотичали селяните, видели, че пак е лъжа и се разотишли. На третия ден овчарчето тъкмо се готвело да извика на селяните, не щеш ли, от гората наистина изскочил вълкът и грабнал една овца. Овчарчето се развикало уплашено:

-         Вълк! Вълк! Дръжте го!

Ала нали било лъгало два пъти овчарите, този път никой не дошъл и вълкът избягал с овцата.

Ежко Бежко и Баба Меца

българска народна приказка
(честен)

Ежко Бежко и Баба Меца намерили гърне мед. 

· Ежко, по равно ще го делим! — рекла Баба Меца. 
· По равно, Мецо. 

Баба Меца клекнала до меда и рекла: 
· Аз ще вардя гърнето, а ти, Ежко, тичай да повикаш моите мечета да похапнат и те от медеца. Ти после ще вардиш тука, пък аз ще повикам твоите ежлета. 

Тръгнал Ежко Бежко и по пътя все си мислел: „Още медът неделен, а Баба Меца остана да яде. После, тя като иде да вика моите ежлета, аз няма да остана сам и нищо не ще мога да хапна от общия мед.“ 

Ежко Бежко дошъл при Мечата дупка. Извикал: 

· Ей, мечета! Колко сте? 
·  Две. 
· Никое от вас мед няма да яде! 

Върнал се Ежко Бежко при Баба Меца. Рекъл й: 
· Не искат да дойдат твоите мечета. Не им се яде мед. Иди сега повикай моите ежлета, да видиш как ще лапат сладко-сладко! 

Тръгнала Баба Меца и по пътя си рекла на ума: „Още медът неделен, Ежко остана самичък при гърнето. Ще яде от меда. Па и ежлетата ще дойдат. Няма да ги повикам!“ 

Дошла Баба Меца до Ежовата къщурка. Извикала: 
· Ей, ежлета! Колко сте? 
· Две. 
· Никое от вас мед няма да яде! Върнала се Баба Меца при Ежка. Рекла му: 

· И твоите ежлета не искат да дойдат. Не им се яде мед. 
· Лъжеш, Мецо! 
·  И ти лъжеш, Ежко! 
· Да отидем да питаме ежлетата! 
· Не, най-напред ще питаме мечетата! Тръгнали. Вървели що вървели, Ежко си рекъл на ума: „Аз излъгах. Ще ме хване Баба Меца.“ И баба Меца си помислила: „Аз не казах истината. Ще узнае Ежко Бежко.“ 

· Я да се върнем, Бабо Мецо, да си разделим меда! Какво сме тръгнали с дечурлига да се разправяме! 
· Да се върнем, Ежко. 

През туй време Кума Лиса подушила меда. Довела си лисичетата и — лап-лап — излапали всичкия мед, па се скрили в гъсталака. Върнали се Баба Меца и Ежко Бежко. Гледат — медът изяден. 

· Отиде ни медецът! — рекла Меца. — Добре, че си близнах, когато те нямаше. 
· Сладък медец беше! — въздъхнал Ежко. — И аз го опитах, когато те нямаше. 
· Значи и двамата сме се лъгали, Ежко! 
· Ние се лъгахме, Бабо Мецо, а друг облиза медеца!

Зеленушка

(честен)

На небето нямаше нито едно облаче. Слънцето грееше над ливадата - огнено и огромно. Треви, цветя и животинки клюмнаха от жегата. Само жабата Зеленушка си беше добре - водата в рекичката още не беше пресъхнала. 

Ала ето че на Зеленушка и омръзна да пие вода. - Ще си направя сок от ягоди! – реши тя. – Стига съм пила вода. И поиска от пчелата да и даде мед. От врабчето поиска ягоди. От мравката – сламка, да разбърква с нея сока. 

· Добре! – съгласиха се пчелата, врабчето и мравката. Ще ти дадем всичко, което поискаш. А ние ще пием ли? Ще пиете, разбира се! – рече им Зеленушка. – Как няма да пиете! 

Тогава пчелата донесе мед – жълт като слънцето. Мравката домъкна дълга, лъскава сламка. А врабчето долетя със стъбълце в човката. На стъбълцето – ягодки. 
Стана сок за чудо и приказ. Аз ще пия първа! Аз измислих всичко! – каза жабата. Пи, пи, задъха се, съвсем без въздух остана. Ееее, стига! – спря я врабчето. – Дай да пийна и аз! Зеленушка се дръпна: Че аз още не съм се напила! Само една глътка дай! – помоли се врабчето. – Много ожаднях! 

- Я го виж! Направи си и ти сок и пий колкото щеш! – ядоса се накрая Зеленушка. - Каквоооо! – скочи към нея Врабчо. – Като ми поиска ягоди, аз веднага ти донесох, нали! А сегааа… - Иззззмамница! Измамница! – развика се и мравката. И тримата се нахвърлиха върху жабата. 
А в това време през ливадата се зададе някой. Крачи с дълги крака и трака с клюн. Зеленушка ококори очи. 
- Щъркел – извика уплашено тя и цамбурна в рекичката. И досега се крие там, на дъното – да не я лапне щъркелът. Излиза нощем, когато мрак покрие ливадата и всички треви, цветя и животинки заспят. 

Богатство

Българска народна приказка

(скромен)
Един сиромах момък се срещнал веднъж с някогашния  си учител и жално му се оплакал, че няма сполука в живота. Той бил някога един от най-добрите ученици в училището. Сега ония, които се учили много по-зле от него, имали богатство и слава, а той тънел в немотия. Учителят му рекъл:

· Аз не вярвах, че си толкова сиромах, както казваш. Ти, както виждам, си много здрав, а тая ръка – добавил, като хванал дясната му ръка, - е яка и достойна за работа. Ще дадеш ли да я отрежат за хиляда лева?


Момъкът отговорил:

· Да пази Господ! Не я давам и за десет хиляди!


Старецът отново попитал:


А за колко би дал твоите бистри очи, които толкова ясно виждат, твоя остър слух и твоите млади и силни крака? Аз мисля, че ти не би ги дал и за целия свят!


- Разбира се, че не ги давам! – отговорил момъкът.


- А защо се оплакваш тогава от сиромашия, когато имаш толкова богатства? – мъдро отвърнал учителят.

Видял да коват вола…

българска народна приказка

(скромен)

Веднъж една жаба, както подскачала в полето, видяла да пасе вол. Щом го видяла, тя поискала да стане колкото него голяма. Взела да се надува, да пухти и казала на другарките си:

- Я погледнете, другарки, станах ли голяма колкото вола?

- Не, дружке, не! Много си далече от вола. Той е великан!

Жабата пак почнала да се надува, да пухти още повече и пак питала:


- Дружки, сега как съм? Пораснах ли голяма?


- Все си същата! – рекли другарките й.

Пак се надувала жабата, напъвала се, пухтяла, питала:


- Ами сега?


- Пак си същата, както си беше! – отговаряли другите жаби.

Глупавата жаба се надувала, пъшкала, напрягала се, докато най-сетне се пръснала и умряла.
Приказка за пуяка

Елин Пелин

(скромен)

Веднъж пуякът станал цар. Разположи се той в своя дворец, яде, пие, радва се на честта си и на царската си челяд. Всичко си имаше той — министри, придворни, слуги, слугини. Само едно му липсваше — нямаше си придворен певец, който да го весели и да му пее в честити царски дни и на големи празници. 
Тогава пуякът издаде заповед да се съберат в двореца му всички хвъркати певци, та да избере измежду тях придворен певец. 

Чули-нечули царската воля, ето че заприиждаха в двореца от всички страни прочути и неизвестни певци, малки и големи. Жълтунката, чучулигата, пъстрата кадънка, гълъбът, гургулицата, кукувицата, сойката, свраката, гарванът, петелът, гъската, врабчето, скромното славейче и безброй още певци и певици изпълниха царския дворец. 
Разположи се негово величество пуякът на своя трон, а до него богопомазаната му царица, пуйката, и певците един по един почнаха да показват своето изкуство. 
Най-напред запя врабчето, по него се заредиха всички и най-после славейчето. Пуякът ги изслуша с дълбоко царско внимание, но нищо не разбра. Неговият вкус беше си останал просташки, какъвто си бе, и царското достойнство не бе притурило нищо на ума му. 

Като ги изслуша всичките, пуякът се замисли и каза важно: 

— Виждам, че всички сте добри певци и големи майстори, но от вашите песни малко разбрах. Само петелът, когото познавам от малък, моето ухо добре схвана, разбра и хареса — него избирам за придворен певец. 

Птичките се разотидоха — всяка там, откъдето бе дошла. 
А петелът остана да пее на пуяка в неговите царски тържествени дни. 

Златното момиче
(скромен)
Живели едно време мъж и жена. Те си имали дъщеричка , хубава като цвете. Който я видел, очи не можел от нея да откъсне. Живели си те сговорно и щастливо, но не било писано това да продължи дълго - майката се разболяла от тежка болест и скоро починала. Останал сам-самичък мъжът с момичето. Трудно му било да се грижи за всичко и съседите му го посъветвали да се ожени повторно. Скоро той довел в къщи новата си жена. Мащехата също си имала момиче и така намразила заварената си дъщеря, че не можела да я търпи. Все я хокала и карала да върши най-тежката работа и все мърморела на мъжа си заради нея. Една вечер мащехата му рекла:

- Не ща дъщеря ти вкъщи. Да се маха оттук! Ако ли не - аз ще се махна!

Натъжил се мъжът. Той обичал много момичето си и не искал да послуша мащехата. Започнали всеки ден да се карат. Днес кавга, утре кавга и най-подир на бащата му причерняло пред очите. Дотегнал му такъв живот и склонил да направи каквото втората му жена искала. Мащехата замесила питка с пепел, турила я в торбата на мъжа си и го изпроводила от къщи заедно със завареничето. Заръчала му да не се връща с дъщеря си.

Мъжът повел момичето към затънтена планина, обрасла с гъста гора. И щом се изкачил на един висок връх, извадил питката, търкулнал я по стръмното и казал на момичето да я донесе, за да обядват.

То хукнало след питката и дълго я гонило из тъмните гъсталаци. Когато се върнало, бащата си бил отишъл. То взело да вика и да го търси. Викало и плакало, викало и плакало, скитало се из пущинака докато се мръкнало. Изведнъж в тъмното съгледало малка къщичка на горската поляна.

От прозорчето й се чул глас:

- Кой плаче? Момче ли си или момиче? Ако си момче - върви си по пътя, ако си момиче - влез при мене!

В горската къщичка живеела чудновата бабичка. Сивозелените й коси били много редки, но дълги и вятърът ги духал на всички страни, тъй че приличали на паяжина. Носът й бил остър, ноктите - дълги и закривени, а на рамото й седял бухал. Горската магьосница прибрала момичето при себе си и го нагостила.

На сутринта то станало рано и докато магьосницата още спяла, разтребило, поръсило пода с вода и измело. А бабичката станала, умила се, взела бухала и тръгнала по свои работи из гората. Ала преди това заръчала на момичето да нахрани животинките й - все разни змии и гущери.

- И да не те е страх от гадинките ми! - рекла тя. - Те не хапят.

Момичето запарило трици, оставило ги да изстинат и нахранило змийте и гущерите. После откачила мънистата от врата си и вързало на всяка гадинка по едно герданче.

По пладне бабичката се върнала, а гадинките я посрещнали и взели да й се хвалят:

- Бабо, кака ми върза герданче! Бабо, кака и на мене ми върза герданче!

Пък бабичката отвръщала:

- И баба ще върже на кака герданче! И баба ще върже на кака герданче!

Близо до къщичката течала река. Щом се наобядвали със сладката гозба, бабичката рекла на момичето да идат да поседнат край брега на реката. Подир малко слънцето напекло бабичката, тя се прозинала и рекла:

- Аз може и да заспя, а ти видиш ли водата да тече червена, не ме събуждай. Видиш ли я да тече синя, пак не ме събуждай. Ала щом потече жълта, веднага ме събуди!

И бабичката заспала. По едно време реката придошла червена. След червената вода потекла синя. Синята вода се сменила със зелена, после на талази заприиждала черна. Най-накрая забълбукала жълта вода и момичето събудило бабичката. Тя бързо го уловила за косата, потопила го в реката и викнала:

- Дръж, баби, каквото можеш! Дръж, баби, каквото можеш!

Момичето я послушало, хванало каквото му попаднало между ръцете и когато бабичката го извадила от водата, държало едно сандъче. После горската магьосница изпратила момичето до пътя в края на гората, махнала му с ръка за сбогом и изчезнала. А то тръгнало по пътя и скоро се прибрало в къщи. Щом застанало на прага, мащехата и бащата ахнали - едно златно момиче стояло на вратата и греело с невиждана хубост. Протегнало ръце златното момиче, подало сандъчето на баща си и когато той го отворил, що да видят - сандъчето било пълно до горе с жълтици. От този ден мащехата взела да вехне от завист, а й на мъжа си мира не давала да заведе и нейното момиче в гората, та да стане и то хубаво и богато.

- Щом толкова искаш, ще го заведа. - склонил той.

И мащехата запретнала ръкави, гребнала от най-хубавото бяло брашно и го пресяла три пъти. Омесила питка, опекла я, увила я в чиста кърпа, после я сложила в торбата и я дала на мъжа си. Той нарамил торбичката и повел доведената си дъщеря към върха. Като стигнали на същото място, бащата търкулнал питката и изпратил момичето да я търси. После бързо се скрил и се върнал в къщи. Щом настигнало питката, момичето взело да търси баща си. Търсило, търсило, не го намерило. Заплакало, завикало и започнало да се лута из гъстата гора. Вечерта излязло край къщичката на бабичката и чуло гласа й:

- Какво си ти, баби? Момче ли си или момиче? Ако си момиче - ела при баба, ако си момче - върви си по пътя!

- Момиче съм, бабо, момиче съм!

- Като си момиче, влез!

И също като предишния път, бабичката магьосница прибрала гостенчето и го нагостила. Ала на сутринта то не станало от леглото преди бабичката. Почакало да му направят попара за закуска и пръста си дори не помръднало да разтреби и помете, както сторило другото момиче. Бабичката си замълчала, нищо не казала. Взела бухала и пак тръгнала в гората. Ала се върнала от прага и заръчала на гостенчето да попари трици и да нахрани животинките й. Казала му да не се плаши, защото не хапят. Момичето попарило триците, но не почакало да изстинат, ами веднага ги дало на змиите и гущерите да ядат и те си изпопарили езиците. И щом се върнала бабичката по пладне, посрещнали я и взели да се оплакват:

- Бабо, мене кака ме попари! Бабо, и мене кака ме попари!

- И баба ще попари кака! И баба ще попари кака! - намръщила се магьосницата.

Наобядвали се двете и тя рекла на момичето да идат край реката. Поседели малко, на бабичката й се додрямало и тя рекла:

- На мен ми се доспа, може и да задремя. Пък ти, видиш ли реката да идва червена, не ме буди. Видиш ли я да дойде зелена, пак не ме буди! Не ме буди и като я видиш бяла. Щом стане жълта също не ме буди, ала видиш ли я черна, да ме събудиш!

Бабичката задрямала, а момичето видяло, че реката придошла червена. Изтекла се червената вода и дошла зелена. След нея потекла бяла. После бялата се сменила с жълта като злато. Момичето харесало жълтата вода и топнало малкия си пръст в нея. Пръстът се позлатил и така си останал - златен. А подир златната вода потекла черна. Тогава момичето събудило бабичката, тя станала, хванала го за косите и го потопила в черната вода. Държала го и му викала:

- Дръж, баби, каквото можеш! Дръж, баби, каквото можеш!

Грабнало момичето каквото му попаднало и бабичката го извадила от водата. Девойчето държало в ръце едно сандъче. После магьосницата изпроводила гостенчето до края на гората и го пуснала да си върви. Щом момичето влязло вкъщи, мащехата примряла - дъщеря й била черна като дявол, а като отворили сандъчето, от него се разпълзели жаби, змии и гущери.

- Какво си направил с дъщеря ми, проклетнико? - закрещяла злата жена на мъжа си.

- Ох! - рекъл той. - където заведох едната, там заведох и другата. Каквото сторих с едната, същото сторих и с другата. Пък къде са ходили те, какво са правили и какво е станало - колкото знаеш ти, толкова знам и аз.

Не минало много време и царският син чул за златното момиче, което било толкова хубаво, че нямало второ като него, и го поискал за жена. Изпроводил сватове, ала мащехата скрила от тях златното момиче под едно корито и вместо него облякла в буляинска рокля и забулила в було своята дъщеря. Казала й да подава изпод булото само позлатения си пръст, та хората да мислят, че тя е златната невеста. Сватбарите тръгнали, а петелът спрял да рови из буничето, плеснал с криле, кацнал на стобора и изкукуригал:

- Кукуригууу! Златна кака под корито скрита, черна кака - на кон язди!

Сватбарите се спогледали, почудили се и като не разбрали нищо, пак тръгнали. Петелът пак пропял:

- Кукуригууу! Златна кака под корито скрита, черна кака - на кон язди!

- Каква ще е тази работа? - спрели се сватбарите, ала черната булка сритала коня и той пак тръгнал.

- Кукуригууу! Златна кака под корито скрита, черна кака - на кон язди! - продрал се пак петелът.

- Тази работа не е чиста! - решили сватбарите. - Я да видим кого водим на царския син!

Вдигнали булото на булката и що да видят - черна като дявол грозница. Върнали обратно лъжкинята на майка й и намерили златното момиче скрито под коритото. И когато въвели златното момиче при царския син, целият дворец грейнал от хубостта й. Двамата се оженили и живели честито чак до старини.

	Сънят на врабчето

(скромен)

	Заспало сивото врабче в гнездото си сред посърналата есенна шума на дърветата и сънувало чуден сън.
          Пролетна градина. Високи тихи дървета ронят цвят. По белите клони на дърветата кацат дивни птички. Пъстрокрили, с жълти коремчета, с червени крачка, със зелени шийки, златни главици и очи, бистри като елмази. Въздъхнало сиромашкото врабче и си рекло наум:
          – Ех, колко несправедлив е този свят! Тия птички носят дивна премяна, да им се ненагледаш, а пък аз ходя в сива просяшка перушина. И аз искам да мязам на шарените птички. Нали съм като тях – и крилца си
имам, и човка, и крачета...
          Додето изрече тия думи, една невидима ръка нашарила и него.
          Полетяло врабчето към кладенчето, кацнало на едно клонче и се огледало. Сърцето му трепнало от радост, като видяло, че и то е писано и шарено като хубавите птички в градината. Но додето се нарадва, над главата му надвиснала страшна беда. Една змия извила глава и отворила уста да го налапа. Изтръпнало от ужас врабчето, подхвръкнало нагоре и кацнало на най-високото клонче. Додето се опомни, дошла друга напаст и писък огласил хубавата градина. Всичките птици се пръснали в гората. Врабчето погледнало надолу и видяло, че под дървото стои ловец с пушка и се гласи да гръмне.
            – Майчице – изпищяло то, – защо ми беше тая шарена премяна! Всеки враг ме вижда отдалеч. Що ми трябваше да се перча? Ако си бях с врабешкото кожухче, никой нямаше да ме забележи в шумака.
Вдигнало се да отлети и се стреснало. Като видяло, че всичко е било само сън, подскокнало и разтворило крилца. Отишло в дола, окъпало се, кацнало на един лешник да се изсуши и зачуруликало весело:
           – Чик-чирик! Чик-чирик!

Здравейче

Иван Арнаудов
(учтив)


Има едно момченце в нашия блок, живее на дванадесетия етаж. Сигурно не ходи на детска градина и му е скучно цял ден у дома, защото все натиска копчето на асансьора и като спре, отваря вратата и вика:

·  Здравей, как си? – затваря вратата и пак натиска копчето, за да спре асансьорът пак и да викне: Здравей, как си?


Дори не го е страх да спре асансьора на баща ми. Един път го спрял и викнал:


- Здравей, къде отиваш?


- А ти къде отиваш? – попитал татко.


- Никъде – и бързо затворил вратата на асансьора.


Оттогава татко го нарече Здравейчето. Здравейчето е на четири години, къдраво и винаги много весело. Ако ти е нещо тъжно и го срещнеш, като ти викне: „Здравей, какво правиш?“, и ти става весело. Затова всички го обичат и ако не спре асансьорът на дванадесетия етаж съжаляват.

Дядо и внуче

Ангел Каралийчев
(учтив)

Живееше един много стар човек. Очите му недовиждаха, краката му не държаха, ръцете му трепереха. Когато ходеше, пристъпяше едва-едва и се подпираше с патерица. На трапезата разливаше чорбицата върху коленете си, преди да я поднесе до устата. Снаха му веднъж рече на мъжа си: 

— Не мога да го търпя този старец. Не го искам на трапезата. 

— Той ми е баща, какво да го правя? 

— Ей там под стълбата съм му постлала едно скъсано чердже. Там да яде. 

Синът, който беше отстъпчив човек, махна с ръка: 

— Прави, както знаеш. 

И снахата намести свекъра си под стълбището, където лежеше кучето. Блъсна пред него една дървена копанка, изсипа му в нея яденето и му подаде лъжицата. 

Старецът преглътна два-три пъти и очите му се насълзиха, но нищо не каза. Внучето му видя дядовите сълзи и се замисли. Въздъхна дълбоко и излезе на двора. Намери един върбов чукан и почна да го дълбае с теслата. 

— Какво правиш? — попита го баща му. 

— Копаня дълбая — отвърна момчето. 

— Защо ти е? 

— За да храня в нея мама и тебе, когато остареете. 

Бащата прехапа устни и разказа всичко на жена си. Майката се засрами, прибра свекъра си вкъщи, преоблече го и вече си го гледаше чистичък. 

Три хубави думи

Таня Касабова
(учтив)


Имаше три момиченца – три сестрички. Те винаги бяха заедно, никога не се разделяха.


Дойде пролетта. Поникна отново зелената трева, разцъфтяха цветята. Трите момиченца – три сестрички – облякоха новите си рокли с бели воланчета и изтичаха на полянката. Ех, каква иглика има тук! Колко много глухарчета!


Заиграха, заскачаха. Не видяха кога в небето се появиха тъмни облаци, не усетиха кога задуха студен вятър. Притъмня. Закапаха едри капки. Момиченцата побягнаха уплашени. 


Но изведнъж… Какво е това? В тревата под тях израсна гъба – голяма, преголяма гъба. А под нея, като под чадър, стоеше старец – мъничък, засмян, със зелена брада, с пушка на рамо.


- Защо бягате, момиченца? – попита старецът.


- Дъждът ще измокри новите ни рокли!... Пусни ни под твоя чадър, дядо. Много ти се молим!


Старецът се усмихна: „Тези деца са научили много хубава дума – помисли си той. – Те казват „моля“. Ще ги пусна.“ – И ги покани при себе си.


Трите сестрички се сгушиха под гъбата.


- Благодаря ти, дядо! – зарадва се най-голямото момиченце.


- Благодаря ти, дядо! -  рече средното.


- Благодаря ти, дядо! – обади се с тънък глас най-малкото.

Старецът пак се усмихна. „Я виж, те знаят още една хубава дума – „благодаря“. Не съжалявам, че ги пуснах под моя чадър.“ – И попита:


- А вие, момиченца, не се ли досетихте кой съм? Аз съм Дядко Зеленобрадко, пазачът на гъбите.


- Не, не се досетихме, дядко. Извинявай!


„Ето и третата хубава дума – „извинявай“. Старецът ги погледна мило.

Скоро дъждът спря, небето се проясни и слънцето грейна като златно глухарче.

Сестричките изскочиха под гъбата.

- Ох, дядко! – зачуруликаха те, като оправяха белите воланчета на роклите си. – Ако не беше ни помогнал, целите щяхме да се измокрим!

- Така е. Но вие знаете три хубави думи: „моля“, „благодаря“ и „извинявай“ – рече старецът, - и сами си помогнахте. Ще се радвам, ако пак се срещнем!

Дядко Зеленобрадко кимна и бързо изчезна, сякаш не го е имало на поляната. А трите момиченца – трите сестрички – се хванаха за ръце и припнаха към къщи.

Защо казват „Благодаря“

Василий Сухомлински

(учтив)


По горската пътека вървели двама – дядо и внук. Било горещо, искало им се да пийнат вода.


Пристигнали пътниците до ручей. Тихо бълбукала прохладната вода. Двамата се навели и се напили до насита.

· Благодаря ти, ручей – казал дядото.


Малкият се усмихнал:


- Защо казваш на ручея „благодаря“? той не е жив, няма да чуе твоето слово и да приеме твоята благодарност.


- Ето защо – отговорил дядото, - ако се напие с бода от ручея вълк, той „благодаря“ няма да каже. А ние не сме вълци, ние сме хора. Знаеш ли ти за какво казват хората „благодаря“? Помисли кому е нужно това слово? Кого то издига по-високо от другите?


Малкият се замислил. Той имал много време. Пътят бил дълъг.
Старите хора
(учтив)
   
Един жесток цар изкарал закон да бъдат погубени всички стари хора.

- Каква полза от тях - казал той, - нито орат, нито жънат, нито дърва секат. Само ядат хляб и се пречкат вкъщи. По-добре ще живеем без тях.

Запретнали се царските палачи. Всичките стари хора минали под нож. Останал само един старец - баща на болярин. Дожаляло на болярина да вземе главата на стария си баща, затова го скрил на тайно място и го хранел скришом, без да знае никой.
Жестокият цар имал луд черен кон: ритал, хапел, скачал, хвърлял ездачите. Никой не можел да се приближи до него и да го укроти. В столицата живеела една лукава знахарка. Царят заповядал да я повикат в двореца и почнал да я разпитва как може да укроти лудия кон.

- Как ли? - отговорила знахарката. - Заповядай, господарю, на твоите боляри да усучат въже от пясък. Вържеш ли коня с въже от пясък, той ще стане кротък като овчица.

Царят се почесал по тила и повикал болярите си.

- Хей, боляри - викнал им той, - слушайте какво ще ви заповядам! Още утре да ми донесете едно въже от пясък. Ако дойдете в двореца без пясъчно въже, главите ви ще взема!

Прибрали се болярите с наведени глави. Никому не идвало наум как може да се усуче въже от пясък. Между болярите бил и оня, който пощадил живота на баща си. Като се прибрал вкъщи омърлушен, старецът го попитал:

- Защо си омърлушен синко?

Боляринът му казал какво иска царят.

- Не бой се. Утре, като идете в двореца и царят рече: „Къде е въжето?“ - ти му отговори: „Царю, готови сме да усучем въже от пясък, но не знаем какво трябва да бъде - дебело, тънко, жълто или червено, дай ни по-напред мостра.“
На другия ден, като чул умния отговор, царят преклонил глава и казал:

- Прави сте, трябва да ви дам мостра, но няма откъде да я взема.

И царят простил живота на всички.

Същото лято настанала голяма суша. Всичко изгоряло - и трева, и плод. Пресъхнали реките и кладенците. Житниците се опразнили. Не останало жито дори за семе. Уплашили се хората да не измрат от глад. Загрижил се и царят. Повикал пак болярите и им заповядал:

- Каквото щете правете и струвайте, но утре , като дойдете, искам да ми кажете откъде да намерим жито за посев, иначе главите ви ще взема.

Тръгнали си болярите сломени - не е лесна работа да се намери жито. Скритият старец видял, че синът му се връща и този път омърлушен, и попитал какво се е случило.

- Сега, тате - рекъл боляринът - и ти не можеш ми помогна.

- Защо?

- Защото царят иска семе за посев, а никъде в страната няма жито.

- Не бой се, синко. Утре, когато се явите пред царя, ти му кажи да заповяда на селяните да разровят всички мравуняци на царството. В мравуняците има много жито, събирано зрънце по зрънце от мравките.

И наистина, щом селяните излезли по полето и разкопали мравуняците - намерили във всеки мравуняк по една торбичка едро зърно. Царят останал много учуден от находището и се обърнал към болярина, дето криел баща си. Попитал го:

- Кажи ми, кой ти даде този мъдър съвет?

- Не смея да кажа, господарю, защото ще ме погубиш.

- Няма косъм да падне от главата ти, кажи!

Тогава боляринът признал, че е укрил баща си и той го е научил какво да каже за пясъчното въже и де има скрито жито. Скоро излязъл нов закон: никой да не закача старите хора, а когато вървят по улиците - всеки да им сторва път.

Скъпоценният плод

(умен)
Един баща имал трима сина. Един ден ги повикал и им казал: 

– Ще дам на трима ви по една кесия жълтици. Вървете по света и търсете най-скъпоценния плод. Който от вас ми го донесе, ще му дам половината от богатството си. 

Взели тримата синове кесиите и тръгнали на три страни по света да търсят най-скъпия плод. 

След три години тримата се върнали при баща си. 

– Е – рекъл той, като се обърнал към най-големия си син, – донесе ли ми най-скъпоценния плод? 

А той му казал: 

– Най-скъпоценният плод, тате, трябва да е този, който е най-сладък. И аз ти купих едно свисло грозде. От всичките плодове, които ражда нашата земя, гроздето е най-сладкия плод. 

– Хубаво си направил, синко – отговорил бащата, – хубав плод си ми донесъл. Ами ти какъв плод си ми донесъл? – обърнал се той към средния си син. 

– Татко, аз мисля, че най-скъпоценният плод е този, който най-рядко се намира. Затова отидох в южните страни и ти купих редките плодове, които не растат у нас. Купих ти кокосови орехи, портокали, фурми, банани, по малко от всички други редки плодове. Ето ти: избери си, който ти харесва. 

– Добре си направил, синко, хубави плодове си ми донесъл. Ще си избера един от тях – казал баща му. 

После се обърнал към най-малкия си син: 

– А ти, синко, какво ми донесе? Защо се връщаш с празни ръце? 

– Вярно е, тате, че аз се връщам с празни ръце. Но парите, които ми даде, аз не похарчих за скъпи плодове. Аз постъпих, тате, в едно училище. И там учителите и книгите ме учиха цели три години. Плодовете, които набрах, не се виждат, защото те са в сърцето и ума ми. Мисля, татко, че те са също скъпоценни плодове... 

Като чул тези думи, бащата се зарадвал и казал: 

– Ти си ми донесъл най-скъпите плодове, синко! Ти заслужаваш наградата. Защото няма по-скъпи плодове от тия, които знанието дава на човека.
Човекът и лъвът
(умен)

Един човек сечал дърва в гората. Лъвът дошъл при него и рекъл:

— Ей, човече, хайде да се преборим! Ако те надвия аз — ще те изям, ако пък ти ме надвиеш — ти ме изяж. Човекът рекъл:

— Ако искаш да си мерим силите, лъвчо, няма защо да се борим. Ето тук това дебело дърво — дай да го сечем.

— Добре — съгласил се лъвът. — Аз с корен ще го измъкна!

Човекът взел брадвата и с няколко удара отсякъл дървото. А лъвът забивал зъбите, ноктите, борил се с дървото, изкъртил си зъбите и пак нищо не направил.

— Видя ли, лъвчо, че аз съм по-силен от тебе? — попитал човекът. — Аз отсякох дървото, ти не можа. Искаш ли сега да свирим и да видим кой ще надсвири.

— Най-напред ме научи да свиря! — рекъл лъвът.

— Ще те науча, лъвчо, ама за тебе трябва друга свирка.

— Направи ми, човече, свирка! — рекъл лъвът.

Човекът взел едно доста дебело дърво, ударил го с брадвата, та малко го разцепил, турнал едно дървено клинче, та да държи цепнатините поотделно, и рекъл на лъва:

— А сега турни си тук предните крака, нали те са ти ръце?

Лъвът турнал нозете си в цепнатините, човекът измъкнал клинчето и дървото стиснало здраво лъва. Лъвът не могъл да изтърпи тия болки, опитал се да измъкне нозете си, но напразно — дървото стягало. Той пищял, ревал от болки и молил човека да го пусне. Човекът го пуснал.

— Е, човече, дотук ти си по-силен — рекъл лъвът. — Хем си по-силен, хем си по-хитър и умен. Но аз искам да премерим силите си още веднъж. Хайде да прескочим този ров.

Пред тях имало един доста голям ров, пълен с вода. Човекът погледнал, погледнал, па рекъл:

— Бива, лъвчо! Само че аз ще взема и третия си крак и ще скачам, аз имам три крака, а ти имаш четири!

— Вземи, човече, и рипай с третия крак! — заповядал лъвът.

Човекът грабнал една голяма тояга, изсилил се на овчарски скок и прехвърлил рова. След него се изсилил лъвът. Скочил и паднал в средата на рова. Той бил дълбок, широк и пълен с вода, та лъвът се удавил.

Така оттогава човекът останал най-силен, защото побеждавал враговете си с ум и разум.
Най-хубавото

българска народна приказка
(умен)
Имало едно време прочут мъдрец. Той си имал едничко момиченце. Хубава била къщата на мъдреца – висока, светла, с много стаи, с цветна градина. Играело си малкото момиченце в градината, тичало из хубавата къща, обикаляло из всички стаи. Само в една не влизало. Тя била винаги заключена. Един път момиченцето се помолило на мъдреца:

- Пусни ме, татко, да вляза в заключената стая! Тя ще да е най-хубавата!

- Наистина – отвърнал бащата – там е заключено най-хубавото. Но ти си мъничка още за него. Като пораснеш, ще го получиш и ще му се радваш, докато си жива.


Расло девойчето, порасло. Дал му мъдреца златния ключ от заключената стая. Припнало то, отключило вратата. Но що да види – хурка, вретено и разтворена книга. Нищо друго!


Отишло девойчето при татко си и му рекло през сълзи:

- Ти ми казваше, татко, че в заключената стая било най-хубавото, пък аз намерих там само хурка, вретено и книга.

- Но това, дъще, е най-хубавото – рекъл мъдрецът. – хурката и вретеното са трудът, а книгата – учението. От тях няма нищо по-хубаво на тоя свят. Всичко добро е постигнато с труд и знания.

Диаграма1

		да

		не



Експериментална група

Експериментална група

58

14



Лист1

				Експериментална група

		да		58

		не		14

		3-то трим.		1.4

		4-то трим.		1.2

				За да преоразмерите диапазона на данните на диаграмата, плъзнете долния десен ъгъл на диапазона.






